
Þingskjal x — x. mál.
Stjórnarfrumvarp. 
Frumvarp til laga
um breytingu á ýmsum lögum vegna flýtingar uppbyggingar raforkuinnviða, einföldunar leyfisferla og annarra úrbóta. 

Frá umhverfis-, orku- og loftslagsráðherra. 


I. kafli
Breyting á raforkulögum nr. 65/2003

1. gr.
Við 3. gr. bætast eftirfarandi orðskýringar í viðeigandi stafrófsröð, svohljóðandi, og breytast númer annarra töluliða samkvæmt því:
Aðgangsstýrt svæði: Afmarkað svæði, mannvirki eða hluti mannvirkis sem sætir aðgangstakmörkun samkvæmt viðbragðsáætlun á grundvelli skjalfests áhættumats, enda geti óheimill aðgangur að því valdið verulegri röskun á vinnslu, flutningi eða dreifingu raforku eða skapað alvarlega hættu fyrir líf eða heilsu fólks.
Trúnaðarupplýsingar: Upplýsingar um öryggisráðstafanir, viðbragðsáætlanir, veikleika eða aðgang að mannvirkjum, búnaði eða stjórnkerfum raforkukerfisins sem afmarkaðar eru í viðbragðsáætlun á grundvelli skjalfests áhættumats, enda geti óheimill aðgangur að þeim eða misnotkun þeirra valdið verulegri röskun á vinnslu, flutningi eða dreifingu raforku eða skapað alvarlega hættu fyrir líf eða heilsu fólks.


2. gr.
Eftirfarandi breytingar verða á 1. mgr. 4. gr. laganna:
a. Á eftir orðunum „til eigin nota“ í 4. málsl. kemur: notenda.
b. Á eftir orðinu „heildarraforkuvinnslu raforkuvera“ kemur: og varaaflsstöðva.


3. gr. 
Í stað 1. mgr. 7. gr. laganna koma tvær nýjar málsgreinar, og breytist röð annarra málsgreina til samræmis, svohljóðandi: 
Heimilt er vinnslufyrirtæki að stunda sérleyfisstarfsemi. Stundi vinnslufyrirtæki jafnframt sérleyfisstarfsemi eða aðra starfsemi skal það í bókhaldi sínu halda reikningum vegna vinnslustarfsemi aðskildum frá reikningum vegna annarrar starfsemi. Um bókhaldslegan aðskilnað, kostnaðarskiptingu, viðskipti milli rekstrarþátta og tengdra aðila og bann við krossniðurgreiðslu fer samkvæmt 41. gr.
Starfræki vinnslufyrirtæki jarðvarmaorkuver sem bæði vinnur raforku og aðra orku, svo sem heitt vatn eða gufu, skal það í bókhaldi sínu halda reikningum vegna raforkuvinnslu aðskildum frá reikningum vegna annarrar orkuvinnslu. Um bókhaldslegan aðskilnað og kostnaðarskiptingu milli rekstrarþáttanna fer samkvæmt 41. gr. Sé hitaveita sem hefur einkaleyfi til starfsemi sinnar háð orkuöflun frá slíku jarðvarmaorkuveri ber vinnslufyrirtækinu að afhenda hitaveitunni varmaorku í samræmi við þarfir hennar til að sinna skyldum sínum og afkastagetu jarðvarmaorkuversins. Rísi ágreiningur um verðlagningu afhentrar varmaorku sker Raforkueftirlitið úr.

4. gr.
Á eftir 7. mgr. 9. gr. koma þrjár nýjar málsgreinar, sem verða 8., 9. og 10. mgr., og breytist röðun annarra málsgreina til samræmis, svohljóðandi: 
Þegar tengigeta flutningskerfisins á tilteknu svæði eða afhendingarstað er takmörkuð, þannig að ekki verður orðið við öllum tengibeiðnum án þess að raska öryggi eða gæðum kerfisins eða án flutningsvirkja sem ekki eru í samþykktri framkvæmdaáætlun kerfisáætlunar, er flutningsfyrirtækinu heimilt að forgangsraða afgreiðslu tengibeiðna. Forgangsröðum skal fara fram samkvæmt reglum sem flutningsfyrirtækið setur og Raforkueftirlitið samþykkir. Markmið forgangsröðunar er að sú tengigeta sem fyrir hendi er nýtist sem best með tilliti til hagkvæmni og afhendingaröryggis og að dregið sé úr flutningstakmörkunum.
Í reglum skv. 8. mgr skal kveðið á um hvaða gögn skuli fylgja tengibeiðni til að sýna fram á að verkefni sé nægilega undirbúið til að unnt sé að afgreiða tengibeiðni, um fresti, tryggingar og niðurfellingu beiðna sem ekki fullnægja skilyrðum, og um þau viðmið sem röðun byggist á. Viðmiðin skulu vera hlutlæg, gagnsæ og án mismununar og taka mið af heildaráhrifum tengingar á flutningskerfið, einkum hvort og að hvaða marki tengingin dregur úr flutningstakmörkunum eða bætir nýtingu kerfisins, þar á meðal sveigjanleika í tenginu eða notkun, og hvort umsækjandi fellst á skerðanlega tenginu. og hvort umsækjandi fellst á skerðanlega tengingu. Áður en tengibeiðni er synjað eða afgreiðslu hennar frestað skal flutningsfyrirtækið bjóða umsækjanda skerðanlega eða áfangaskipta tengingu þar sem því verður við komið.
Ákvörðun flutningsfyrirtækisins um röðun, frestun eða niðurfellingu tengibeiðni skal vera skrifleg og rökstudd og má bera hana undir Raforkueftirlitið.

5. gr.
Á eftir 9. gr. c laganna kemur ný grein, 9. gr. d, ásamt fyrirsögn, og breytist röð annarra stafliða samkvæmt því, svohljóðandi:

9. gr. d
Eftirfylgni með fjárfestingum í flutningskerfinu samkvæmt kerfisáætlun.
Ráðist flutningsfyrirtækið ekki í fjárfestingar til uppbyggingar í flutningskerfinu sem samkvæmt 10 ára kerfisáætlun, sbr. 9. gr. a, átti að vera lokið innan þriggja ára, og tafirnar verða raktar til atriða sem flutningsfyrirtækið ber sjálft ábyrgð á, getur Raforkueftirlitið, óháð beitingu annarra úrræða, gripið til eftirfarandi ráðstafana, í þeirri röð sem hér greinir, til að tryggja framgang þeirrar fjárfestingar, enda sé hún hluti af gildandi framkvæmdaáætlun kerfisáætlunar:
1.	krafist þess að flutningsfyrirtækið uppfylli umrædda fjárfestingarskyldu;
2.	staðið fyrir útboði á framkvæmdinni, opnu þriðju aðilum, hafi krafa skv. 1. tölul. ekki borið árangur innan þriggja mánaða frá því að hún var gerð.
Flutningsfyrirtækið skal veita fjárfestum allar upplýsingar sem nauðsynlegar eru til að ljúka fjárfestingunni, tengja nýja mannvirkið við flutningskerfið þegar því er lokið og að öðru leyti greiða fyrir framkvæmd verkefnisins eftir fremsta megni. Fjárhagslegt fyrirkomulag samkvæmt þessari málsgrein er háð samþykki Raforkueftirlitsins.
Ákvörðun Raforkueftirlitsins samkvæmt þessari grein er kæranleg til úrskurðarnefndar raforkumála, sbr. 30. gr.

6. gr.
Eftirfarandi breytingar verða á 12. gr. a
a. 1. mgr. orðast svo: Flutningsfyrirtækið skal setja gjaldskrá vegna þjónustu sinnar í samræmi við tekjumörk skv. 12. gr. Gjaldskráin skal gilda um nýtingu á flutningskerfinu, þar með talið vegna innmötunar og úttektar. Gjaldskrá fyrir stórnotendur skal ákvörðuð í bandaríkjadölum.
b. 10. mgr. orðast svo: Valdi tenging nýrrar virkjunar eða stórnotanda við flutningskerfið auknum tilkostnaði annarra notenda kerfisins skal krefjast greiðslu sem tekur mið af heildaráhrifum tengingarinnar á flutningskerfið. 

7. gr.
2. mgr. 18. gr. orðast svo:
Raforkueftirlitið heldur skrá yfir þá sem hafa leyfi til raforkuviðskipta og birtir hana á vef sínum. Leyfishafi skal án tafar tilkynna Raforkueftirlitinu um breytingar á skráðum upplýsingum og þegar starfsemi er hætt.

8. gr.
Á eftir 20. gr. j laganna kemur ný grein, 20. gr. k ásamt fyrirsögn, svohljóðandi:

Skráning markaðsaðila.
Markaðsaðili, sbr. 13. tölul. 1. mgr. 3. gr., skal skráður hjá Raforkueftirlitinu áður en hann leggur fram viðskiptafyrirmæli eða á viðskipti með heildsöluorkuafurð sem gagnaskilaskylda skv. 20. gr. i tekur til, hvort sem er á viðskiptavettvangi raforku eða utan hans. 
Í umsókn um skráningu skulu koma fram upplýsingar um nafn, kennitölu eða sambærilegt auðkenni erlends aðila, heimilisfang, tengilið vegna viðskipta á heildsöluorkumarkaði og eðli starfsemi umsækjanda á þeim markaði.
Markaðsaðili sem skráður er hjá eftirlitsyfirvaldi annars ríkis á Evrópska efnahagssvæðinu þarf ekki að skrá sig að nýju hér á landi en skal tilkynna Raforkueftirlitinu um skráninguna áður en hann leggur fram viðskiptafyrirmæli eða á viðskipti samkvæmt þessari málsgrein. Séu viðskipti gerð fyrir milligöngu annars eða í umboði annars hvílir skráningarskyldan á þeim sem viðskiptin eru gerð fyrir. Markaðsaðili skal án tafar tilkynna Raforkueftirlitinu um breytingar á skráðum eða tilkynntum upplýsingum og um það þegar hann hættir viðskiptum með heildsöluorkuafurðir. 
Raforkueftirlitið heldur skrá yfir markaðsaðila og setur nánari reglur um framkvæmd skráningar, þar á meðal um þær upplýsingar sem koma skulu fram í umsókn um skráningu. 

9. gr.
Á eftir 1. málsl. 1. mgr. 21. gr. laganna kemur nýr málsliður, svohljóðandi: Fyrirtækjunum er einnig heimilt að framkvæma byrjunarathuganir sem nauðsynlegar eru við undirbúning starfseminnar.

10. gr.
Á eftir 21. gr. a koma tvö ný ákvæði, 21. gr. b og 21. gr. c, ásamt fyrirsögnum, svohljóðandi:

a. (21. gr. b)

Raforkuinnviðir á veghelgunarsvæðum.
Við lagningu jarðstrengja og uppbyggingu annarra raforkuinnviða skulu flutningsfyrirtækið og dreifiveitur að jafnaði nýta veghelgunarsvæði, sbr. 32. gr. Vegalaga nr. 80/2007, sem lagnaleið þar sem því verður við komið. Framkvæmdir innan veghelgunarsvæðis eru háðar leyfi og samráði við viðkomandi veghaldara. Áður en framkvæmdir hefjast skal kynna fyrirhugaða legu, framkvæmd og umfang landnota fyrir rétthöfum og veita þeim hæfilegan frest til athugasemda, sem skal að jafnaði ekki vera skemmri en 6 vikur. Rétthafa viðkomandi fasteignar  skulu tryggðar fullar bætur fyrir sannanlegt tjón; tímabundið rask og skerðingu á mögulegri nýtingu fasteignar, sé það raunin. Náist ekki samkomulag fer samkvæmt ákvæðum laga þessara um eignarnám. 

b. (21. gr. c)
Vernd raflína.
Þar sem raflínur eru staðsettar má ekki reisa mannvirki, setja upp tæki, leggja lagnir, gera jarðrask eða aðrar ráðstafanir er af geta hlotist skemmdir á raflínum eða truflanir á rekstri þeirra nema áður hafi verið aflað upplýsinga um legu þeirra og samráð verið haft við eiganda raflínunnar um tilhögun framkvæmdanna.
Ef nauðsynlegt reynist vegna verklegra framkvæmda að flytja til eða breyta legu raflínu ber sá sem slíka framkvæmd annast allan kostnað sem af því kann að leiða, beinan og óbeinan, nema annað hafi orðið að samkomulagi eða leiði af öðrum lögum.
Ef jarðrask eða aðrar framkvæmdir hafa leitt til skemmda á raflínum eða truflana á rekstri þeirra skal sá sem þeim hefur valdið þegar í stað tilkynna það til eiganda raflínunnar. Er tjónvaldi jafnframt skylt að bæta allt tjón sem af skemmdunum leiðir, bæði beint og óbeint, þar á meðal viðskiptatap, nema hann sýni fram á að ekki hafi verið komist hjá tjóni þó að fyllsta aðgæsla hafi verið sýnd.
Þar sem raflínur liggja í sjó (sæstrengir) skal eigandi veita Landhelgisgæslu Íslands nákvæmar upplýsingar um legu og breytingar á henni. Landhelgisgæsla Íslands skal merkja legu sæstrengja og helgunarsvæði þeirra á sjókort og birta í Tilkynningum til sjófarenda. Sjófarendur skulu gæta varúðar á svæði sem kallast helgunarsvæði sæstrengja og skal vera sjómílufjórðungsbelti hvorum megin við sæstreng. Bannað er að veiða með veiðarfærum sem fest eru í botni eða eru dregin eftir honum, svo sem netum, botnvörpum og þess háttar, á helgunarsvæði sæstrengja. Þá er skipum einnig bannað að leggjast við akkeri innan sömu fjarlægða frá raflínum. Á helgunarsvæði sæstrengja er einnig bannað að staðsetja botnfestingar fyrir sjókvíaeldi og önnur mannvirki eða annan búnað sem líklegur er til að raska öryggi sæstrengja. Ráðherra er heimilt að veita undanþágu frá banni við veiðum samkvæmt þessari málsgrein, í sérstökum tilvikum, ef um er að ræða veiðarfæri sem ekki eru talin líkleg til að raska öryggi sæstrengja á viðkomandi svæði að teknu tilliti til aðstæðna. Ráðherra er einnig heimilt að veita undanþágu frá banni við botnfestingum, öðrum mannvirkjum eða búnaði ef sýnt er fram á slíkt sé ekki líklegt til að draga úr viðunandi öryggi sæstrengja, að teknu tilliti til aðstæðna, að undangengnu áhættumati og að fenginni umsögn eiganda sæstrengsins. Ráðherra er heimilt að kveða nánar á um skilyrði fyrir undanþágum samkvæmt þessari málsgrein í reglugerð. Ef tjón verður á sæsreng skal sá sem tjóni hefur valdið bæta beint og óbeint fjártjón sem af því hlýst nema hann sýni fram á að hann hafi gert allar nauðsynlegar varúðarráðstafanir til þess að komast hjá tjóni.
Eigandi akkeris eða veiðarfæra sem fórnað er til að koma í veg fyrir skemmdir á raflínu í sjó á rétt til bóta fyrir búnaðinn úr hendi eiganda raflínunar, enda hafi fórnin verið nauðsynleg og stjórnendur skipsins ekki stofnað til hættunnar af ásetningi eða gáleysi. Skipstjóri skal skrá atvikið og tilkynna eiganda raflínunnar það eins fljótt og kostur er.


11. gr.
Á eftir 22. gr.  kemur ný grein sem verður 23. gr., svohljóðandi ásamt fyrirsögn: 

23. gr. 
Samningaviðræður.
Eignarnámi verður ekki beitt nema fyrirtæki hafi reynt að ná samkomulagi við landeiganda eða eiganda orkulindar um kaup þeirra réttinda sem um er að tefla. 
Fyrirtæki skal tilkynna landeiganda eða eiganda orkulindar um fyrirhugaðar framkvæmdir á grundvelli laga þessara. Tilkynning skal vera skrifleg og skal fylgja greinargóð lýsing á fyrirhugaðri framkvæmd og tillaga að bótum þar sem skal sundurliðað fyrir hvað hagsmuni boðnar eru bætur. Gefa skal landeiganda eða eiganda orkulindar sanngjarnan frest til að koma að athugasemdum og sjónarmiðum sínum, sem skal að jafnaði ekki vera skemmri en átta vikur. Berist ekki athugasemdir um tilhögun framkvæmda innan frestsins er fyrirtækinu rétt að líta svo á að samningaviðræðurnar varði aðeins fjárhæð bóta.  
Flutningsfyrirtækinu og dreifiveitum er heimilt að birta tilkynningar og önnur gögn vegna málsins í stafrænu pósthólfi með þeim réttaráhrifum sem leiða af lögum um stafrænt pósthólf í miðlægri þjónustugátt stjórnvalda. Ef landeigandi eða eigandi orkulindar hefur ekki aðgang að stafrænu pósthólfi er heimilt að auglýsa áformaða framkvæmd í Lögbirtingablaði og skora á viðkomandi að lýsa sjónarmiðum sínum innan frests sem ekki skal vera skemmri en fjórar vikur.  
Þegar réttindi eru í sameign og um er að ræða framkvæmd dreifiveitu sem er ekki matsskyld samkvæmt lögum um umhverfismat framkvæmda og áætlana, en er nauðsynleg til að dreifiveitan geti sinnt skyldum sínum samkvæmt 16. gr., getur einfaldur meiri hluti sameigenda, miðað við hlutfallstölur, að jafnaði tekið ákvörðun um að ganga til samninga við dreifiveitu.  


12. gr.
Eftirfarandi breytingar verða á 23. gr. laganna
a. 5. mgr. fellur brott.
b. Númer greinarinnar verður 23. gr. a.

13. gr. 
Á eftir 23. gr. koma tvær nýjar greinar, sem verða 23. gr. b og 23. gr. c, svohljóðandi ásamt fyrirsögnum:

a. (23. gr. b.)
Beiðni um eignarnám.
Beiðni fyrirtækis um eignarnám skal vera skrifleg og skulu koma þar fram allar upplýsingar og gögn sem nauðsynleg eru til þess að ráðherra geti tekið ákvörðun um hvort fallast beri á beiðnina. Í beiðninni skal að lágmarki fjalla um eftirfarandi atriði:
a. lýsingu á framkvæmd og rök fyrir nauðsyn hennar, 
b. lýsingu á þeim réttindum sem óskað er eftir að tekin verði eignarnámi,
c. auðkenningu fasteigna og þeirra rétthafa sem eignarnámið snertir, 
d. kort, hnit eða önnur gögn sem sýna legu mannvirkja, helgunarsvæða og aðkomu, 
e. samningaviðræður við landeiganda eða eiganda orkulindar, 
f. lýsingu á valkostagreiningu fyrirtækisins og rök fyrir niðurstöðu hennar, og
g. upplýsingar um þau leyfi sem fyrirtækið hefur þegar aflað og þeirra sem hann telur enn þurfa að afla.
Ráðherra er heimilt að setja nánari fyrirmæli í reglugerð um hvað skuli koma fram í eignarnámsbeiðni. 
Ef framkvæmd heyrir undir lög um umhverfismat framkvæmda og áætlana er það skilyrði þess að beiðni verði tekin til afgreiðslu að álit Húsnæðis-, mannvirkja og skipulagsstofnunar um umhverfismat framkvæmdir liggi fyrir eða ákvörðun stofnunarinnar um að framkvæmdin skuli ekki háð umhverfismati. Ef framkvæmd er ekki háð umhverfismati skal fyrirtækið að lágmarki lýsa mati á raunhæfum valkostum sem það hefur kannað og rökstyðja þann kost sem valinn er. 
Það er ekki skilyrði fyrir afgreiðslu eignarnámsbeiðni að fyrirtæki hafi áður fengið framkvæmdaleyfi eða byggingarleyfi vegna framkvæmdarinnar.

b. (23. gr. c.)
Ákvörðun um eignarnám.
Ráðherra skal taka ákvörðun um eignarnám svo fljótt sem verða má og eigi síðar en fjórum vikum frá því að öll nauðsynleg gögn liggja fyrir. Ef fyrirsjáanlegt er að ekki takist að ljúka ákvörðun innan þess frests skal ráðherra upplýsa aðila um ástæður þess og hvenær niðurstöðu er að vænta. 
Ef ágreiningur aðila er bundinn við fjárhæð eignarnámsbóta, og að framkominni kröfu fyrirtækisins, getur ráðherra í ákvörðuninni heimilað fyrirtækinu að taka umráð verðmætis, sem taka á eignarnámi, og ráðast í þær framkvæmdir, sem eru tilefni eignarnámsins. Ef fram kemur krafa um það af hálfu landeiganda eða eiganda orkulindar skal fyrirtækið setja fullnægjandi tryggingu fyrir væntanlegum bótum, sem ráðherra ákveður. 
Ráðherra er einnig heimilt að mæla fyrir um umráðatöku samkvæmt 2. mgr. ef framkvæmd er nauðsynleg vegna ástands sem ógnar almannahag, raforkuöryggi eða öðrum brýnum hagsmunum. 
Fyrirtæki getur fengið umráð verðmæta samkvæmt 2. og 3. mgr. með beinni aðfarargerð án undangengins dóms eða sáttar. 
Vilji aðili bera ákvörðun ráðherra undir dómstóla skal hann höfða mál innan sex mánaða frá því að honum varð kunnugt um hana. Mál sem höfðað er í þessu skyni skal sæta flýtimeðferð í samræmi við XIX. kafla laga um meðferð einkamála. Á meðan málið er rekið fyrir dómi getur fyrirtæki ekki tekið umráð hins eignarnumda nema umráðataka hafi verið heimiluð af ráðherra eða matsnefnd eignarnámsbóta. 
Framkvæmd eignarnáms á grundvelli laga þessara fer að öðru leyti eftir almennum reglum. Við ákvörðun eignarnámsbóta vegna orkulindar skal taka sérstakt tillit til óvissu um orkulindina og kostnaðar af leit og vinnslu. 

14. gr.
Á eftir 24. gr. laganna kemur ný grein, 24. gr. a, ásamt fyrirsögn, svohljóðandi:
24. gr. a.
Mat og forgangsröðun.
Raforkueftirlitið metur hvort ábending eða erindi  gefi nægilegt tilefni til rannsóknar. Raforkueftirlitinu er heimilt að forgangsraða slíkum málum með hliðsjón af markmiðum laga þessara, umfangi og alvarleika mögulegs brots, áhrifum á raforkuöryggi, samkeppni, neytendur og fjölda notenda, fordæmisgildi og væntanlegum árangri af eftirliti miðað við umfang þess.
Á þeim grundvelli getur Raforkueftirlitið ákveðið að hefja ekki rannsókn, fresta rannsókn eða ljúka henni án efnislegrar niðurstöðu um ætlað brot.  Slík ákvörðun felur ekki í sér viðurkenningu á lögmæti háttseminnar.
Heimild samkvæmt þessari raskar hvorki rétti notanda til að leggja fram kvörtun skv. 20. gr. né skyldu eftirlitsaðila til að sinna slíkri kvörtun þegar lög gera ráð fyrir úrlausn hennar.

15. gr.
Eftirfarandi breytingar verða á 26. gr. b laganna:
Við 3. mgr. bætist nýr töluliður, svohljóðandi: 20. gr. k um skráningu markaðsaðila.
Í 3. tölul. 4. mgr. koma á eftir orðunum „20. gr. i“ orðin: og 20. gr. k.
Í 3. tölul. 5. mgr. koma á eftir orðunum „20. gr. i“ orðin: og 20. gr. k.


16. gr.
1. mgr. 39. gr. laganna fellur brott.


17. gr. 
Á eftir 39. gr. b laganna koma tvær nýjar greinar, 39. gr. c - d, ásamt fyrirsögn, svohljóðandi:

(39. gr. c)

Viðkvæm svæði og trúnaðarupplýsingar.
Flutningsfyrirtækið, dreifiveitur og vinnslufyrirtæki skulu í viðbragðsáætlunum sínum greina þau svæði, upplýsingar og stjórnkerfi raforkukerfisins sem nauðsynlegt er að vernda sérstaklega. Í áætlununum skal afmarka aðgangsstýrð svæði og trúnaðarupplýsingar í samræmi við skilgreiningar 3. gr. og tilgreina þau störf eða hlutverk sem fela í sér aðgang að þeim. Við afmörkun skal byggt á skjalfestu áhættumati og mikilvægi viðkomandi mannvirkis, búnaðar, upplýsinga eða stjórnkerfis fyrir öryggi raforkukerfisins og afhendingu raforku. 
Aðgangsheimildir skulu takmarkaðar við það sem nauðsynlegt er vegna viðkomandi starfs eða hlutverks.
Ráðherra skal mæla nánar fyrir um framkvæmd áhættumats í reglugerð þar á meðal um áhættumat, afmörkun aðgangsstýrðra svæða og trúnaðarupplýsinga. Í reglugerðinni má undanþiggja tiltekna flokka fyrirtækja skyldum samkvæmt þessari grein og 39. gr. d, að hluta eða öllu leyti.

b. (39. gr. d) Aðgangsheimild.
Áður en flutningsfyrirtækið, dreifiveita eða vinnsluaðili veitir heimild til aðgangs aðgangsstýrðu svæði eða trúnaðarupplýsingum skv. 39. gr. c skal fyrirtækið að fengnu skriflegu samþykki viðkomandi einstaklings, óska eftir bakgrunnsathugun lögreglu í þeim tilgangi að meta öryggishæfi viðkomandi til aðgangs að viðkvæmum upplýsingum og/eða haftasvæðum. Sama gildir um fjaraðgang að stjórnkerfi sem veitir sambærilega möguleika til að raska starfsemi. Skyldan tekur til starfsmanna, verktaka og annarra sem þurfa slíkan aðgang vegna starfa eða verkefna, óháð ráðningarformi.
Beiðni aðila skv. 1. mgr. veitir lögreglu heimild, eftir atvikum með aðstoð tollyfirvalda, til að afla upplýsinga um viðkomandi úr:
    a. skrám lögreglu, þ.m.t. málaskrá lögreglu,
    b. sakaskrá,
    c. upplýsingakerfi Alþjóðalögreglunnar eða annarra erlendra yfirvalda,
    d. upplýsingakerfum tollyfirvalda,
    e. upplýsingakerfi þjóðskrár.
Heimild lögreglu til öflunar upplýsinga skv. a-lið 2. mgr. takmarkast við síðustu fimm ár.
Bakgrunnsathugun skal fara fram með reglulegu millibili og ekki sjaldnar en á fimm ára fresti. Aldrei má þó ganga lengra við könnun á bakgrunni og sakaferli en þörf er á hverju sinni. Lögregla skal leggja heildstætt mat á það hvort óhætt sé að veita jákvæða umsögn að undangenginni bakgrunnsathugun skv. 1. mgr.
Heimilt er að vísa til upplýsinga úr málaskrá lögreglu, sem varða einstakling með beinum hætti, til rökstuðnings neikvæðri umsögn samkvæmt þessari grein, enda gefi þær rökstudda ástæðu til að telja að aðganginum fylgi óásættanleg áhætta skv. 1. mgr. Við matið skal líta til áreiðanleika upplýsinganna, aldurs þeirra og tengsla við fyrirhugaðan aðgang. Skráning í málaskrá ein og sér nægir ekki til neikvæðrar umsagnar. Lögreglu er heimilt að kalla viðkomandi einstakling til viðtals telji hún það nauðsynlegt til að upplýsa nánar um atriði sem koma fram við skoðun í skrám og upplýsingakerfum skv. 2. mgr.
Nú gefa upplýsingar úr málaskrá lögreglu, sakavottorði til yfirvalda eða viðtali við þann sem óskað er bakgrunnsathugunar á ástæðu til að ætla að viðkomandi neyti fíkniefna og er lögreglu þá heimilt að óska eftir því að hann gangist undir fíkniefnapróf á eigin kostnað, þ.m.t. blóð- og þvagrannsókn, enda telji lögregla niðurstöðu slíkrar rannsóknar geta haft áhrif á niðurstöðu athugunar lögreglu.
Bakgrunnsathugun lögreglu er liður í því að ákvarða hvort óhætt þyki að veita einstaklingi aðgang að trúnaðarupplýsingum samkvæmt þessari grein eða veita honum aðgang að aðgangsstýrðu svæði eða trúnaðarupplýsingum eða hvort honum skuli synjað um hann. Endanleg ákvörðun um aðgang skal tekin af viðkomandi fyrirtæki.
Áður en lögregla lýkur athugun sinni með neikvæðri umsögn skal þeim sem athugun beinist að gert kleift að koma sjónarmiðum sínum að. Hann á jafnframt rétt á rökstuðningi ákvarði lögregla að veita honum neikvæða umsögn. Ákvörðun lögreglu um neikvæða umsögn á grundvelli neikvæðrar bakgrunnsathugunar sætir kæru til ráðherra samkvæmt ákvæðum stjórnsýslulaga. Sama gildir um afturköllun jákvæðrar umsagnar.
Sé umsögn neikvæð getur viðkomandi einstaklingur dregið til baka samþykki sitt fyrir miðlun þeirra upplýsinga til viðkomandi fyrirtækis.
Fyrirtæki skv. 1. mgr. er óheimilt að veita eða viðhalda aðgangi samkvæmt þeirri málsgrein nema fyrir liggi gild jákvæð umsögn lögreglu. Jákvæð umsögn gildir að hámarki í fimm ár. Falli hún úr gildi eða sé hún afturkölluð skal fyrirtækið án tafar fella aðgangsheimildina úr gildi. 
Ráðherra setur, í samráði við þann ráðherra sem fer með málefni lögreglu, í reglugerð nánari ákvæði um bakgrunnsathuganir samkvæmt þessari grein, svo sem um beiðnir og framkvæmd athugana, umfang og nauðsyn upplýsingaöflunar, mat á áhættu skv. 1. mgr., vægi afbrota og aldur upplýsinga, endurtekningu athugana, gildistíma og afturköllun umsagna, miðlun niðurstaðna, aðgang að persónuupplýsingum, varðveislu þeirra og eyðingu. Skyldu til bakgrunnsathugunar og skilyrði um jákvæða umsögn samkvæmt þessari grein verður ekki beitt fyrr en reglugerðin hefur tekið gildi.

18. gr.
41. gr. laganna orðast svo: 
Um ársreikninga fyrirtækja sem falla undir ákvæði laga þessara fer samkvæmt lögum um ársreikninga. Fyrirtæki sem samkvæmt lögum þessum ber að halda reikningum vegna mismunandi starfsemi aðskildum skal í innra bókhaldi sínu halda sérstaka reikninga fyrir hverja starfsemi, svo sem starfsemin væri rekin af sjálfstæðu fyrirtæki. Hið sama á við um aðskilnað einstakra rekstrarþátta, gjaldskrársvæða eða annarrar starfsemi þegar slíkur aðskilnaður leiðir af lögum þessum.
Gera skal sérstaka grein fyrir hverri aðskilinni starfsemi í skýringum með ársreikningi. Eftir því sem við á skal sundurgreina flutning raforku, þ.m.t. flutningsvirki í eigu dreifiveitu, kerfisstjórnun, dreifingu raforku eftir gjaldskrárákvæðum, vinnslu raforku, sölu raforku, aðra orkuvinnslu og aðra starfsemi. Sundurliðunin skal ná til tekna, kostnaðar, eigna, skulda, afskrifta og fjármagnskostnaðar þannig að unnt sé að leggja sjálfstætt mat á rekstur og fjárhagsstöðu hvers rekstrarþáttar.  Jafnframt skal gera grein fyrir viðskiptum við tengda aðila. Raforkueftirlitið getur ákveðið form sundurliðunar og krafist þess að hún eða tilteknir þættir hennar séu staðfestir af endurskoðanda.
Tekjur, kostnað, eignir, skuldir, afskriftir og fjármagnskostnað sem unnt er að rekja beint til tiltekinnar starfsemi skal heimfæra beint á þá starfsemi. Sameiginlegum liðum sem ekki verður með málefnalegum hætti heimfært beint skal skipt samkvæmt hlutlægum, gagnsæjum, sannreynanlegum og samræmdum skiptireglum sem endurspegla orsakatengsl kostnaðar og raunverulega nýtingu þeirra aðfanga sem um ræðir. Sömu skiptireglum skal beitt með samræmdum hætti milli ára nema Raforkueftirlitið samþykki breytingu á þeim.
Óheimilt er að láta sérleyfisstarfsemi eða starfsemi sem hefur sambærilega stöðu bera kostnað, áhættu eða skuldbindingar sem með réttu tilheyrir annarri starfsemi. Jafnframt er óheimilt að nýta tekjur, eignir eða aðra fjármuni slíkrar starfsemi til að niðurgreiða samkeppnisstarfsemi eða aðra starfsemi.
Viðskipti milli aðskilinna rekstrarþátta og viðskipti milli sérleyfisstarfsemi eða starfsemi sem hefur sambærilega stöðu og tengdra aðila skulu vera gagnsæ og byggjast á málefnalegum forsendum. Viðskiptakjör skulu miðast við markaðskjör þegar sambærileg markaðsviðskipti liggja fyrir. Liggi markaðsverð ekki fyrir skulu viðskiptakjör byggjast á hlutlægri og sannreynanlegri kostnaðargreiningu þannig að viðskiptin leiði ekki til krossniðurgreiðslu milli starfsemi.
Fyrirtæki skal leggja skiptireglur sínar, forsendur þeirra og nauðsynleg gögn til grundvallar þeim fyrir Raforkueftirlitið til samþykktar. Breytingar á samþykktum skiptireglum eru einnig háðar samþykki eftirlitsins. Fallist Raforkueftirlitið ekki á skiptireglur fyrirtækis skal það taka rökstudda ákvörðun þar um og getur ákveðið þær skiptireglur sem beita skal. Við ákvörðun skiptireglna skal einkum litið til orsakatengsla kostnaðar, raunverulegrar nýtingar eigna og annarra aðfanga, eðlis og umfangs viðkomandi starfsemi og þess að komið sé í veg fyrir krossniðurgreiðslu og röskun samkeppni.
Komist Raforkueftirlitið að þeirri niðurstöðu að reikningsskil, kostnaðarskipting, eignaskipting eða viðskipti milli rekstrarþátta eða við tengda aðila samræmist ekki ákvæðum þessarar greinar eða samþykktum skiptireglum getur það krafist leiðréttingar og þess að lagt verði fram leiðrétt sundurliðað uppgjör. Raforkueftirlitinu er jafnframt heimilt, við ákvörðun tekjumarka, mat á gjaldskrá eða aðrar ákvarðanir samkvæmt lögum þessum, að leiðrétta fjárhæðir þannig að miðað sé við þá kostnaðar-, tekju- og eignaskiptingu sem samræmist ákvæðum þessarar greinar.
Við aðskilnað reikninga vegna raforkuvinnslu og annarrar orkuvinnslu í jarðvarmaorkuveri skv. 7. gr. fer um beina heimfærslu og skiptingu sameiginlegs kostnaðar, eigna, skulda, afskrifta og fjármagnskostnaðar samkvæmt ákvæðum þessarar greinar. Við skiptingu skal einkum tekið mið af raunverulegri nýtingu sameiginlegra mannvirkja og aðfanga og þeim rekstrarlegu þáttum sem valda kostnaði við hvorn rekstrarþátt.
Þegar nauðsynlegt er vegna skiptingar samkvæmt fyrri málsgrein að ákvarða verðmæti orku sem afhent er milli rekstrarþátta skal miða við markaðsverð ef sambærileg viðskipti liggja fyrir. Liggi slíkt verð ekki fyrir getur Raforkueftirlitið ákvarðað viðmiðunarverð á grundvelli hlutlægra og sannreynanlegra forsendna, þar á meðal kostnaðar við viðkomandi vinnslu og hæfilegrar ávöxtunar þess fjármagns sem bundið er í starfseminni.
Raforkueftirlitið getur, að undangengnu samráði, sett nánari reglur um bókhaldslegan aðskilnað og framkvæmd þessarar greinar, þar á meðal um sundurliðað reikningsuppgjör, skiptireglur, heimfærslu sameiginlegs kostnaðar, eigna og fjármagnskostnaðar, viðskipti milli rekstrarþátta og tengdra aðila, kostnaðarskiptingu við samþætta orkuvinnslu og þau gögn sem fyrirtækjum ber að leggja fram.


II. KAFLI.
Breyting á lögum um umhverfismat framkvæmda og áætlana nr. 111/2021.

19. gr.
Á eftir 2. málsl. 7. gr. kemur nýr málsliður, svohljóðandi: Birting álits og ákvörðunar Húsnæðis-, mannvirkja- og skipulagsstofnunar um umhverfismat framkvæmda og áætlana samkvæmt þessari málsgrein telst opinber birting í skilningi 2. mgr. 27. gr. stjórnsýslulaga, nr. 37/1993, og 2. mgr. 4. gr. laga um úrskurðarnefnd umhverfis- og auðlindamála, nr. 130/2011.

20. gr.
Við 2. mgr. 8. gr. laganna bætist nýr málsliður, svohljóðandi: Forsamráð er þó ekki skilyrði slíkrar sameiningar skýrslugerðar og/eða kynningar.

21. gr.
Eftirfarandi breytingar verða á 11. gr. laganna:
a. 1. mgr. orðast svo: 
Þegar um er að ræða framkvæmd sem er háð leyfi til framkvæmda, sbr. 5. tölul. 3. gr. sem jafnframt er háð umhverfismati samkvæmt lögum þessum er framkvæmdaraðila heimilt að fengnu samþykki leyfisveitanda að leggja fram umsókn um leyfi samhliða umhverfismatsskýrslu framkvæmdarinnar þannig að unnið verði að útgáfu leyfis á sama tíma og umhverfismatsskýrsla er til meðferðar skv. 23. gr. og  unnið er að áliti um umhverfismat framkvæmdar skv. 24. gr.
b. Við ákvæðið bætast tvær nýjar málsgreinar, svohljóðandi:
Þegar um er að ræða framkvæmd sem er háð virkjunarleyfi skv. raforkulögum, nýtingarleyfi skv. lögum um rannsóknir og nýtingu auðlinda í jörðu, starfsleyfi samkvæmt lögum um hollustuhætti og mengunarvarnir, og heimild til breytingar á vatnshloti skv. lögum um stjórn vatnamála skal undirbúningur álits um umhverfismat framkvæmdar alla jafna samþætt við undirbúning leyfisveitingarinnar.
Þegar umhverfimat framkvæmdar er samþætt undirbúningi útgáfu leyfis skulu Húsnæðis-, mannvirkja- og skipulagsstofnun og leyfisveitandi, í samráði við framkvæmdaraðila, samræma tímaáætlun málsmeðferðarinnar og haga málsmeðferð þannig að kynning umhverfismatsskýrslu skv. 23. gr. og undirbúningur rökstudds álits um umhverfismat framkvæmdarinnar skv. 24. gr. fari fram samhliða afgreiðslu leyfisumsóknar. Leyfisveitandi skal, að öðrum skilyrðum uppfylltum, gefa út leyfið án ástæðulauss dráttar eftir að álitið liggur fyrir.
c. Fyrirsögn ákvæðisins verður: Samþætt málsmeðferð umhverfismatsskýrslu og afgreiðslu leyfisumsóknar.

22. gr.
Við 23. gr. laganna bætast þrjár nýjar málsgreinar, svohljóðandi:
Leggi framkvæmdaraðili fram ný gögn eða upplýsingar sem ekki lágu fyrir við kynningu umhverfismatsskýrslu skv. 1. mgr. sem kunna að hafa verulega þýðingu fyrir umhverfismat framkvæmdarinnar skal Húsnæðis-, mannvirkja- og skipulagsstofnun kynna gögnin eða upplýsingarnar fyrir almenningi og leita umsagna þeirra umsagnaraðila sem málið varðar áður en stofnunin gefur út álit skv. 1. mgr. 24. gr. Sama á við ef gerðar eru breytingar á framkvæmd að lokinni kynningu skv. 1. mgr. og breytingin kann að hafa verulega þýðingu fyrir umhverfismatið. 
Viðbótarkynning skv. 4. mgr. skal taka til hinna nýju gagna eða upplýsinga, breytingar á framkvæmd og þau atriði umhverfismatsins sem þau kunna að hafa áhrif á. Almenningi og umsagnaraðilum skal veittur að minnsta kosti 30 daga frestur til að koma að athugasemdum eða umsögn. Um viðbótarkynningu fer að öðru leyti skv. 1. mgr. 
Telji stofnunin að ný gögn, upplýsingar eða breytingar á framkvæmd kalli á að umhverfismatsskýrsla verði uppfærð í heild skal hún, að fengnum sjónarmiðum framkvæmdaraðila, gera honum að endurskoða skýrsluna og rökstyðja þá niðurstöðu.

23. gr. 
Á eftir 2. mgr. 27. gr. bætist ný málsgrein, og breytist röð annarra málgreina samkvæmt því, svohljóðandi:
Telji leyfisveitandi að forsendur umhverfismats hafi breyst verulega frá því að álit Húsnæðis-, mannvirkja- og skipulagsstofnunar um umhverfismat framkvæmdar skv. 24. gr. lá fyrir getur hann, að höfðu samráði við Húsnæðis-, mannvirkja- og skipulagsstofnun, tilkynnt framkvæmdaraðila að uppfæra þurfi umhverfismat framkvæmdarinnar, í samræmi við 6. mgr. 28. gr., og skal leyfisveitandi rökstyðja ástæður þess.  

24. gr. 
Eftirfarandi breytingar verða á 28. gr. laganna:
a. 1. mgr. orðast svo: Ef framkvæmd hefst ekki innan tíu ára frá því að álit Húsnæðis-, mannvirkja- og skipulagsstofnunar um umhverfismat framkvæmdarinnar skv. 24. gr. lá fyrir skal framkvæmdaraðili óska álits stofnunarinnar á því hvort endurskoða þurfi umhverfismatsskýrslu framkvæmdarinnar að hluta eða í heild. Beiðni um slíkt álit skal lögð fram áður en umsókn um leyfi til framkvæmdarinnar er afgreidd. 
b. Á eftir 1. mgr. kemur ný málsgrein, og breytist röð annarra málsgreina samkvæmt því, svohljóðandi: Við gerð álits skv. 1. mgr. skal stofnunin leita umsagnar umsagnaraðila eftir því sem við á eftir eðli máls hverju sinni, svo sem leyfisveitenda. Umsagnarfrestur skal vera fjórar vikur frá því að beiðni um umsögn berst. Gefa skal framkvæmdaraðila kost á að bregðast við framkomnum umsögnum. Ef umsögn berst ekki innan fjögurra vikna getur Húsnæðis-, mannvirkja- og skipulagsstofnun lokið áliti sínu á grundvelli fyrirliggjandi gagna.
c. 3. mgr. orðast svo: Verði niðurstaðan sú að endurskoða þurfi umhverfismatsskýrslu að hluta eða í heild skal fara með málið skv. 22.-24. gr. eftir því sem við á. Álit Húsnæðis-, mannvirkja- og skipulagsstofnunar um endurskoðun umhverfismats kemur í stað álits um matsáætlun og skal fela í sér leiðbeiningar til framkvæmdaraðila um vinnslu, efni og framsetningu umhverfismatsskýrslu, m.a. með hliðsjón af framkomnum umsögnum annarra aðila. 
d. Við ákvæðið bætast þrjár nýjar málsgreinar, svohljóðandi:
Hafi forsendur umhverfismats framkvæmdar breyst svo mikið að álit um umhverfismat verði ekki lengur lagt til grundvallar við leyfisveitingar, getur leyfisveitandi óskað eftir að umhverfismat framkvæmdarinnar verði uppfært. Skal framkvæmdaraðili þá leggja fram viðbót við umhverfismatsskýrslu sem tekur til þeirra atriða sem þarf að uppfæra. Húsnæðis-, mannvirkja- og skipulagsstofnun skal kynna viðbót við umhverfismatsskýrslu fyrir almenningi á áberandi hátt og hefur aðgengilega á netinu. Almenningi skal að lágmarki veittur 30 daga frestur til að skila umsögn um skýrsluna. Stofnunin skal samhliða leita umsagna umsagnaraðila eftir því sem við á eftir eðli máls hverju sinni, svo sem leyfisveitenda. Kynning og umsagnir skulu takmarkast við viðbótina og þau atriði sem uppfærslan tekur til. Húsnæðis-, mannvirkja- og skipulagsstofnun skal innan fjögurra vikna gefa út viðauka við fyrra álit eða að öðrum kosti gefa út nýtt álit.
Hafi leyfi verið fellt úr gildi vegna annmarka á umhverfismati getur framkvæmdaraðili óskað eftir að umhverfismat verði uppfært og fer þá um málsmeðferð skv. 6 mgr. 
Áformi framkvæmdaraðili að gera breytingar á framkvæmd sem lokið hefur umhverfismati en leyfi hafa ekki verið gefin út, skal framkvæmdaraðili leggja fram viðbót við umhverfismatsskýrslu og fer þá um málsmeðferð skv. 6.. mgr. 


III. KAFLI.
Breyting á lögum um verndar- og orkunýtingaráætlun nr. 48/2011.

25. gr. 
Á eftir 3. gr. laganna kemur ný grein, 3. gr. a, ásamt fyrirsögn, svohljóðandi:
3. gr. a. 
Endurskoðun á flokkun virkjunarhugmyndar í biðflokki.
Þrátt fyrir 1. mgr. 3. gr. er ráðherra heimilt að leggja fram á Alþingi tillögu til breytingar á þingsályktun þar sem virkjunarhugmynd er færð úr biðflokki í orkunýtingarflokk eða verndarflokk, án nýrrar tillögu verkefnisstjórnar um flokkun hennar, enda hafi verkefnisstjórn áður lokið faglegu mati á hugmyndinni og lagt til flokkun í nýtingar- eða verndarflokk, en Alþingi ákveðið að setja hana í biðflokk.
Áður en tillaga samkvæmt 1. mgr. er lögð fram getur ráðherra leitað umsagnar verkefnisstjórnar um hvort fyrra mat hennar teljist enn fullnægjandi grundvöllur flokkunar, meðal annars með hliðsjón af breytingum á virkjunarhugmyndinni, nýjum upplýsingum eða breyttum aðstæðum. Telji ráðherra, að fenginni umsögn verkefnisstjórnar, að fyrra mat sé ekki lengur fullnægjandi skal virkjunarhugmyndin sæta endurmati samkvæmt 9. og 10. gr. áður en tillagan er lögð fram á Alþingi.
Ráðherra gengur frá tillögu til Alþingis í samræmi við 3. gr. Sé fyrirhuguð flokkun önnur en verkefnisstjórn lagði áður til skal ráðherra leita umsagna þeirra aðila sem greinir í 3. mgr. 10. gr. og veita þeim að minnsta kosti sex vikna frest til að koma á framfæri athugasemdum áður en tillagan er lögð fram á Alþingi.

26. gr.
Eftirfarandi breytingar verða á 3. gr.
Í stað orðanna „10 MW“ í 1. málsl. 3. mgr. kemur: 25 MW
í stað „50 MW“ í 1. málsl. 3. mgr. kemur: 125 MW

27. gr.
Við lögin bætist ákvæði til bráðabirgða, svohljóðandi:
Flokkun í biðflokk sem samþykkt hefur verið fyrir virkjunarhugmyndir sem lagðar voru í áætlun um vernd og orkunýtingu byggt á afli virkjunarhugmyndarinnar og sem falla utan aflmarka 3. gr. fellur niður.

IV. KAFLI.
Breyting á lögum um Umhverfis- og orkustofnun nr. 110/2024.

28. gr.
Við 6. gr. a laganna bætast tvær nýjar málsgreinar, svohljóðandi:
Við sameinaða leyfisveitingu eða kynningu leyfistillögu samhliða umhverfismatsskýrslu reiknast lögbundnir frestir til lokaafgreiðslu frá lokum síðasta lögboðna kynningar- eða umsagnarfrests. Fari umhverfismat framkvæmdar og leyfisveiting fram í aðskildum ferlum reiknast fresturinn þó ekki fyrr en álit um umhverfismat liggur fyrir, sé þess krafist  Stofnuninni er heimilt að framlengja frest einu sinni um allt að fjórar vikur ef nauðsynlegt er vegna samræmingar leyfisskilyrða eða frekari kynningar. Tilkynna skal umsækjanda um framlenginguna og ástæður hennar áður en frestur rennur út.
Ráðherra er heimilt, að höfðu samráði við Umhverfis- og orkustofnun, að setja reglugerð um sameinaða leyfisveitingu og málsmeðferð. Reglugerðin skal tilgreina þær leyfistegundir sem hún tekur til, þar á meðal starfsleyfi vegna mengandi starfsemi og meðhöndlunar úrgangs, virkjunarleyfi og leyfi til nýtingar jarðrænna auðlinda. Reglur um samræmda málsmeðferð geta einnig tekið til afgreiðslu einstakra leyfa þótt ekki sé um sameinaða leyfisveitingu að ræða.

29. gr.
Á eftir 6. gr. b laganna koma fjórar nýjar greinar, 6. gr. c – 6. gr. f, ásamt fyrirsögnum, svohljóðandi: 
a. (6. gr. c) Eftirlit.
Umhverfis- og orkustofnun skal hafa eftirlit með því að starfsemi sem henni er að lögum falið að hafa eftirlit með, séu í samræmi við lög, reglugerðir, reglur og samþykktir sem um viðkomandi starfsemi gilda.
Umhverfis- og orkustofnun er við athugun á rekstri og starfsemi eftirlitsskyldra aðila heimill aðgangur að starfsstöðvum eftirlitsskylds aðila og öðrum stöðum sem nauðsynlegt er til að sinna eftirliti að mati stofnunarinnar. Stofnuninni er heimilt að taka sýni þar sem starfsemi fer fram og getur einnig lagt hald á þau gögn og muni sem hún telur nauðsyn á í þágu eftirlits.
Umhverfis- og orkustofnun er heimilt að fyrirskipa stöðvun starfsemi til bráðabirgða telji stofnunin svo alvarlega hættu stafa af tiltekinni starfsemi eða notkun að aðgerð þoli enga bið.
Eftirlitsskyldum aðila er skylt að fara eftir fyrirmælum Umhverfis- og orkustofnunar um eftirlit og veita upplýsingar og aðgang að þeim gögnum í vörslu hans sem Umhverfis- og orkustofnun gerir kröfu um í þágu eftirlits.
Eftirlitsskyldur aðili skal án fyrirvara geta sýnt fram á að hann uppfylli skilyrði leyfisveitingar.
Umhverfis- og orkustofnun er heimilt að leita aðstoðar lögreglu við eftirlit og öflun nauðsynlegra upplýsinga í þágu eftirlits. Stofnunin getur krafist upplýsinga og gagna frá öðru stjórnvaldi, óháð þagnarskyldu þess, ef slíkt er nauðsynlegt til að unnt sé að sinna lögbundnu eftirliti.
	Um eftirlitsheimildir Umhverfis- og orkustofnunar fer að öðru leyti eftir ákvæðum þeirra laga sem um viðkomandi starfsemi gilda, svo og annarra laga eftir því sem við á.

b. (6. gr. d) Þvingunarúrræði.
Verði eftirlitsskyldur aðili ekki við lögmætum fyrirmælum Umhverfis- og orkustofnunar eða vanræki aðili að afhenda gögn eða upplýsingar sem honum ber að afhenda samkvæmt lögum þessum eða öðrum lögum sem stofnunin starfar eftir eða stjórnvaldsfyrirmælum settum á grundvelli þeirra er Umhverfis- og orkustofnun heimilt að veita eftirlitsskyldum aðila áminningu. Jafnframt skal veita hæfilegan frest til úrbóta ef þeirra er þörf.
Sinni eftirlitsskyldur aðili ekki fyrirmælum innan tiltekins frests getur Umhverfis- og orkustofnun ákveðið honum dagsektir þar til úr er bætt. Dagsektir geta numið allt að 500.000 kr. á dag. Við ákvörðun fjárhæðar dagsekta skal m.a. höfð hliðsjón af alvarleika brotsins, hvað það hefur staðið lengi og hvort um ítrekað brot er að ræða. Jafnframt er Umhverfis- og orkustofnun heimilt að láta vinna verk á kostnað hins vinnuskylda ef fyrirmæli um framkvæmd eru vanrækt og skal kostnaður þá greiddur til bráðabirgða af viðkomandi heilbrigðiseftirliti en innheimtast síðar hjá hlutaðeigandi
Ákvarðanir Umhverfis- og orkustofnunar um dagsektir og kostnað eru aðfararhæfar. Gjalddagi sektar samkvæmt þessari grein er fyrsti dagur annars mánaðar eftir dagsetningu ákvörðunar Umhverfisstofnunar. Greiða skal dráttarvexti af fjárhæð sektarinnar sé hún ógreidd fimmtán dögum eftir gjalddaga. Um ákvörðun og útreikning dráttarvaxta fer eftir lögum um vexti og verðtryggingu. Óinnheimtar dagsektir, sem lagðar eru á fram að efndadegi, falla ekki niður eftir gjalddaga þótt aðili efni viðkomandi kröfu nema Umhverfis- og orkustofnun ákveði það sérstaklega. Sektir sem Umhverfisstofnun leggur á samkvæmt þessari grein að frádregnum kostnaði við innheimtu renna í ríkissjóð.
Umhverfis- og orkustofnun er heimilt að afturkalla leyfi ef um ítrekaða vanrækslu leyfishafa er að ræða eða ljóst er að hann getur ekki staðið við skyldur sínar samkvæmt leyfinu. Áður en gripið er til afturköllunar skal veita leyfishafa skriflega aðvörun og hæfilegan frest til úrbóta. Sinni leyfishafi ekki slíkri aðvörun er heimilt að afturkalla leyfið. Afturköllun getur verið bundin við tiltekna hluta leyfisins
	Um þvingunarúrræði Umhverfis- og orkustofnunar fer að öðru leyti eftir ákvæðum sérlaga sem stofnunin starfar eftir, svo og annarra laga eftir því sem við á.

c. (6. gr. e.) Framsal eftirlits
Umhverfis- og orkustofnun getur með samningi, að undangengnu samþykki ráðherra, falið öðrum stjórnvöldum, skoðunarstofum eða öðrum aðilum einstaka þætti eftirlits samkvæmt lögum þessum.

d. (6. gr. f) Gagnaöflun um eldsneyti.
Þeim sem framleiða, flytja inn, flytja út, geyma, selja eða afhenda eldsneyti hér á landi er skylt að láta Umhverfis- og orkustofnun í té þau gögn sem stofnuninni eru nauðsynleg vegna lögbundinna verkefna hennar, svo sem um magn, tegund, birgðir, sölu og ráðstöfun eftir notkunarflokkum, óháð því til hvaða notkunar eldsneytið fer. Upplýsingaskylda samkvæmt þessari grein tekur til hvers þess aðila sem stundar framangreinda starfsemi, þar á meðal þess sem annast innflutning, útflutning, geymslu eða afhendingu eldsneytis fyrir hönd annars aðila og þess sem ræður ráðstöfun eldsneytis og selur það hér á landi.  
Tollyfirvöldum er skylt, reglulega eða að fenginni beiðni Umhverfis- og orkustofnunar, að veita stofnuninni upplýsingar um innflutning og útflutning eldsneytis, þar á meðal um innflytjanda, útflytjanda, tegund og magn eldsneytis og tímabil, að því marki sem upplýsingarnar eru nauðsynlegar vegna verkefna stofnunarinnar samkvæmt þessari grein. Ákvæði 188. gr. tollalaga skulu ekki vera því til fyrirstöðu að tollyfirvöld veiti Umhverfis- og orkustofnun upplýsingar samkvæmt þessari grein. 
Um þvingunarúrræði vegna vanrækslu á upplýsingaskyldu samkvæmt þessari grein fer eftir 6. gr. d. Ráðherra setur í reglugerð nánari ákvæði um tegund gagna, sundurliðun þeirra, tíðni, skilafresti og form gagnaskila þar á meðal um mánaðarleg og árleg gagnaskil.

III. KAFLI.
Breyting á lögum um hollustuhætti og mengunarvarnir nr. 7/1998.

30. gr.
Við 5. mgr. 7. gr. bætist: Um upphaf og framlengingu frests fer þó eftir 4. mgr. 6. gr. a laga um Umhverfis- og orkustofnun, nr. 110/2024, í þeim tilvikum sem þar greinir.

31. gr
Ákvæði 7. mgr. 36. gr. orðast svo:
Sveitarstjórnir skulu einar sér eða í samvinnu við aðrar sveitarstjórnir á sama svæði, og eftir atvikum í samráði við Umhverfis- og orkustofnun, gera staðbundnar aðgerðaáætlanir um loftgæði þar sem m.a. koma fram tímaáætlanir, aðgerðir og stefnumörkun til að bæta loftgæði. Ef hætta er á að styrkur mengunarefna í andrúmslofti á tilteknu svæði eða tilteknum þéttbýlisstað fari yfir umhverfismörk samkvæmt ákvæðum í reglugerð skulu hlutaðeigandi sveitarstjórnir einar sér eða í samvinnu við aðrar sveitarstjórnir á sama svæði, og eftir atvikum í samráði við Umhverfis- og orkustofnun, gera viðbragðsáætlun sem gildir um þær skammtímaráðstafanir sem gerðar skulu með það að markmiði að draga úr hættu sem af því ástandi stafar eða stytta tímabilið sem ástandið varir. Viðkomandi sveitarstjórn, og eftir atvikum Umhverfis- og orkustofnun, skal gefa út tilkynningar til almennings um loftgæði.  

32. gr
Ákvæði 4. mgr. 54.gr orðast svo:
Umhverfis- og orkustofnun gerir árlega áætlanir um reglubundið eftirlit með atvinnurekstri samkvæmt viðaukum I–II, þ.m.t. um tíðni vettvangsheimsókna fyrir mismunandi starfsemi. Tímabilið milli tveggja vettvangsheimsókna skal byggjast á kerfisbundnu mati á umhverfisáhættu viðkomandi starfsemi. Fyrir starfsemi sem veldur mestri áhættu skal tímabilið milli vettvangsheimsókna ekki vera lengra en eitt ár. Fyrir starfsemi sem veldur minnstri áhættu skal tímabilið ekki vera lengra en þrjú ár fyrir starfsemi í viðauka I en 5 ár fyrir starfsemi í viðauka II. 


33. gr
Eftirfarandi breytingar verða á a-lið II viðauka:
a. 6. tl. fellur brott
b. 12. tl. fellur brott
c. Við 18. tölul. kemur, á eftir gosdrykkjum: og vatni

34. gr
Eftirfarandi breytingar verða á viðauka II b:
a. 3. tl. fellur brott.
b. 15. tl. orðast svo: Húsnæðisúrræði, líkt og það er skilgreint samkvæmt lögum um þjónustu við fatlað fólk með langvarandi stuðningsþarfir


V. KAFLI
Breyting á lögum um meðhöndlun úrgangs nr. 55/2003

35. gr.
Á eftir 6. mgr. 14. gr. kemur: Þó er heimilt að auglýsa tillögu að starfsleyfi samhliða kynningu umhverfismatsskýrslu þegar málsmeðferð er samþætt samkvæmt 11. gr. laga um umhverfismat framkvæmda og áætlana, nr. 111/2021.

36. gr.
Í stað orðanna „Gefa skal“ í 1. málsl. 2. mgr. 16. gr. kemur: „Heimilt er að gefa“.

 VI. KAFLI
Breyting á lögum nr. 40/2015 um meðferð elds og varnir gegn gróðureldum.

37. gr.
1. mgr. 5. gr. orðast svo:
Óheimilt er að brenna bálköst nema samkvæmt skriflegu leyfi sýslumanns að fengnu samþykki slökkviliðsstjóra. Ekki þarf þó leyfi til að brenna bálköst þar sem brennt er minna en 1 m³ af efni.

VII. KAFLI
Breyting á lögum um varnir gegn mengun hafs og stranda nr. 33/2004

38. gr.
Við 9. gr. bætist við ný málsgrein: Ráðherra setur, að fengnum tillögum Umhverfis- og orkustofnunar, gjaldskrá fyrir vinnslu og útgáfu leyfa skv. þessari grein. Í gjaldskrá skal tekið mið af kostnaði veiting leyfis hefur í för með sér.

39. gr.
Lög þessi öðlast þegar gildi. 
Ákvæði 8. gr. kemur  til framkvæmda þremur mánuðum eftir gildistöku laganna.
Ákvæði 17. gr. kemur til framkvæmda tólf mánuðum eftir gildistöku laganna.


Greinargerð.

1. Inngangur. 
Frumvarp þetta er samið í umhverfis-, orku- og loftslagsráðuneytinu í samráði við Umhverfis- og orkustofnun, Húsnæðis-, mannvirkja- og skipulagsstofnun og Raforkueftirlitið. Einnig var haft samráð við dómsmálaráðuneytið um afmörkuð atriði þess. Meginmarkmið frumvarpsins er að greiða fyrir uppbyggingu raforkuinnviða, einfalda og samræma leyfisferla og auka skilvirkni stjórnsýslu á sviði umhverfis- og orkumála. Með því er stefnt að því að styrkja raforkuöryggi, bæta nýtingu raforkukerfisins og skapa fyrirsjáanlegri umgjörð um framkvæmdir og atvinnustarfsemi.
Einföldun regluverks og leyfisferla ásamt aðgerðum til að auka orkuöflun og styrkja flutningskerfi raforku hafa verið leiðarstef í tíð þessarar ríkisstjórnar. Þessi áherslumál sjást bæði í stefnuyfirlýsingu ríkisstjórnarinnar 21. desember 2024 og atvinnustefnu Íslands (Aðgerðaáætlun 2026–2027). Ein af aðgerðum umhverfis-, orku- og loftslagsráðuneytisins samkvæmt atvinnustefnu Íslands lýtur að aukinni skilvirkni við uppbyggingu innviða í flutnings- og dreifikerfi raforku. Markmið aðgerðarinnar er að tryggja framgang innviðaframkvæmda í flutnings- og dreifikerfi raforku með breytingum á raforkulögum sem varða aðgang að landi og eignarnám sem koma eiga í veg fyrir að ágreiningur stöðvi nauðsynlegar framkvæmdir. 
Við undirbúning framkvæmda getur þurft að afla ákvarðana og leyfa samkvæmt fleiri en einum lagabálki, auk þess að ljúka umhverfismati og tryggja nauðsynleg landréttindi. Séu þessir þættir unnir hver á eftir öðrum, án nægilegrar samræmingar, getur heildartími undirbúnings lengst og vinna við gagnaöflun, kynningu og afgreiðslu mála tekið óþarflega langan tíma. Óvissa um málsmeðferð þegar forsendur breytast eða ágreiningur rís getur jafnframt tafið framgang verkefna. Tillögur frumvarpsins miða að því að draga úr slíkum töfum með skýrari reglum, samhliða vinnslu mála og betri nýtingu þeirrar vinnu og gagna sem þegar liggja fyrir.
Á sviði raforkumála eru lagðar til breytingar sem eiga að greiða fyrir aðgangi að landi og skýra málsmeðferð við samningaviðræður og eignarnám, með hliðsjón af þörfinni fyrir tímanlega uppbyggingu og rétti landeigenda til vandaðrar málsmeðferðar og fullra bóta. Jafnframt er lagt til að skýra heimildir til forgangsröðunar tengibeiðna þegar tengigeta er takmörkuð, styrkja eftirfylgni með fjárfestingum samkvæmt kerfisáætlun og láta gjaldtöku vegna nýrra tenginga taka mið af heildaráhrifum þeirra á flutningskerfið. Þá eru lagðar til ráðstafanir til verndar raforkuinnviðum og breytingar á reglum um bókhaldslegan aðskilnað, skráningu markaðsaðila og framkvæmd raforkueftirlits.
Veigamikill þáttur frumvarpsins er að gera undirbúning leyfisveitinga og umhverfismat framkvæmda að samfelldara ferli. Lagt er til að víkka heimildir til samhliða málsmeðferðar og gera samþættingu að meginreglu við undirbúning tiltekinna leyfisveitinga vegna tiltekinna framkvæmda. Einnig eru lagðar til skýrari reglur um viðbótarkynningu gagna og uppfærslu umhverfismats þegar framkvæmd eða forsendur hennar breytast eða bæta þarf úr annmörkum á mati. Markmiðið er að unnt verði að afmarka viðbótarvinnu við þau atriði sem þarfnast frekari skoðunar, að tryggðum þátttökuréttindum almennings og fullnægjandi grundvelli leyfisákvarðana. Þá eru lagðar til breytingar á lögum um verndar- og orkunýtingaráætlun sem miða að því að auka skilvirkni við ákvarðanatöku um vernd og nýtingu landsvæða til orkuvinnslu. Annars vegar er lagt til að ráðherra geti, að tilteknum skilyrðum uppfylltum, lagt fyrir Alþingi tillögu um breytta flokkun virkjunarhugmyndar sem Alþingi hefur sett í biðflokk þótt verkefnisstjórn hafi lokið faglegu mati og lagt til nýtingu eða vernd. Með því verði unnt að nýta fyrra mat þegar það er enn fullnægjandi grundvöllur ákvörðunar og komast hjá óþarfa endurtekningu. Hins vegar er lagt til að hækka aflmörk sem ráða því hvaða virkjunarhugmyndir falla undir áætlunina. Markmiðið er að laga umfang málsmeðferðar að stærð verkefna, draga úr undirbúningskostnaði og óvissu vegna smærri virkjunarkosta og auðvelda fleiri aðilum að taka þátt í orkuöflun. Breytingin á aflmörkum raskar ekki kröfum um umhverfismat, skipulag eða leyfisveitingar samkvæmt öðrum lögum.
Loks felur frumvarpið í sér almennari úrbætur á stjórnsýslu umhverfis- og orkumála. Þar á meðal eru samræming leyfisveitinga, eftirlitsheimilda og þvingunarúrræða Umhverfis- og orkustofnunar, skýrari heimildir til gagnaöflunar um eldsneyti og breytingar á verkaskiptingu, starfsleyfisskyldu og framkvæmd eftirlits á sviði hollustuhátta og mengunarvarna. Þessum breytingum er ætlað að draga úr tvíverknaði og stjórnsýslubyrði og beina kröftum stjórnvalda að þeim viðfangsefnum þar sem þörfin er mest.

2. Tilefni og nauðsyn lagasetningar. 
Frumvarpið er liður í að fylgja eftir áherslum stjórnvalda á aukna orkuöflun, styrkingu flutnings- og dreifikerfis raforku og einföldun regluverks og leyfisferla. Öruggt aðgengi að raforku og tímanleg uppbygging innviða eru mikilvægar forsendur atvinnustarfsemi, orkuskipta og almennrar samfélagsþjónustu. Til að þessi markmið náist þarf lagaumgjörðin að styðja við samræmdan undirbúning framkvæmda, fyrirsjáanlega málsmeðferð og hagkvæma nýtingu raforkukerfisins. Framgangur þessara verkefna ræðst meðal annars af því að reglur um undirbúning, leyfisveitingar, aðgang að landi og tengingu við raforkukerfið séu skýrar og að málsmeðferð sé samræmd. Frumvarpinu er ætlað að draga úr óþarfa töfum og tvíverknaði, auka fyrirsjáanleika og styrkja um leið öryggi innviða og eftirlit með starfsemi.
Við undirbúning framkvæmda getur þurft að afla leyfa og annarra stjórnvaldsákvarðana samkvæmt mörgum lagabálkum. Þótt viðfangsefnin séu nátengd og byggist að verulegu leyti á sömu upplýsingum getur málsmeðferð farið fram í aðskildum ferlum. Sérstaklega á þetta við um tengsl umhverfismats framkvæmda og leyfisveitinga. Sé undirbúningur leyfis ekki hafinn fyrr en umhverfismati er lokið getur heildartími málsmeðferðar orðið lengri en nauðsyn krefur. Þá geta mismunandi reglur um kynningu, umsagnir og afgreiðslufresti torveldað samhliða vinnslu mála. Þörf er því á að fylgja fyrri breytingum um einföldun leyfisferla eftir með skýrari reglum um framkvæmd samþættingar, verkaskiptingu stjórnvalda og samræmingu tímaáætlana. Jafnframt þarf að ryðja úr vegi einstökum lagalegum hindrunum fyrir sameiginlegri kynningu umhverfismatsskýrslu og leyfistillögu.
Við framkvæmd umhverfismats getur einnig komið upp óvissa um málsmeðferð þegar ný gögn berast, framkvæmd breytist eða forsendur fyrra mats reynast ekki lengur fullnægjandi. Hið sama á við þegar leyfi hefur verið fellt úr gildi vegna annmarka á umhverfismati. Nauðsynlegt er að skýrt sé hvernig bæta megi úr slíkum annmörkum eða uppfæra mat án þess að endurtaka að óþörfu þá þætti þess sem halda gildi sínu. Umfang viðbótarvinnu og kynningar þarf að ráðast af eðli og þýðingu breytinganna og tengslum þeirra við fyrra mat. Skýrari málsmeðferð er jafnframt mikilvæg til að tryggja að almenningur og umsagnaraðilar fái tækifæri til að fjalla um nýjar upplýsingar sem geta haft verulega þýðingu fyrir niðurstöðu máls. Þá er þörf á að skýra réttaráhrif opinberrar birtingar álita og ákvarðana um umhverfismat.
Aðgangur að landi er annað sjálfstætt viðfangsefni við uppbyggingu raforkuinnviða. Ágreiningur um landréttindi, tilhögun framkvæmda eða fjárhæð bóta getur tafið verkefni þótt öðrum undirbúningi þeirra sé langt komið. Mikilvægt er að aðilar viti hvaða kröfur eru gerðar til samningaviðræðna, hvaða gögn þurfi að liggja fyrir við afgreiðslu eignarnámsbeiðni og hvernig meðferð máls geti miðað áfram þegar samkomulag næst ekki. Þörf er á skýrari reglum um þessi atriði, svo og um tímamörk ákvarðana og heimildir til umráðatöku við tilteknar aðstæður. Við mótun þeirra þarf að gæta jafnvægis milli almannahagsmuna af nauðsynlegri uppbyggingu og réttar landeigenda til að gæta hagsmuna sinna og fá fullar bætur. Jafnframt er tilefni til að setja skýrara viðmið um nýtingu veghelgunarsvæða fyrir raforkulagnir þar sem aðstæður leyfa. Mörg dæmi eru úr framkvæmd um óeðlilegar tafir á mikilvægum uppbyggingarverkefnum á sviði raforkumála, hvort sem um ræðir vinnslu, flutning eða dreifingu rafmagns. Erfitt er að leggja mat á hversu stór hluti tafanna er vegna undirbúnings og framkvæmdar eignarnáms, en óhætt er að segja að eignarrétturinn sé fyrirstaða í þessum efnum. Þannig getur einn landeigandi, og í sumum tilvikum einn sameigandi, á langri línuleið stöðvað framkvæmdir árum saman, jafnvel þótt ágreiningur varði aðeins eitt flutningsmastur eða lítinn spotta í stóru dreifikerfi. Ráðuneytinu hafa borist upplýsingar frá dreifiveitum um að þau hafi jafnvel lagt línur með öðrum og óhagkvæmari hætti en að var stefnt eingöngu í því skyni að forðast átök við tiltekna landeigendur. Þetta hefur dreifiveitunum verið nauðsynlegt til þess að geta náð markmiðum 16. gr. raforkulaga nr. 65/2003 um að byggja dreifikerfið upp með tilliti til öryggis og áreiðanleika afhendingar. Á hinn bóginn kemur þetta niður á öðrum markmiðum raforkulaga, svo sem um skilvirkni og hagkvæmni, sbr. meðal annars 2. tölulið 1. gr. og 1. mgr. 16. gr. raforkulaga. 
Óásættanlegt er að fórna þurfi þessum mikilvægu markmiðum raforkulaga vegna þess að fyrirhugaðar deilur um framkvæmd eignarnáms gætu stefnt uppbyggingunni í voða. Á sama tíma má ekki ganga svo hart gegn hagsmunum landeiganda að hætta sé á að brjóti gegn eignarrétti hans, sem nýtur verndar 1. mgr. 72. gr. stjórnarskrár lýðveldisins Íslands, sbr. lög nr. 33/1944. Líkt og sjá má af umfjöllun í þessari greinargerð er markmið frumvarpsins að ná betra jafnvægi á milli þessara þýðingarmiklu almanna- og einkahagsmuna.
Skilvirkari undirbúningur framkvæmda nægir þó ekki einn og sér til að tryggja hagkvæma uppbyggingu og nýtingu flutningskerfisins. Þegar tengigeta er takmörkuð þarf skýra umgjörð um afgreiðslu tengibeiðna, þannig að fyrirliggjandi geta nýtist sem best og mat á beiðnum byggist á hlutlægum og gagnsæjum sjónarmiðum. Einnig þarf að tryggja virk úrræði til að fylgja eftir fjárfestingum samkvæmt kerfisáætlun þegar tafir verða af ástæðum sem flutningsfyrirtækið ber sjálft ábyrgð á. Breytingarnar eiga að stuðla að því að undirbúin verkefni komist áfram og að áætlanir um uppbyggingu leiði til framkvæmda. Tenging getur bæði kallað á aukinn kostnað og haft ávinning fyrir kerfið, svo sem með betri nýtingu mannvirkja eða minni flutningstakmörkunum. Við ákvörðun kostnaðarþátttöku þarf að vera unnt að líta til þessara heildaráhrifa. Það, auk skýrrar heimildar til töku innmötunargjalds í gjaldskrá, ætti í einhverjum tilvikum að fela í sér forsendur til verulegrar lækkunar á kerfisframlagi og draga þannig úr hamlandi upphafskostnaði sem staðið hefur atvinnuuppbyggingu, sérstaklega á viðkvæmum kerfissvæðum, fyrir þrifum.
Örugg starfsemi raforkukerfisins er forsenda byggðarþróunar og fjölbreyttrar atvinnustarfsemi. Aðgangur að tilteknum mannvirkjum, búnaði og stjórnkerfum getur veitt möguleika á að raska vinnslu, flutningi eða dreifingu raforku með alvarlegum afleiðingum. Hið sama á við um aðgang að upplýsingum um veikleika kerfisins, öryggisráðstafanir og viðbragðsáætlanir. Áfallaþol orkuaðgengis er eitt 7 grunnviðmiða Atlantshafsbandalagsins um áfallaþol samfélaga. Gloppugreining sem kynnt var í byrjun árs 2026 leiddi í ljós að áfallaþol orkuaðgengis er metið tiltölulega gott hér á landi, þótt einhverra úrbóta væri þörf. Lagðar voru til nokkrar aðgerðir, þar á meðal innleiðing lagaheimildar til bakgrunnsathugunar á lykilstarfsfólki. Óheimill aðgangur að viðkvæmum mannvirkjum, stjórnkerfum eða upplýsingum getur skapað alvarlega hættu og nauðsynlegt er talið að setja afmarkaðan lagaramma um aðgang að slíkum svæðum og upplýsingum og bakgrunnsathuganir vegna starfa sem fela í sér þann aðgang, með skýrum skilyrðum um nauðsyn, meðalhóf og réttarvernd einstaklinga. Mikilvægi raforkukerfisins fyrir samfélagið kallar einnig á skýrar reglur um vernd þess. Framkvæmdir í grennd við raflínur, jafnt á landi sem í sjó, geta valdið skemmdum og röskun á afhendingu raforku. Þörf er á að skýra varúðarskyldur, upplýsingagjöf og ábyrgð vegna slíkra framkvæmda.
Biðflokkur verndar- og orkunýtingaráætlunar tekur bæði til virkjunarhugmynda sem þarf að rannsaka frekar og hugmynda sem Alþingi hefur ákveðið að setja í bið þótt verkefnisstjórn hafi lokið faglegu mati og lagt til nýtingu eða vernd. Í síðara tilvikinu getur beiðni um nýja flokkunartillögu leitt til endurtekinnar vinnu án þess að forsendur ákvörðunar styrkist. Því þykir rétt að ráðherra geti gert tillögu um flokkun og Alþingi geti tekið afstöðu til flokkunarinnar á ný án þess að umfangsmikil greiningarvinna faghópa og verkefnisstjórnar rammaáætlunar sé endurtekin að ósekju. 
Ferli verndar- og orkunýtingaráætlunar er skipulagsferli á landsvísu. Við afmörkun þess hvaða virkjunarhugmyndir skuli sæta þessu ferli þarf að vega saman þörf fyrir heildstætt mat á landsvísu og þá vinnu og tíma sem ferlið krefst.
Þó áætlunin feli ekki í sér leyfisveitingarferli getur það skipulagsferli landnýtingar haft töluverð áhrif á framgang og hagkvæmni verkefna vegna óvissu og langs tíma fram að upphafi leyfisveitingaferlis auk þess sem það getur krafist umtalsverðs kostnaðar við greiningar og upplýsingagjöf. Líklegt er að þetta bitni hlutfallslega mest á smærri virkjunarhugmyndum, sem verður þá síður gerð tillaga um. Auk þess getur þetta falið í sér aðgangshindrun fyrir smærri framkvæmdaaðila, sem einkum eru líklegir til að ráðast í smærri virkjanir. Þeir hafa síður bolmagn til að fjármagna langan undirbúning og upplýsingagjöf vegna tillögu um landnotkun án tekna af verkefninu sem tillagan snýst um eða dreifa kostnaði og áhættu á fleiri verkefni.
Þessi ályktun fær stuðning í því að á síðustu tíu árum hefur engin virkjunarhugmynd af þeirri stærðargráðu sem hækkun aflmarkanna tekur til fengið flokkun Alþingis nema hún sé studd af stærri fyrirtækjum sem þegar sinna orkuframleiðslu eða fyrirtækjum með öflugan bakhjarl. Þótt samsetning þess hóps sanni ekki ein og sér orsakasamband bendir hún til þess að núverandi ferli geti takmarkað þátttöku sjálfstæðra, smærri framkvæmdaaðila. Hækkun markanna ætti því að vera til þess fallin að auðvelda nýjum aðilum að koma inn á markaðinn og stuðlað að fjölbreyttari þátttöku í orkuöflun.
Við mat á svigrúmi til hækkunar aflmarkanna þarf jafnframt að líta til þeirrar málsmeðferðar sem virkjunarkostir sæta samkvæmt öðrum lögum. Hækkunin breytir ekki viðmiðum um matsskyldu samkvæmt lögum um umhverfismat framkvæmda og áætlana, nr. 111/2021, né leysir hún framkvæmdaaðila undan kröfum um skipulag og leyfisveitingar. Í þeim ferlum er eftir því sem við á fjallað um staðsetningu og útfærslu framkvæmda, umhverfisáhrif þeirra og mótvægisaðgerðir, auk þess sem almenningi og hagsmunaaðilum gefst kostur á að koma sjónarmiðum sínum á framfæri. Við mat á aflmörkunum þarf einnig að líta til þeirra hvata sem þau skapa við hönnun og útfærslu virkjana. Verulegur munur á umfangi málsmeðferðar eftir því hvort uppsett afl er undir eða yfir 10 MW getur hvatt framkvæmdaaðila til að halda afli undir viðmiðinu þótt aðstæður gefi kost á meiri orkuvinnslu. Þannig er hætta á að aflmarkið ráði útfærslu framkvæmdar fremur en hagkvæm nýting viðkomandi virkjunarkosts. Hækkun aflmarkanna getur því stuðlað að hlutfallslega betri nýtingu auðlinda og innviða og meiri orkuvinnslu miðað við umfang rasks. 
Loks er þörf á að fylgja breytingum á stofnanaskipan og verkaskiptingu á sviði umhverfis- og orkumála eftir með samræmingu lagaákvæða. Verkefni Umhverfis- og orkustofnunar byggjast á mörgum lagabálkum og sameiginlegur rammi um leyfisveitingar, eftirlit og þvingunarúrræði getur auðveldað samræmda framkvæmd og dregið úr endurtekinni gagnaöflun. Jafnframt þarf að tryggja skýra heimild til öflunar gagna um eldsneyti vegna lögbundinna verkefna stofnunarinnar. Aðrar tillögur frumvarpsins lúta að afmörkuðum úrbótum, meðal annars á ábyrgð á staðbundnum loftgæðaáætlunum, tíðni eftirlits í samræmi við áhættu, starfsleyfisskyldu og gjaldtöku vegna leyfisveitinga. Þær miða að því að draga úr stjórnsýslubyrði og nýta mannafla og fjármuni betur, jafnframt því að tryggja skýra ábyrgð á framkvæmd verkefna.

3. Meginefni frumvarpsins. 
3.1. Breytingar á raforkulögum.
3.1.1 Tengingar við flutningskerfið og eftirfylgni við uppbyggingu þess.
Lagt er til að flutningsfyrirtækinu verði heimilt að forgangsraða afgreiðslu tengibeiðna þegar tengigeta á tilteknu svæði eða afhendingarstað er takmörkuð. Forgangsröðun skal byggjast á reglum sem flutningsfyrirtækið setur og Raforkueftirlitið samþykkir. Í þeim skal kveða á um gögn sem sýna fram á undirbúning verkefna, fresti, tryggingar og niðurfellingu beiðna sem uppfylla ekki skilyrði. Viðmið um röðun skulu vera hlutlæg, gagnsæ og án mismununar og taka mið af heildaráhrifum tengingar á flutningskerfið, meðal annars hvort hún dregur úr flutningstakmörkunum eða bætir nýtingu kerfisins. Þar verði einnig litið til sveigjanleika í tengingu eða notkun og þess hvort umsækjandi fallist á skerðanlega tengingu. Jafnframt er lagt til að Raforkueftirlitinu verði veitt heimild til að grípa til ráðstafana þegar flutningsfyrirtækið ræðst ekki í fjárfestingu sem samkvæmt kerfisáætlun átti að vera lokið innan þriggja ára. Heimildin er bundin við að tafirnar verði raktar til atriða sem flutningsfyrirtækið ber sjálft ábyrgð á og að fjárfestingin sé hluti af gildandi framkvæmdaáætlun. Fyrst geti Raforkueftirlitið krafist þess að flutningsfyrirtækið uppfylli fjárfestingarskylduna. Hafi sú krafa ekki borið árangur innan þriggja mánaða geti eftirlitið staðið fyrir útboði á framkvæmdinni.

3.1.2. Gjaldtaka vegna nýtingar flutningskerfisins og nýrra tenginga.
Lagðar eru til tvær breytingar á ákvæðum raforkulaga um gjaldskrá flutningsfyrirtækisins. Annars vegar er lagður skýr lagagrundvöllur að gjaldtöku vegna innmötunar raforku á flutningskerfið. Með frumvarpinu er því lagt til að tekið verði berum orðum fram að gjaldskrá flutningsfyrirtækisins taki bæði til innmötunar og úttektar raforku.
Hins vegar er lagt til er lagt til að við ákvörðun greiðslu vegna tengingar nýrrar virkjunar eða stórnotanda verði tekið mið af heildaráhrifum tengingarinnar á raforkukerfið. Markmiðið er að greiðslan endurspegli ekki aðeins þann kostnað sem tengingin kallar á heldur einnig þann ávinning sem hún hefur fyrir kerfið. Þar getur meðal annars verið um að ræða minni flutningstöp, betri nýtingu fyrirliggjandi flutningsvirkja eða minni þörf fyrir aðrar fjárfestingar sem annars væru nauðsynlegar til að ná þeim markmiðum sem stjórnvöld setja í stefnu um uppbyggingu flutningskerfis raforku. Með því er stefnt að því að kostnaðarhlutdeild tengingaraðila verði í betra samræmi við raunveruleg áhrif tengingarinnar og að draga úr hættu á að hann beri kostnað af styrkingum sem jafnframt nýtast öðrum notendum.
Breytingarnar mæla ekki fyrir um tiltekna lækkun greiðslna vegna tenginga eða að kostnaður af þeim skuli framvegis fjármagnaður með innmötunargjöldum. Um nánari útfærslu fer eftir ákvæðum raforkulaga um tekjumörk og gjaldskrá og reglum settum á grundvelli þeirra.

3.1.3. Aðgangur að landi og eignarnám.
Samkvæmt gildandi rétti er meginreglan sú að eignarnemi getur ekki fengið umráð hins eignarnumda og hafið framkvæmdir fyrr en hann hefur greitt eignarnámsþola bætur, sbr. 13. gr. laga nr. 11/1973 um framkvæmd eignarnáms og 2. málsliður 1. mgr. 21. gr. raforkulaga. Jafnvel að því loknu geta aðstæður verið þannig að rétt sé að hafna kröfu eignarnema um umráð á meðan enn er deilt um lögmæti eignarnámsins fyrir dómstólum, sbr. dóm Hæstaréttar 8. apríl 2016 í máli nr. 202/2016. Ferli eignarnáms, frá því að viðræður við landeiganda hefjast og þar til hið eignarnumda er tekið eignarnámi, getur samkvæmt þessu tekið mörg ár. 
Í grófum dráttum má skipta eignarnámsferli samkvæmt raforkulögum í þrjú stig. Fyrsta stigið er undirbúningur og aðdragandi eignarnáms, en á því stigi þarf fyrirtækið að kynna framkvæmdina fyrir landeiganda og reyna að ná samkomulagi við hann, m.a. um bætur. Engin almenn ákvæði eru í íslenskum lögum um efni eða tímamörk samningaviðræðna, sem kann að valda óvissu fyrir þann sem hyggst æskja eignarnáms um hvenær hann má með réttu líta svo á að viðræður séu fullreyndar. Óvissan snýr sérstaklega að því að hvaða marki þarf að taka til greina ábendingar og athugasemdir landeiganda um tilhögun framkvæmdar.
Annað stig eignarnáms er stjórnsýsluferli sem tekur við ef ekki næst samkomulag við landeiganda, sbr. 23. gr. raforkulaga. Fyrirtækið þarf þá að fá heimild ráðherra til þess að taka nauðsynleg verðmæti eignarnámi. Við meðferð ráðherra koma öll skilyrði eignarnáms til skoðunar, svo sem hvort fyrirtækið hafi gætt meðalhófs við útfærslu framkvæmdarinnar og fullreynt samningaviðræður við landeiganda. Gefa þarf báðum aðilum tækifæri til þess að koma á framfæri sínum sjónarmiðum og upplýsa málið með fullnægjandi hætti áður en ákvörðun er tekin í því. Ef ráðherra heimilar eignarnám öðlast fyrirtækið eignarnámsheimild og getur því sent beiðni til matsnefndar eignarnámsbóta um að mat fari fram á fjárhæð bóta, sbr. 4. gr. laga nr. 11/1973. Þar tekur við sjálfstæð meðferð nefndarinnar sem lýkur jafnan með úrskurði um fjárhæð bóta til eignarnámsþola, sbr. 10. gr. laganna. 
Ef landeigandi lætur reyna á eignarnámsheimild fyrirtækisins eða úrskurð matsnefndar um fjárhæð bóta má segja að þriðja stig eignarnáms taki við, sem er meðferð dómsmáls um lögmæti eignarnámsins. Það getur þó að sjálfsögðu orðið skörun milli annars og þriðja stigsins, svo sem ef landeigandi lætur reyna á lögmæti ákvörðunar ráðherra um eignarnám á meðan mál er enn til meðferðar hjá matsnefnd eignarnámsbóta. Höfðun slíks dómsmáls getur einnig orðið til þess að rétt sé talið að bíða með umráðatöku um sinn, þrátt fyrir að úrskurður matsnefndar liggi fyrir, sbr. það sem áður greinir. 
Við vinnslu frumvarpsins varð fljótlega ljóst að draga mátti úr töfum fyrir dómstólum með fremur einföldum hætti, þ.e. með því að kveða á um málshöfðunarfrest og lögbundna flýtimeðferð ef landeigandi hyggst freista þess að hnekkja ákvörðun ráðherra um eignarnám, sbr. 5. mgr. b-liðar 13. gr. frumvarpsins. Í stað þess að rekstur dómsmála á tveimur til þremur dómstigum taki jafnvel þrjú til fjögur ár, eins og nú er, standa vonir til þess að umrædd breyting leiði til þess að reka megi dómsmál á a.m.k. tveimur dómstigum að jafnaði á innan við 12 mánuðum frá því að það er höfðað. 
Að mati ráðuneytisins er örðugra og áhættusamara, með tilliti til eignarréttarákvæðis 1. mgr. 72. gr. stjórnarskrárinnar, að stytta til muna önnur stig eignarnámsferlisins, t.d. þannig að fyrirtæki fái aðgang að hinu eignarnumda og geti hafið framkvæmdir fyrr í ferlinu. Landeigendur eiga rétt á því að koma sjónarmiðum sínum á framfæri, bæði í aðdraganda eignarnáms og áður en ákvörðun er tekin um að eignarnám megi fara fram. Sá réttur gæti farið fyrir lítið ef fyrirtæki hefur þegar hafið og jafnvel lokið við óafturkræfar framkvæmdir á landinu áður en landeigandi fær fullnægjandi tækifæri til þess að koma sjónarmiðum sínum á framfæri. Eðlilegt er að fyrirtækið geti fengið aðgang að landi til umferðar og ákveðinna undirbúningsathafna, enda verður vart séð að slíkt raski mjög hagsmunum landeiganda, sbr. 1. mgr. 21. gr. raforkulaga og 34. gr. vegalaga nr. 80/2007. Á hinn bóginn er víða í lögum gert ráð fyrir því að landeiganda sé skylt að láta af hendi landsréttindi í þágu viðkomandi framkvæmda, sbr. t.d. 26. gr. vatnalaga nr. 15/1923, 34. gr. orkulaga nr. 58/1967, 26. gr. laga nr. 57/1998 um rannsóknir og nýtingu á auðlindum í jörðu, 5. gr. laga nr. 132/1999 um vitamál, 18. gr. laga nr. 9/2009 um uppbyggingu og rekstur fráveitna og 1. mgr. 34. gr. laga nr. 70/2022 um fjarskipti. Ekki er ljóst af umræddum ákvæðum hvort þau séu einungis til áréttingar á því hvað felist í eignarnámi eða hvort ljá eigi þeim sjálfstætt vægi, þannig að eignarnema sé upp á sitt eindæmi heimilt að taka umráð verðmæta og hefja framkvæmdir áður en eignarnámsheimild er fengin og bætur greiddar. Ósennilegt er í ljósi 1. mgr. 72. gr. stjórnarskrárinnar, og dómaframkvæmdar, að seinni lögskýringarkosturinn yrði ofan á. Má í því sambandi nefna að þótt 1. mgr. 34. gr. laga nr. 70/2022 sé orðuð með nokkuð afdráttarlausum hætti er gert ráð fyrir því í athugasemdum með 34. gr. frumvarps þess er varð að umræddum lögum að náist ekki samningar um aðgang samkvæmt 1. mgr. þurfi fyrirtækið að óska eftir heimild ráðherra til eignarnáms samkvæmt 6. mgr. lagaákvæðisins. 
Í ljósi framangreinds er ekki farin sú leið í frumvarpi þessu að færa umráðatöku almennt framar í ferlinu. Ýmsar aðrar leiðir eru þó færar til þess að draga úr óvissu og töfum í eignarnámsferlinu og flýta þannig fyrir undirbúningi og uppbyggingu innviða í flutnings- og dreifikerfinu. Í 11. gr. frumvarpsins er lagt til að setja samningaviðræðum aðila ákveðinn ramma, gera fyrirtækjum einfaldara um vik að birta tilkynningar og árétta að í tilviki framkvæmda dreifiveitu ætti yfirleitt að nægja að einfaldur meiri hluti sameigenda samþykki fyrirhugaða framkvæmd. Með a-lið 13. gr. er ætlunin að draga úr óvissu um það hvaða réttindi og leyfi þurfi að liggja fyrir áður en ákvörðun er tekin um eignarnám. Loks er í b-lið 13. gr. kveðið á um að ráðherra eigi að taka ákvörðun um eignarnám svo fljótt sem verða megi og að við sérstakar aðstæður sé honum heimilt að mæla fyrir um umráðatöku í ákvörðun sinni. 
Í 10. gr. b frumvarpsins er lagt til að flutningsfyrirtækið og dreifiveitur nýti að jafnaði veghelgunarsvæði sem lagnaleið við lagningu jarðstrengja og uppbyggingu annarra raforkuinnviða þar sem því verður við komið. Þannig er hvatt til nýtingar veghelgunarsvæða fyrir raforkuinnviði og jafnframt mörkuð skýrari lagaleg umgjörð um framkvæmd sem þegar tíðkast að nokkru marki. Gert er ráð fyrir að með því að nýta svæði meðfram vegum megi í mörgum tilvikum koma lögnum fyrir með takmörkuðu viðbótarraski og án skerðingar á nýtingarmöguleikum viðkomandi fasteignar. Við slíkar aðstæður er þess vænst að bótaskylt tjón heyri fremur til undantekninga. Það ræðst þó ávallt af aðstæðum á hverjum stað og áhrifum framkvæmdarinnar, og réttur rétthafa til fullra bóta fyrir sannanlegt tjón helst óskertur. Leyfi veghaldara kemur ekki í stað öflunar nauðsynlegra landréttinda og náist ekki samkomulag fer um málið samkvæmt ákvæðum laganna um eignarnám.

3.1.4. Réttarvernd raforkuinnviða.
Lagt er til að í raforkulög verði tekin sérstök ákvæði um vernd raflína á landi og í sjó. Áður en ráðist er í framkvæmdir eða aðrar ráðstafanir sem geta valdið skemmdum á raflínum eða truflunum á rekstri þeirra verði skylt að afla upplýsinga um legu þeirra og hafa samráð við eiganda um tilhögun framkvæmdanna. Jafnframt verði skýrt hver beri kostnað þegar færa þarf raflínu vegna framkvæmda og mælt fyrir um tilkynningarskyldu og bótaábyrgð vegna skemmda eða rekstrartruflana.
Um raflínur í sjó eru lagðar til sérstakar verndarreglur sem miða að því að fyrirbyggja skemmdir og röskun á afhendingu raforku. Sæstrengir eru mikilvægir fyrir tengingu byggðarlaga og rekstraröryggi raforkukerfisins og bilanir á þeim geta kallað á umfangsmiklar og tímafrekar viðgerðir. Lagt er til að eigendur veiti Landhelgisgæslu Íslands upplýsingar um legu raflína í sjó og að um þær gildi almenn varúðarskylda og afmarkað bann við botnlægum veiðum og akkerislegu. Jafnframt verði mælt fyrir um bótaábyrgð vegna tjóns og rétt til bóta þegar akkeri eða veiðarfærum er fórnað til að forða skemmdum. Með þessu er stefnt að sambærilegri vernd raforkusæstrengja og fjarskiptastrengja, með áherslu á forvarnir og afhendingaröryggi.
Jafnframt er lagt til að flutningsfyrirtækið, dreifiveitur og vinnslufyrirtæki afmarki í viðbragðsáætlunum sínum aðgangsstýrð svæði og trúnaðarupplýsingar sem þarfnast sérstakrar verndar. Afmörkunin byggist á skjalfestu áhættumati og taki til svæða og upplýsinga þar sem óheimill aðgangur eða misnotkun getur valdið verulegri röskun á vinnslu, flutningi eða dreifingu raforku eða skapað alvarlega hættu fyrir líf eða heilsu fólks. Tilgreind verði þau störf og hlutverk sem fela í sér aðgang og aðgangsheimildir takmarkaðar við það sem nauðsynlegt er vegna þeirra.
Jafnframt er lagt til að flutningsfyrirtækinu, dreifiveitum og vinnslufyrirtækjum verði skylt að afmarka í viðbragðsáætlunum sínum þau svæði og upplýsingar sem þarfnast sérstakrar verndar. Afmörkunin byggist á skjalfestu áhættumati og mikilvægi viðkomandi mannvirkis, búnaðar, upplýsinga eða stjórnkerfis fyrir öryggi raforkukerfisins og afhendingu raforku. Jafnframt verði tilgreind þau störf eða hlutverk sem fela í sér aðgang að þessum svæðum eða upplýsingum. Aðgangsheimildir verði ávallt takmarkaðar við það sem nauðsynlegt er vegna viðkomandi starfs eða hlutverks. Nánari reglur um framkvæmd athugana, meðferð persónuupplýsinga og miðlun niðurstaðna verði settar í reglugerð. Skyldu til bakgrunnsathugunar og skilyrði um jákvæða umsögn verði ekki beitt fyrr en reglugerðin hefur tekið gildi.

3.1.5. Bókhaldslegur aðskilnaður og kostnaðarskipting.
Lagt er til að ákvæði raforkulaga um bókhaldslegan aðskilnað verði skýrð og samræmd og settar ítarlegri reglur um kostnaðarskiptingu og viðskipti milli rekstrarþátta. Fyrirtæki sem ber að aðskilja reikninga vegna mismunandi starfsemi haldi sérstaka reikninga fyrir hverja starfsemi í innra bókhaldi sínu. Jafnframt verði gerð sérstök grein fyrir aðskilinni starfsemi í skýringum með ársreikningi, þannig að unnt sé að leggja sjálfstætt mat á rekstur og fjárhagsstöðu hvers rekstrarþáttar. Tekjur, kostnaður, eignir og skuldir verði heimfærð beint á viðkomandi starfsemi þegar þess er kostur. Sameiginlegum liðum verði skipt samkvæmt hlutlægum, gagnsæjum og sannreynanlegum reglum sem endurspegli orsakatengsl kostnaðar og raunverulega nýtingu aðfanga. Þá verði Raforkueftirlitinu veittar skýrari heimildir til að fylgja reglunum eftir, meðal annars með því að krefjast leiðréttingar reikningsskila og kostnaðarskiptingar og leggja leiðréttar fjárhæðir til grundvallar ákvörðunum um tekjumörk og gjaldskrár. Eftirlitið geti jafnframt sett nánari reglur um framkvæmd aðskilnaðarins og þau gögn sem fyrirtækjum ber að leggja fram.

3.1.6. Skráning, eftirlit og upplýsingagjöf.
Með frumvarpinu er mælt fyrir um skráningu markaðsaðila áður en þeir leggja fram viðskiptafyrirmæli eða eiga viðskipti með heildsöluorkuafurðir sem falla undir gagnaskilaskyldu laganna. Sú breyting er liður í frágangi regluverksins í kjölfar breytinga á raforkulögum með lögum nr. 45/2026 og er ætlað að fullgera umgjörð um skráningu og yfirsýn yfir markaðsaðila. Aðilar sem þegar eru skráðir hjá eftirlitsyfirvaldi annars EES-ríkis tilkynni Raforkueftirlitinu um skráninguna í stað þess að skrá sig að nýju.
Einnig er lagt til að Raforkueftirlitinu verði veitt skýr heimild til að meta tilefni til rannsóknar og forgangsraða eftirlitsmálum, meðal annars með hliðsjón af alvarleika mögulegs brots, áhrifum þess og væntanlegum árangri eftirlits. Á þeim grundvelli geti eftirlitið ákveðið að hefja ekki rannsókn, fresta henni eða ljúka án efnislegrar niðurstöðu. Heimildin raski ekki rétti notenda til úrlausnar kvartana þegar lög mæla fyrir um slíkan rétt.
Þá er lagt til að felld verði brott skylda ráðherra til að leggja sérstaka raforkuskýrslu fyrir Alþingi á tveggja ára fresti. Markmiðið er að draga úr tvíverknaði og nýta betur fyrirliggjandi gagnasöfnun og upplýsingamiðlun Umhverfis- og orkustofnunar, Raforkueftirlitsins og Landsnets. Loks verði ákvæði um varaaflsstöðvar skýrð, bæði að því er varðar eigin not notenda og söfnun upplýsinga um raforkuvinnslu þeirra.

3.2 Breytingar á lögum um umhverfismat framkvæmda og áætlana.
3.2.1. Samþætting umhverfismats og leyfisveitinga.
Heimild til samþættingar umhverfismats og leyfisveitinga er þegar fyrir hendi en hefur ekki verið nýtt sem skyldi. Með frumvarpinu er því lagt til að skýra hvernig samþættingin skuli framkvæmd, einkum verkaskiptingu stjórnvalda, samræmingu tímaáætlana og samhliða vinnslu umhverfismats og leyfisumsókna. Jafnframt verði samþætting meginregla við undirbúning tiltekinna leyfisveitinga sem falla undir Umhverfis- og orkustofnun. Markmiðið er að fyrirliggjandi heimild nýtist í framkvæmd og stytti heildartíma málsmeðferðar.

3.2.2. Viðbótarkynning nýrra gagna og breytinga á framkvæmd.
Lagt er til að skýra málsmeðferð þegar ný gögn eða upplýsingar berast eða framkvæmd breytist eftir kynningu umhverfismatsskýrslu en áður en álit liggur fyrir. Geti þessi atriði haft verulega þýðingu fyrir umhverfismatið skulu þau sæta kynningu með að minnsta kosti 30 daga fresti til athugasemda. Kynningin takmarkast við viðbæturnar og þau atriði matsins sem þær hafa áhrif á, nema þörf sé á heildarendurskoðun skýrslunnar. Með því verði þátttökuréttindi tryggð án þess að endurtaka kynningu óbreyttra þátta að óþörfu.

3.2.3 Endurskoðun og uppfærsla umhverfismats.
Lagt er til að greina skýrar á milli athugunar á endurskoðunarþörf þegar framkvæmd hefur ekki hafist innan tíu ára frá áliti um umhverfismat og uppfærslu vegna breyttra forsendna, breytinga á framkvæmd eða annmarka á fyrra mati. Lagt er til að við endurskoðun samkvæmt tíu ára viðmiðinu komi álit um endurskoðunarþörf í stað sérstakrar matsáætlunar og afmarki þá vinnu sem ráðast þarf í.
Jafnframt verði sett skýr málsmeðferð um uppfærslu mats þegar forsendur hafa breyst verulega, framkvæmd er breytt áður en leyfi eru veitt eða leyfi hefur verið fellt úr gildi vegna annmarka á umhverfismati. Framkvæmdaraðili leggi þá fram viðbót við umhverfismatsskýrslu sem sæti kynningu og umsögnum áður en gefinn er út viðauki við fyrra álit eða nýtt álit. Markmiðið er að afmarka viðbótarvinnu við það sem þarf að uppfæra eða bæta úr og nýta áfram þá þætti fyrra mats sem halda gildi sínu.

3.3 Breytingar á lögum um verndar- og orkunýtingaráætlun nr. 48/2011.
3.3.1. Endurskoðun flokkunar virkjunarhugmynda í biðflokki.
Lagt er til að ráðherra geti lagt fyrir Alþingi tillögu um að færa virkjunarhugmynd úr biðflokki í orkunýtingarflokk eða verndarflokk án nýrrar flokkunartillögu verkefnisstjórnar, hafi hún áður lokið faglegu mati og lagt til nýtingu eða vernd en Alþingi ákveðið að setja hugmyndina í biðflokk. Ráðherra geti leitað umsagnar verkefnisstjórnar um hvort fyrra mat sé enn fullnægjandi. Reynist svo ekki vera fari fram endurmat áður en tillagan er lögð fram. Sé fyrirhuguð flokkun önnur en verkefnisstjórn lagði áður til verði jafnframt leitað umsagna lögbundinna umsagnaraðila. Með þessu verði unnt að nýta fyrirliggjandi mat og komast hjá óþarfa endurtekningu málsmeðferðar.

3.3.2. Hækkun aflmarka.
Lagt er til að aflmörk verndar- og orkunýtingaráætlunar hækki úr 10 MW í 25 MW vegna raforkuvinnslu og úr 50 MW í 125 MW vegna varmaorkuvinnslu. Með því falli smærri virkjunarkostir utan verndar- og orkunýtingaráætlunar. Markmiðið er að einfalda undirbúning þeirra, draga úr kostnaði og óvissu og skapa svigrúm til hagkvæmari nýtingar virkjunarkosta. Breytingin raskar hvorki viðmiðum um matsskyldu samkvæmt lögum um umhverfismat framkvæmda og áætlana né kröfum um skipulag og leyfisveitingar.

3.4. Breytingar á lögum um Umhverfis- og orkustofnun.
Lagt er til að styrkja grundvöll samræmdrar stjórnsýslu hjá Umhverfis- og orkustofnun með reglum um afgreiðslufresti við sameinaða málsmeðferð og reglugerðarheimild um samræmingu leyfisferla. Jafnframt verði sett sameiginleg ákvæði um eftirlitsheimildir og þvingunarúrræði og skýr heimild til gagnaöflunar um eldsneyti. Markmiðið er að draga úr tvíverknaði og auka samræmi og fyrirsjáanleika í framkvæmd.

3.5. Breytingar á öðrum lögum.
Lagðar eru til breytingar á lögum um hollustuhætti og mengunarvarnir og lögum um meðhöndlun úrgangs til að styðja við samþætta málsmeðferð, einfalda starfsleyfisskyldu og laga tíðni eftirlits að áhættu. Jafnframt verði ábyrgð á staðbundnum loftgæðaáætlunum færð til sveitarstjórna. Þá eru lagðar til breytingar á leyfisveitingum vegna brenna og heimild til gjaldtöku vegna leyfa til varps í hafið.

4. Samræmi við stjórnarskrá og alþjóðlegar skuldbindingar. 
Frumvarpið miðar að því að greiða fyrir uppbyggingu raforkuinnviða, styrkja afhendingaröryggi og einfalda stjórnsýslu án þess að slakað verði á efnislegum skilyrðum framkvæmda eða réttarvernd þeirra sem ákvarðanir varða. Breytingarnar snerta einkum eignarrétt samkvæmt 72. gr. stjórnarskrár lýðveldisins Íslands, nr. 33/1944, friðhelgi einkalífs samkvæmt 71. gr., atvinnufrelsi samkvæmt 75. gr., jafnræði samkvæmt 65. gr. og rétt til að bera ákvarðanir stjórnvalda undir dómstóla samkvæmt 60. og 70. gr. Þá koma til skoðunar mannréttindasáttmáli Evrópu, sbr. lög nr. 62/1994, skuldbindingar samkvæmt samningnum um Evrópska efnahagssvæðið og alþjóðlegar skuldbindingar um upplýsingarétt og þátttöku almennings í umhverfismálum.

4.1. Aðgangur að landi, eignarnám og umráðataka.
Samkvæmt 1. mgr. 72. gr. stjórnarskrárinnar er eignarrétturinn friðhelgur og má engan skylda til að láta af hendi eign sína nema almenningsþörf krefji. Þarf til þess lagafyrirmæli og komi fullt verð fyrir. Þá hafa dómstólar talið að við eignarnám verði að gæta meðalhófs. Samskonar sjónarmið leiða af eignarréttarákvæði 1. gr. 1. samningsviðauka við mannréttindasáttmála Evrópu og beitingu ákvæðisins í dómaframkvæmd Mannréttindadómstóls Evrópu. 
Ljóst er að lagaheimild er fyrir eignarnámi í raforkulögum og vart verður um það deilt að framkvæmdir á grundvelli laganna uppfylli kröfu um almenningsþörf. Helsta álitaefnið sem vaknar varðandi þetta frumvarp er hvort gætt sé nægjanlega að kröfum stjórnarskrárinnar um meðalhóf. Eignarnám er afar íþyngjandi fyrir landeiganda og á almennt að vera lokaúrræði. Af þeim sökum er gengið út frá því í fræðum og framkvæmd að sá sem hyggst æskja eignarnámsheimildar verði áður að reyna að ná samkomulagi við landeiganda. Með því er landeigendum sýnd eðlileg sanngirni og geta réttmætar athugasemdir þeirra orðið til þess að fyrirtæki breyti framkvæmd eða sættist á að greiða hærri bætur. Samkomulag um atriði af þessu tagi er ávallt ákjósanlegra en sú þvingaða eignayfirfærsla sem fæst með eignarnámi.  
Þá var í dómi Hæstaréttar 12. maí 2016 í máli nr. 511/2015 lögð áhersla á að gera yrði ríkar kröfur til töku ákvörðunar um heimild til eignarnáms og að stjórnvöld viðhefðu vandaða stjórnsýsluhætti og gættu að meginreglum stjórnsýsluréttar. Þótt eignarnemi hefði forræði á því hvaða kostir uppfylltu markmið hans þyrfti mat hans í þeim efnum að vera reist á hlutlægum og málefnalegum grunni. Af því var talið leiða að uppfylla þyrfti skyldu til fullnægjandi rannsóknar áður en eignarnámi yrði beitt í þágu framkvæmda. Þá var lögð á það áhersla að beinn eignarréttur yrði ekki skertur ef unnt væri með öðrum úrræðum með viðunandi hætti að ná þeim tilgangi sem framkvæmdir miðuðu að. Jafnframt leiðir af dómum Hæstaréttar 25. nóvember 2010 í máli nr. 274/2010 og 1. júní 2017 í máli nr. 501/2016 að löggjafinn getur við lagasetningu gengið svo harkalega fram gagnvart eignarréttindum að löggjöfin teljist brjóta í bága við 1. mgr. 72. gr. stjórnarskrár. 
Eftirfarandi eru þau álitaefni frumvarpsins sem helst koma til skoðunar út frá ákvæðum stjórnarskrár og mannréttindasáttmála: 
Í fyrsta lagi er í 11. gr. frumvarpsins settur ákveðinn rammi utan um samningaviðræður aðila, sem er til hagsbóta fyrir þá báða. Af ákvæðinu er ljóst að landeigandi getur komið á framfæri athugasemdum og tillögum bæði um tilhögun framkvæmda og fjárhæð bóta. Á hinn bóginn kemur fram í ákvæðinu að ef landeigandi gerir ekki athugasemdir um tilhögun framkvæmda innan frests megi fyrirtækið líta svo á að samningaviðræður varði aðeins fjárhæð bóta. Líkt og rakið er í athugasemdum með 11. gr. frumvarpsins er tilgangurinn með ákvæðinu fyrst og fremst sá að hvetja landeiganda til þess að koma á framfæri athugasemdum sínum sem fyrst varðandi tilhögun framkvæmda. Ætlunin er ekki að girða með öllu fyrir að það álitaefni geti komið upp á síðari stigum í ferlinu. 
Í öðru lagi er í 4. mgr. 11. gr. frumvarpsins lagt til að einfaldur meiri hluti sameigenda geti að jafnaði gengið til samninga við dreifiveitu vegna framkvæmda sem falla undir ákvæðið. Líkt og rakið er í athugasemdum með 11. gr. frumvarpsins verður að líta svo á að um sé að ræða áréttingu á því sem annars myndi leiða af almennum reglum, auk þess sem gert er ráð fyrir því að upp geti komið tilvik sem krefjist aukins meiri hluta eða samþykkis allra.  
Í þriðja lagi er í 3. og 4. mgr. a-liðar 13. gr. frumvarpsins lagt til að tekin verði afstaða til þess að álit um umhverfismat framkvæmdar sé almennt skilyrði þess að beiðni um eignarnám verði tekin til afgreiðslu, ef um matsskylda framkvæmd er að ræða, en að framkvæmda- og byggingarleyfi séu það ekki. Þótt eignarnám sé lokaúrræði mæla rök með því að framkvæmda- og byggingarleyfi séu ekki skilyrði eignarnáms, eins og nánar er rakið í athugasemdum með 13. gr. Það samræmist einnig því sem almennt hefur verið gengið út frá í skrifum fræðimanna. 
Í fjórða lagi er í 2. og 3. mgr. b-liðar 13. gr. frumvarpsins lagt til að ráðherra geti við sérstakar aðstæður kveðið á um umráðatöku í ákvörðun um eignarnám. Annars vegar þegar ágreiningur aðila er bundinn við fjárhæð eignarnámsbóta og hins vegar þegar um er að ræða framkvæmd sem er nauðsynleg vegna ástands sem ógnar almannahag, raforkuöryggi eða öðrum brýnum hagsmunum. Lesa mætti 2. og 3. málsliði 1. mgr. 72. gr. stjórnarskrárinnar þannig að eiganda væri ekki skylt að láta af hendi eign sína fyrr en fullt verð væri greitt, en í framkvæmd hafa málsliðirnir ekki verið túlkaðir svo þröngt. Þannig hefur löngum verið gert ráð fyrir því að eignarnemi geti hafið undirbúningsaðgerðir á landi áður en að eignarnámi kemur, sbr. það sem áður segir. Þá getur eignarnemi í undantekningartilvikum fengið umráð verðmætis þótt mati á eignarnámsbótum sé ekki lokið, sbr. 14. gr. laga nr. 11/1973. Með frumvarpinu er aðeins leitast við að skilgreina tvö tilvik sem talin eru réttlæta umráðatöku áður en matsnefnd eignarnámsbóta fær mál til meðferðar. Fyrra tilvikið tekur til þess þegar landeigandi hefur ekki mikilla hagsmuna að gæta af því að koma í veg fyrir umráðatöku, þar sem eingöngu er deilt um eignarnámsbætur og fyrirtæki verður að setja tryggingu fyrir bótum. Síðara tilvikið byggir svo á eðlilegum neyðarsjónarmiðum. 
Í fimmta lagi er í 5. mgr. b-liðar 13. gr. frumvarpsins lagt til að aðili, sem vill bera ákvörðun ráðherra undir dómstóla, skuli gera það innan sex mánaða og að málið sæti flýtimeðferð. Þótt sex mánaða málshöfðunarfrestur feli í sér vissa takmörkun á rétti aðila til þess að bera stjórnvaldsákvarðanir undir dómstóla, sbr. 60. gr. og 1. mgr. 70. gr. stjórnarskrárinnar, er víða í lögum gert ráð fyrir sams konar fresti til málshöfðunar þegar þýðingarmikið er fyrir aðila að fá sem fyrst skorið úr um lögmæti stjórnvaldsákvörðunar. Líkt og rakið er að framan er það eitt af meginmarkmiðum þessa frumvarps að leiða ágreining um lögmæti eignarnáms til lykta sem fyrst. Af þeim sökum er einnig lagt til að málin sæti flýtimeðferð, en þótt slík mál séu rekin á skemmri tíma en almenn einkamál kemur það ekki niður á rétti aðila til réttlátrar málsmeðferðar. Þá er það til hagsbóta fyrir landeiganda að sú almenna regla er lögð til að fyrirtæki geti ekki tekið umráð hins eignarnumda meðan málið er rekið fyrir dómi, nema umráðataka hafi verið heimiluð af ráðherra eða matsnefnd eignarnámsbóta. 
Af framangreindu þykir ljóst að við útfærslu á einstaka ákvæðum hafi í hvívetna verið gætt að því að sanngjarnt jafnvægi væri milli þeirra markmiða sem að er stefnt og þeirra stjórnarskrárvörðu einkahagsmuna sem kynnu að verða fyrir áhrifum af frumvarpinu.

4.2. Tengingar, fjárfestingar og gjaldtaka í raforkukerfinu.
Tillögur um forgangsröðun tengibeiðna, eftirfylgni fjárfestinga, gjaldtöku og bókhaldslegan aðskilnað snerta atvinnufrelsi og fjárhagslega hagsmuni fyrirtækja. Samkvæmt 75. gr. stjórnarskrárinnar má setja atvinnufrelsi skorður með lögum þegar almannahagsmunir krefjast þess. Trygging afhendingaröryggis, hagkvæm nýting takmarkaðrar tengigetu og vernd notenda gegn ómálefnalegri kostnaðarfærslu eru slíkir hagsmunir. Jafnræðisregla 65. gr. krefst þess að mismunandi meðferð umsækjenda og fyrirtækja styðjist við málefnalegan mun á aðstæðum þeirra. Forgangsröðun verður því að byggjast á fyrirfram birtum, hlutlægum og gagnsæjum viðmiðum sem tengjast markmiðum hennar. Skilyrði um rökstuddar ákvarðanir og rétt til að bera þær undir Raforkueftirlitið eru mikilvæg í því sambandi.
Heimild til að knýja fram fjárfestingar eða bjóða út framkvæmd felur í sér íþyngjandi valdheimildir gagnvart flutningsfyrirtækinu og eftir atvikum réttaráhrif gagnvart þriðju aðilum sem hugsanlega þurfa að sæta eftirgjöf á réttindum vegna framkvæmda. Heimildirnar eru þó afmarkaðar við tilteknar fjárfestingar sem þegar hafa verið teknar inn í samþykkta framkvæmdaáætlun kerfisáætlunar, þær verða aðeins virkar þegar vanefnd verður ekki réttlætt með brýnum ástæðum utan áhrifasviðs fyrirtækisins og fjárfestingin er enn nauðsynleg, auk þess sem fyrst skal beita vægara úrræði og ákvarðanir sæta almennum stjórnsýslureglum og kæru. Tilskipun 2009/72/EB var tekin upp í EES-samninginn með ákvörðun sameiginlegu EES-nefndarinnar nr. 93/2017 og er í gildi gagnvart Íslandi með aðlögunum. Ákvæði kerfisáætlunar í raforkulögum voru lögfest með hliðsjón af 22. gr. þeirrar tilskipunar, sér í lagi 1.–6. mgr. hennar. Frumvarpið skýrir og styrkir valdheimildir Raforkueftirlitsins í tengslum við framkvæmd kerfisáætlunar og tekur efnislega mið af 7.–9. mgr. sömu greinar. Tilskipun 2009/72/EB hefur tekið breytingum með tilskipunin 2019/499 sem ekki hefur enn verið tekin upp í EES-samninginn og er því ekki um að ræða innleiðingu á þegar bindandi EES-skuldbindingu samkvæmt henni. Tillögurnar samræmast þó efni 7.–9. mgr. 51. gr. hennar og geta auðveldað síðari aðlögun íslensks réttar að því marki sem endanleg EES-aðlögun og gildissvið tilskipunarinnar gagnvart Íslandi liggja fyrir.

4.3. Bakgrunnsathuganir, friðhelgi einkalífs og persónuvernd.
Bakgrunnsathuganir samkvæmt 17. gr. frumvarpsins fela í sér vinnslu persónuupplýsinga og geta haft veruleg áhrif á möguleika einstaklings til að gegna starfi. Þær þarf því að meta bæði með hliðsjón af 71. og 75. gr. stjórnarskrárinnar og 8. gr. mannréttindasáttmála Evrópu. Vernd mikilvægra raforkuinnviða, lífs og heilsu fólks getur réttlætt afmarkaðar athuganir. Nauðsyn þeirra verður þó að tengjast tilteknum aðgangi og raunverulegri áhættu en ekki starfsemi raforkufyrirtækis almennt. Skilgreiningar á aðgangsstýrðum svæðum og trúnaðarupplýsingum, skjalfest áhættumat og takmörkun aðgangs við þarfir starfs eru því grundvallarþættir í afmörkun heimildarinnar.
Skráning í málaskrá lögreglu er ekki sönnun um refsiverða háttsemi og má ekki ein og sér leiða til neikvæðrar umsagnar. Mat á öryggishæfi verður að byggjast á áreiðanleika upplýsinga og tengslum þeirra við fyrirhugaðan aðgang, án þess að tekið sé af skarið um refsiverða sekt, sbr. einnig 2. mgr. 70. gr. stjórnarskrárinnar. Heimild til að óska eftir fíkniefnaprófi felur ekki í sér heimild til að framkvæma líkamsrannsókn með valdbeitingu. Beiting hennar verður að styðjast við einstaklingsbundið mat á nauðsyn og þýðingu rannsóknarinnar. Við það mat verður að líta sérstaklega til þess hversu íþyngjandi sýnatakan er og hvort vægari aðferð geti svarað þeirri spurningu sem skiptir máli fyrir öryggishæfið.
Andmælaréttur, rökstuðningur og kæruheimild vegna neikvæðrar umsagnar og afturköllunar jákvæðrar umsagnar eru mikilvægir þættir réttarverndarinnar. Jákvæð umsögn er þó skilyrði aðgangs samkvæmt frumvarpinu og það að draga til baka samþykki fyrir miðlun neikvæðrar umsagnar tryggir því ekki áframhaldandi aðgang. Reglugerð um framkvæmdina þarf að útfæra nauðsynlegar verndarráðstafanir um miðlun niðurstaðna, aðgang að upplýsingum, varðveislu og eyðingu innan þeirra marka sem lögin setja. 

4.4. Umhverfismat og samráð.
Breytingar á umhverfismati og leyfisveitingum varða skuldbindingar samkvæmt tilskipun 2011/92/ESB um mat á umhverfisáhrifum tiltekinna framkvæmda, eins og henni var breytt með tilskipun 2014/52/ESB, og samkvæmt tilskipun 2001/42/EB um umhverfismat áætlana, sbr. einnig 36. gr. laga nr. 111/2021. Þá varða þær upplýsingaaðgang, þátttöku og aðgang að réttlátri málsmeðferð í umhverfismálum samkvæmt Árósasamningnum. Samþætt málsmeðferð og nýting fyrirliggjandi gagna geta stuðlað að skilvirkni en eftir sem áður þarf að gæta þess að ákvarðanir séu í reynd teknar áður en mat og lögboðin þátttaka hafa farið fram. Samkvæmt 6. gr. tilskipunar 2011/92/ESB á almenningur að fá tímanlegt og raunhæft tækifæri til þátttöku meðan valkostir eru enn opnir og áður en leyfi er veitt. Viðbótarkynning nýrra gagna styður við þessa kröfu, enda taki hún einnig til áhrifa þeirra á aðra þætti matsins og fyrri niðurstöður. Fyrirhugaður lágmarksfrestur, 30 dagar til athugasemda við viðbótargögn og uppfærslu umhverfismatsskýrslu, tekur mið af lágmarkskröfu 6. gr. tilskipunarinnar eftir breytingu með tilskipun 2014/52/ESB. 

5. Samráð. 
Áform um lagasetninguna voru birt í samráðsgátt stjórnvalda 2. mars 2026 (mál S-56/2026) og bárust 28 umsagnir um áformin. 
Orku- og veitufyrirtæki lögðu áherslu á að tafir við uppbyggingu raforkukerfisins hefðu neikvæð áhrif á afhendingaröryggi, orkuskipti og atvinnuuppbyggingu. Kallað var eftir skýrari reglum um samningaviðræður, eignarnám og umráðatöku, þannig að ágreiningur leiddi ekki sjálfkrafa til langvarandi stöðvunar framkvæmda. Jafnframt var lögð áhersla á fullar bætur, vandaðan undirbúning og meðalhóf. Bent var á að umfangslitlar jarðstrengslagnir dreifiveitna kölluðu á einfaldari málsmeðferð en stórar flutningsframkvæmdir. Einnig var óskað eftir sambærilegum úrbótum fyrir hita-, vatns- og fráveitur, einfaldari lóða- og byggingarleyfisferlum og skýrari reglum um vernd strengja, upplýsingaskyldu fyrir jarðrask og ábyrgð á tjóni.
Landeigendur og samtök þeirra mótmæltu áformum um skyldu landeiganda til að þola framkvæmdir í þágu raforkukerfisins og heimildum til framkvæmda áður en leyst hefði verið úr ágreiningi um lögmæti eignarnáms. Bent var á hættu á óafturkræfu raski og að réttur til dómsúrlausnar gæti misst raunhæft gildi ef framkvæmdir væru þegar hafnar. Einnig var samanburði við fjarskiptavirki mótmælt vegna ólíks umfangs og áhrifa mannvirkja. Gagnrýnt var að í áformunum væru tafir á framkvæmdum fyrst og fremst raktar til landeigenda og lagaumgjarðar, þótt ófullnægjandi undirbúningur og valkostagreining gætu einnig valdið þeim.
Sveitarfélög studdu almennt markmið um skilvirkari uppbyggingu en lögðu áherslu á skipulagsvald sitt, réttindi landeigenda og sanngjarnar bætur. Kallað var eftir hlutdeild nærsamfélaga í verðmætum orkuvinnslu og flutnings. Þá voru gerðar athugasemdir við að sveitarfélögum og samtökum landeigenda hefði ekki verið sérstaklega boðið til samráðs.
Í ljósi umsagna um áformin er bent á að frumvarpið nálgast aðgengi að landi og eignarrétt með afmarkaðri hætti en áform um lagasetningu báru með sér og lýst er með nokkuð ítarlegum hætti í kafla 3.1.3. í þessari greinargerð. Lagt er til að skýra skyldu til samningaviðræðna, upplýsingagjöf og athugasemdafresti, ásamt kröfum um valkostagreiningu og gögn með eignarnámsbeiðni. Heimild til umráðatöku við ákvörðun eignarnáms er bundin við ágreining um bótafjárhæð eða sérstakar aðstæður vegna brýnna hagsmuna. Jafnframt er gert ráð fyrir tryggingu fyrir bótum að kröfu rétthafa og flýtimeðferð dómsmála. Áherslum á skilvirkni er einnig mætt með samræmingu leyfisferla, reglum um nýtingu veghelgunarsvæða og afmarkaðri sérreglu um samninga vegna dreifiveituframkvæmda á landi í sameign. Sérstakt ákvæði um vernd raflína svarar ábendingum um veikleika í vernd innviðanna. Tillögur um almenna tekjuhlutdeild nærsamfélaga, sambærilegar landaðgangsheimildir fyrir allar veitur og takmörkun málshöfðunaraðildar eru hins vegar ekki teknar upp í þessum drögum.
Drög að frumvarpi voru birt í samráðsgátt stjórnvalda þann [….]

6. Mat á áhrifum. 
Frumvarpinu er ætlað að auka skilvirkni stjórnsýslu, draga úr óþarfa töfum og kostnaði við framkvæmdir og stuðla að uppbyggingu og hagkvæmri nýtingu raforkuinnviða. Áhrif einstakra ráðstafana ráðast meðal annars af eðli og undirbúningi framkvæmda, umfangi nauðsynlegrar gagnaöflunar og því hvort unnt er að vinna að mismunandi þáttum málsmeðferðar samhliða. 
Samþætting leyfisferla, samnýting gagna og skýrari reglur um uppfærslu umhverfismats geta dregið úr tvíverknaði hjá stjórnvöldum. Sama á við um nýtingu fyrra faglegs mats við endurskoðun flokkunar virkjunarhugmynda og brottfall sérstakrar skýrslugjafar ráðherra um raforkumálefni. Ávinningurinn getur einkum falist í betri nýtingu mannafla og aukinni afkastagetu fremur en beinni lækkun útgjalda. Ekki er unnt að tilgreina einn sameiginlegan tímasparnað. Sumar ráðstafanir gera kleift að vinna verkþætti samhliða en aðrar draga einkum úr hættu á endurtekningu málsmeðferðar eða langvarandi ágreiningi. Ávinningurinn verður því mismunandi milli verkefna og er háður fullnægjandi undirbúningi og getu stjórnvalda til afgreiðslu.
Samræmdar lágmarkskröfur um aðgang að sérstaklega viðkvæmum svæðum og upplýsingum eru til þess fallnar að styrkja forvarnir gegn röskun á starfsemi raforkukerfisins með því að samræma lágmarkskröfur um aðgang að sérstaklega viðkvæmum svæðum og upplýsingum. Gert er ráð fyrir að kostnaður lögreglu vegna bakgrunnsathugana verði fjármagnaður með gjaldtöku á grundvelli 3. mgr. 34. gr. lögreglulaga, nr. 90/1996, samkvæmt reglugerð og gjaldskrá.
Breytingar á forgangsröðun tengibeiðna og mati á heildaráhrifum tenginga geta stuðlað að betri nýtingu flutningsgetu. Auknar heimildir Raforkueftirlitsins til eftirfylgni með framkvæmdaáætlun kerfisáætlunar geta jafnframt dregið úr töfum á nauðsynlegum fjárfestingum. Útboðsúrræðið getur þó haft veruleg áhrif á flutningsfyrirtækið og kallað á sérfræðivinnu hjá eftirlitinu. Kostnaður við þá vinnu ræðst af umfangi og fjölda mála og verður metinn nánar að loknu samráði. Fjárfestingar samkvæmt útboðsúrræðinu geta haft áhrif á tekjumörk og flutningsgjaldskrá. Þau áhrif verða þó ekki að öllu leyti rakin til úrræðisins, enda er um að ræða fjárfestingar í samþykktri framkvæmdaáætlun. Samþykki Raforkueftirlitsins á fjárhagslegu fyrirkomulagi og krafa um hagkvæman og eðlilegan kostnað eiga að vernda notendur gegn óþarfa kostnaðarhækkunum.
Hvað varðar áhrif á atvinnulíf, reglubyrði og samkeppni getur samhliða vinnsla leyfisumsókna og umhverfismats, skýrari ferlar vegna breytinga á framkvæmdum og fyrirsjáanlegri málsmeðferð um landréttindi dregið úr undirbúningskostnaði, óvissu og fjármagnskostnaði framkvæmda. Áhrifin geta náð til annarra framkvæmda en orkuframkvæmda að því marki sem almenn ákvæði frumvarpsins um umhverfismat og leyfisveitingar eiga við. Óbein samfélagsleg áhrif geta verið jákvæð vegna aukins raforkuöryggis og traustari innviða.
Væntanlegur ávinningur frumvarpsins felst einkum í minni tvíverknaði, fyrirsjáanlegri málsmeðferð og greiðari uppbyggingu og betri nýtingu raforkuinnviða. 


Um einstakar greinar frumvarpsins.
Um 1. gr. 
Með greininni er lagt til að tveimur skilgreiningum verði bætt við 3. gr. raforkulaga, annars vegar á aðgangsstýrðu svæði og hins vegar á trúnaðarupplýsingum. Skilgreiningarnar afmarka gildissvið fyrirhugaðra ákvæða 39. gr. c og 39. gr. d, sbr. 17. gr. þessa frumvarps um sérstaka vernd svæða og upplýsinga og bakgrunnsathuganir vegna aðgangs að þeim.

Um 2. gr.
Með ákvæðinu eru lagðar til tvær breytingar á 1. mgr. 4. gr. laganna. 
Í 1. mgr. 4. gr. raforkulaga er mælt fyrir um leyfi til að reisa og reka raforkuver. Ákvæðið undanskilur þó raforkuver undir tilteknum stærðum sem og varaaflsstöðvar sem gegna eingöngu því hlutverki að útvega afl til eigin nota vegna bilana, skorts á flutningsgetu, orkuskorts eða annarra þátta. 
Tilgangur breytinganna er að skýra stöðu varaaflsstöðva í lögunum. Í dag er óljóst hvort undanþága frá virkjunarleyfi nái aðeins til varaaflsstöðva sem notendur reka til að tryggja eigin notkun, eða einnig til varaaflsstöðva sem flutningsfyrirtækið og dreifiveitur reka til að afhenda notendum raforku. Þá liggja ekki fyrir heildstæðar upplýsingar um raforkuvinnslu varaaflsstöðva.  
Fyrir notendur breytist það eitt að þeir sem reka varaaflsstöð með uppsettu afli yfir 100 kW þurfa að tilkynna Umhverfis- og orkustofnun árlega um raforkuvinnslu hennar. Fyrir flutningsfyrirtækið og dreifiveitur er tekið af tvímæli um að varaaflsstöðvar þeirra falla ekki undir undanþáguna. Um þær gilda því sömu reglur um virkjunarleyfi og um önnur raforkuver.
Með a-lið er afmarkað nánar að undanþágan taki til stöðva sem gegna því hlutverki að útvega afl til eigin nota fyrir notendur, þ.e. sem kaupa raforku til eigin nota sbr. skilgreiningu hugtaksins notenda í 3. gr. Undanþágan nær ekki til sérleyfisfyrirtækja, þ.e. flutningsfyrirtækisins og dreifiveitna, sem reka varaafl sem notað er tímabundið vegna bilana eða viðhalds þegar fæðing eftir öðrum leiðum er útilokuð. Mikilvægt er að sérleyfisfyrirtæki nýti þar til gerðar markaðslausnir, svo sem rafhlöðugeymslur og sveigjanleikaþjónusta hafi verið metin og slíkar lausnir boðnar út.. 
Með b-lið er lagt til að árleg tilkynningarskylda um heildarraforkuvinnslu nái til varaaflsstöðva með uppsettu afli yfir 100 kW, til viðbótar við raforkuver. Breytingin er gerð til að tryggja Umhverfis- og orkustofnun yfirsýn yfir raforkuvinnslu varaaflsstöðva, en varaaflsstöðvar notenda eru undanþegnar virkjunarleyfi og hafa að öðru leyti ekki fallið með skýrum hætti undir upplýsingaskyldu greinarinnar. Með breytingunni fæst yfirsýn yfir uppsett varaafl í landinu sem og notkun eldsneytisgjafa.

Um 3. gr.
Með ákvæðinu eru lagðar breytingar á 1. mgr. 7. gr. laganna. Í stað gildandi 1. mgr. koma tvær nýjar málsgreinar. Önnur ákvæði greinarinnar standa óbreytt og færast til sem því nemur, þannig að gildandi 2. mgr. verður 3. mgr. og gildandi 3. mgr. verður 4. mgr.
 Breytingin er að meginstefnu til einföldunar og samræmingar og er fyrst og fremst ætlað að gera ákvæðið skýrara. Markmið hennar er tvíþætt, þ.e. annars vegar að færa almennar reglur um bókhaldslegan aðskilnað úr einstökum greinum laganna yfir í hið endurritaða heildarákvæði 41. gr., svo sömu reglur gildi með samræmdum hætti um alla rekstrarþætti óháð því í hvaða grein starfsemin er heimiluð, og hins vegar að kljúfa gildandi 1. mgr., sem tekur til tveggja ólíkra efnisatriða, í tvær aðgreindar málsgreinar til aukins skýrleika. Breytingin felur í sér tvær efnisbreytingar, sem gerð er grein fyrir í umfjöllun um 2. mgr. hér á eftir. Annars vegar mun Raforkueftirlitið skera úr ágreiningi um verðlagningu varmaorku til hitaveitu í stað Umhverfis- og orkustofnunar. Hins vegar nær tilvísun til 41. gr. eingöngu til bókhaldslegs aðskilnaðar og kostnaðarskiptingar, en ekki lengur til verðlagningar varmaorkunnar.
Í nýrri 1. mgr. helst óbreytt heimild vinnslufyrirtækis til að stunda sérleyfisstarfsemi. Orðin „en óheimilt er því að niðurgreiða vinnsluna með sérleyfisstarfseminni eða starfsemi sem hefur sambærilega stöðu“ falla hins vegar brott úr greininni. Ekki er um efnisbreytingu að ræða, enda kemur bann við krossniðurgreiðslu milli rekstrarþátta nú fram með almennum hætti í 41. gr., þar sem það tekur til allrar starfsemi sem lögin ná til. Af sömu ástæðu er tilvísun til 41. gr. bætt við í lok málsgreinarinnar, þar sem nánari fyrirmæli um bókhaldslegan aðskilnað, kostnaðarskiptingu, viðskipti milli rekstrarþátta og tengdra aðila og bann við krossniðurgreiðslu er að finna. Skyldan til aðskilins bókhalds er jafnframt orðuð sem skilyrt skylda, þannig að hún á við stundi vinnslufyrirtæki jafnframt sérleyfisstarfsemi eða aðra starfsemi, sem er í samræmi við efni gildandi ákvæðis.
Í nýrri 2. mgr. er ákvæði gildandi 1. mgr. um jarðvarmaorkuver fært í sérstaka málsgrein. Efni þess er að mestu óbreytt. Áfram gildir að vinnslufyrirtæki sem starfrækir jarðvarmaorkuver sem vinnur bæði raforku og aðra orku skal halda reikningum þessara rekstrarþátta aðskildum, og að því ber að afhenda hitaveitu sem hefur einkaleyfi til starfsemi sinnar varmaorku í samræmi við þarfir hennar og afkastagetu orkuversins. Skylda jarðvarmaorkuvera til að halda reikningum raforkuvinnslu aðskildum frá annarri orkuvinnslu, svo sem heitu vatni og gufur, er gerð skýr, enda hefur samþætt vinnsla gert erfitt um vik að sannreyna að raforkuhluti starfseminnar beri réttan kostnað og í framkvæmd hefur reynst erfitt að sannreyna að raforkuhlutinn beri réttan kostnað. Við endurritunina er verkaskipting tveggja stjórnvalda gerð skýrari. Um bókhaldslegan aðskilnað og kostnaðarskiptingu milli rekstrarþátta jarðvarmaorkuvers fer samkvæmt 41. gr., þar sem Raforkueftirlitið getur eftir atvikum ákvarðað viðmiðunarverð milli rekstrarþátta vegna innri skiptingar kostnaðar. Verðlagning þeirrar varmaorku sem afhent er hitaveitu, og ágreiningur um hana, heyrir undir Raforkueftirlitið.


Um 4. gr.
Lagt er til að flutningsfyrirtækinu verði fengin heimild til að forgangsraða afgreiðslu beiðna um tengingu vegna takmarkaðrar tengigetu í samræmi við reglur sem Raforkueftirlitið samþykki.  Tengiskylda 1. tölul. 3. mgr. 9. gr. er háð því að umsækjandi uppfylli tæknileg skilyrði og greiði tengigjald, og flutningsfyrirtækinu er heimilt að synja um aðgang vegna flutningsgetu, öryggis eða gæða kerfisins. Lögin mæla hins vegar ekki fyrir um hvernig velja skuli milli beiðna þegar flutningsgeta er takmörkuð. Skilmálar um rekstur og stýringu raforkuflutnings skv. 5. mgr. 9. gr. geta kveðið á um málsmeðferð við afgreiðslu beiðna, en forgangsröðun sem leiðir til þess að sumum umsækjendum er frestað eða synjað á meðan öðrum er tengt er íþyngjandi gagnvart þeim fyrrnefndu og þarf því skýra lagastoð. Þar sem flutningsgeta er takmörkuð hefur skortur á slíkri heimild leitt til þess að beiðnir safnast upp án þess að fyrir liggi gagnsæ viðmið um afgreiðslu þeirra. Tengigeta vísar til afhendingargetu sem og tengingar vegna innmötunar á kerfið.
Markmið ákvæðisins er að takmörkuð flutningsgeta nýtist sem best. Viðmiðin sem upp eru talin eru því öll tengd áhrifum tengingar á raforkukerfið og eru sjónarmið sem reglurnar skulu byggjast á. Flutningsfyrirtækið setur reglurnar og beitir þeim, en þær öðlast ekki gildi fyrr en Raforkueftirlitið hefur samþykkt þær, og einstakar ákvarðanir má bera undir eftirlitið. Raforkueftirlitið leysir úr ágreiningi um ákvörðun flutningsfyrirtækisins með bindandi stjórnvaldsákvörðun Ákvörðun eftirlitsins sætir kæru til úrskurðarnefndar raforkumála samkvæmt 30. gr. laganna.
Ákvæðið er sniðið að viðmiðunarreglum framkvæmdastjórnar ESB um skilvirkar og tímanlegar tengingar við raforkukerfið (C/2025/6703) og tillögu hennar að nýrri 18d. gr. reglugerðar (ESB) 2019/943 í svokölluðum „netpakka“ frá 10. desember 2025. Þar er gert ráð fyrir að eftirlitsyfirvöld geti samþykkt ráðstafanir til að tryggja að verkefni séu nægilega langt komin, draga úr beiðnum sem ekki byggjast á raunhæfum áformum og forgangsraða eftir hlutlægum viðmiðum, og að sveigjanlegir tengisamningar séu nýttir áður en tengingu er synjað. Hvorki viðmiðunarreglurnar né tillagan hafa verið teknar upp í EES-samninginn. Ákvæðið stendur sjálfstætt innan ramma 32. gr. tilskipunar 2009/72/EB, sem heimilar synjun aðgangs aðeins vegna skorts á flutningsgetu og með rökstuðningi. Sveigjanleiki í tengingu eða notkun getur til dæmis falist í eftirspurnarstýringu, orkugeymslu eða eigin raforkuvinnslu sem dregur úr álagi á kerfið þegar á reynir. Í reglunum skal afmarka nánar hvaða sveigjanleiki telst bæta nýtingu kerfisins, og sveigjanleiki sem byggist á brennslu jarðefnaeldsneytis telst ekki til þess. Skerðanleg tenging er ekki nýmæli, enda hefur skerðanlegur flutningur til stórnotenda um árabil verið í boði samkvæmt skilmálum flutningsfyrirtækisins; með ákvæðinu er sá kostur gerður almennur og færður fram fyrir synjun.


Um 5. gr.
Með greininni er lagt til að ný 9. gr. d bætist við raforkulög. Núgildandi 9. gr. d, sem hefur að geyma reglugerðarheimild um kerfisáætlun, verður 9. gr. e. Um tilefni og meginefni breytingarinnar vísast til kafla 2 og 3.1.1. í þessari greinargerð.
Með 1. mgr.  eru afmörkuð skilyrði fyrir skyldu Raforkueftirlitsins til að bregðast við töfum á uppbyggingu framkvæmda í flutningskerfinu sem raktar verða til atriða sem flutningsfyrirtækið sjálft ber ábyrgð á, sbr. nánar umfjöllun í almennum kafla þessarar greinargerðar. Fjárfestingin þarf að hafa verið meðal þeirra fjárfestinga sem átti að ráðast í á næstu þremur árum samkvæmt framkvæmdaáætlun gildandi kerfisáætlunar. Vanræksla má ekki stafa af atvikum utan áhrifasviðs flutningsfyrirtækisins og fjárfestingin þarf enn að vera nauðsynleg samkvæmt kerfisáætlun. Orðalagið um að fjárfesting sé enn nauðsynleg er í samræmi við 7. mgr. 22. gr. tilskipunar 2009/72/EB. og kemur í veg fyrir að knúin sé fram framkvæmd sem hefur fallið brott eða orðið úrelt vegna breyttra forsendna eða aðstæðna. Þá er mælt fyrir um stigskipt viðbrögð Raforkueftirlitsins. Fyrst ber Raforkueftirlitinu að beina bindandi kröfu til flutningsfyrirtækisins. Frestur skal ákveðinn í hverju máli með hliðsjón af eðli og umfangi fjárfestingar og stöðu undirbúnings. Verði kröfunni ekki sinnt skal eftirlitið standa fyrir útboði á fjármögnun eða byggingu flutningsvirkis, eða hvoru tveggja. Ákvæðið innleiðir 7.–8. mgr. 22. gr. tilskipunarinnar. Ekki er lagt til úrræði c-liðar um hlutafjáraukningu, enda nægir samkvæmt tilskipuninni að lögfesta a.m.k. eitt af úrræðunum þremur. Í heimild Raforkueftirlitsins til að standa fyrir útboði felst að eftirlitið annast undirbúning þess, gerð útboðsgagna og ákvörðun um val þátttakanda.
Í 2. mgr. er kveðið á um skyldu flutningsfyrirtækisins til að veita nauðsynlegar upplýsingar, tengja nýtt mannvirki við flutningskerfið og greiða fyrir framkvæmd verkefnisins. Fjárhagslegt fyrirkomulag er háð samþykki Raforkueftirlitsins. Um meðferð kostnaðar vegna fjárfestingarinnar við ákvörðun tekjumarka fer samkvæmt 12. gr. raforkulaga. Kostnaðurinn kemur því til mats við ákvörðun tekjumarka eftir þeim viðmiðum sem þar eru sett, þótt framkvæmdin hafi verið boðin út á grundvelli þessa ákvæðis.
Í 3. mgr. er áréttað að ákvörðun Raforkueftirlitsins samkvæmt greininni sæti kæru til úrskurðarnefndar raforkumála. Það er í samræmi við almenna kæruheimild 30. gr. raforkulaga.


Um 6. gr.
Uppbygging raforkukerfisins kallar ekki aðeins á skilvirka leyfisveitingu og framkvæmd fjárfestinga heldur einnig skýran og fyrirsjáanlegan ramma um gjaldtöku og kostnaðarþátttöku þeirra sem tengjast kerfinu. Breytingum frumvarpsins á gjaldtökuákvæðum raforkulaga er ætlað að taka á tveimur aðgreindum viðfangsefnum í því sambandi.
Með a-lið er lagt til að skýrt verði að gjaldskrá flutningsfyrirtækisins taki til nýtingar flutningskerfisins hvort sem raforka er mötuð inn á kerfið eða tekin út af því. Markmiðið er að ákvæði laganna um gjaldskrá taki með skýrum hætti til þjónustu vegna innmötunar raforku. tilefni breytinganna dómur Hæstaréttar 5. júní 2024 í máli nr. 2/2024. Í málinu var talið að lagastoð skorti fyrir álagningu aflgjalds vegna innmötunar raforku samkvæmt gjaldskrá Landsnets hf. nr. 43 frá árinu 2022. Við niðurstöðuna var meðal annars litið til þess að ákvæði sem vísaði til innmötunargjalds hafði verið fellt brott úr raforkulögum og að hvorki ákvæði laganna um gjaldskrá né ákvæði þeirra um tekjumörk fælu í sér fullnægjandi heimild til álagningar gjaldsins. Til að flutningsfyrirtækinu verði heimilt að taka gjald fyrir innmötun raforku með þeim hætti sem frumvarpið gerir ráð fyrir er því lagt til að það verði sérstaklega tekið fram. Gjaldskrá og gjaldtaka skulu að öðru leyti byggjast á ákvæðum raforkulaga og sæta lögbundnu eftirliti Raforkueftirlitsins.
Með b-lið er lagt til að kveðið verði á um að við ákvörðun greiðslu vegna tengingar nýrrar virkjunar eða stórnotanda sem eykur tilkostnað annarra notenda kerfisins, skuli taka mið af heildaráhrifum tengingarinnar á flutningskerfið. Með lögum nr. 24/2018 var felldur brott síðari málsliður 10. mgr.  Fyrir breytinguna orðaðist málsgreinin svo: Krefjast skal greiðslu ef tenging nýrra virkjana eða stórnotenda við flutningskerfi veldur auknum tilkostnaði annarra notenda kerfisins. Með sama hætti skal taka tillit til þess ef tenging leiðir til hagkvæmari uppbyggingar eða nýtingar flutningskerfisins. Breytingin varð í meðförum atvinnuveganefndar en af nefndarálitinu verður ráðið að tilgangurinn hafi verið að koma í veg fyrir að Landsnet greiddi með nýrri tengingu. Í áliti atvinnuveganefndar segir: Samkvæmt þessu getur flutningsfyrirtækið þurft að greiða þeim aðila sem tengist flutningskerfinu á hagkvæmum stað. Nefndin telur að markmiðum um hagkvæmni í flutningskerfinu verði náð með ákvæði um jákvætt kerfisframlag og leggur til að 2. málsl. 10. mgr. 12. gr. a raforkulaga falli brott. Markmið b-liðar er að taka af allan vafa um að flutningsfyrirtækinu sé heimilt að horfa til jákvæðra áhrifa af nýrri tengingu, þannig að komið geti til frádráttar þeim kostnaðarliðum sem saman mynda svokallað kerfisframlag, þ.e. fjárhæðina sem krafist er af nýjum aðila við upphaf framkvæmda. Þá ber að árétta að í b-liður leiðir ekki af sér að flutningsfyrirtækið geti þurft að greiða með nýrri tengingu heldur njóti allir notendur góðs af henni.
Samspili a- og b-liðar er ætlað að fela í sér forsendur til verulegrar lækkunar á kerfisframlagi og draga þannig úr hamlandi upphafskostnaði, þar sem framkvæmdaraðili þarf ekki að bera allan tilkostnað af stækkun kerfisins einn og sér fyrir fram, heldur nálgast gjaldið frekar beinan tengikostnað á meðan viðbótarkostnaðurinn er fjármagnaður yfir tíma með reglulegum innmötunargjöldum. Þessi nálgun styður við þjóðhagslega hagkvæma uppbyggingu raforkukerfisins og dregur úr þeirri fyrsta aðila áhættu sem staðið hefur atvinnuuppbyggingu, sérstaklega á viðkvæmum kerfissvæðum, fyrir þrifum.

Um 7. gr.
Í 2. mgr. 18. gr. er ráðuneytinu falið að halda skrá yfir handhafa leyfis til sölu á raforku. Lagt er til að að Raforkueftirlitið annist skrá yfir þá sem hafa leyfi til raforkuviðskipta í stað ráðuneytisins. Er það í samræmi við hlutverk Raforkueftirlitsins sem leyfisveitanda samkvæmt 1. mgr. 18. gr. laganna og stuðlar að einfaldari stjórnsýslu með því að fela sama aðila leyfisveitingar og skráarhald. Þá er kveðið á um skyldu leyfishafa til að tilkynna Raforkueftirlitinu án tafar um breytingar á skráðum upplýsingum. Tilkynningarskyldunni er ætlað að stuðla að því að skráin hafi á hverjum tíma að geyma réttar og uppfærðar upplýsingar.

Um 8. gr.
Lagt er til að nýtt ákvæði, 20. gr. k, bætist við raforkulög þar sem mælt verði fyrir um skráningarskyldu markaðsaðila hjá Raforkueftirlitinu. Greininni er ætlað að koma  í kjölfar ákvæða um innherjasvik og markaðsmisnotkun í 20. gr. a til 20. gr. j, sem lögfest voru með lögum nr. 45/2026, og styður eftirlit með heildsöluorkumarkaði. Skráningin veitir Raforkueftirlitinu yfirsýn yfir þá aðila sem eiga viðskipti með heildsöluorkuafurðir, hvort sem er á viðskiptavettvangi raforku eða utan hans, og er forsenda þess að unnt sé að fylgjast með viðskiptum og gagnaskilum samkvæmt 20. gr. i.
Hugtakið markaðsaðili er mun víðtækara en hugtakið sölufyrirtæki. Samkvæmt 13. tölul. 1. mgr. 3. gr. tekur það til hvers þess einstaklings eða lögaðila, þ.m.t. flutningsfyrirtækisins og dreifiveitna, sem stundar viðskipti með heildsöluorkuafurð, gefur fyrirmæli um slík viðskipti eða annast þau í umboði annars. Skráningarskyldan nær því til mun stærri hóps en þeirra sem reka hefðbundna raforkusölu.
Rétt er að árétta að skráningarskylda samkvæmt þessari grein kemur ekki í stað leyfisskyldu samkvæmt öðrum ákvæðum laganna og leysir hana ekki af hólmi, heldur bætist við hana þar sem hún á við. Aðili sem hyggst stunda raforkuviðskipti sem sölufyrirtæki þarf þannig bæði að afla sér leyfis til raforkuviðskipta skv. 18. gr. og að skrá sig sem markaðsaðila samkvæmt þessari grein. Aðili sem er markaðsaðili en stundar ekki leyfisskyld raforkuviðskipti, svo sem stórnotandi sem á viðskipti með heildsöluorkuafurðir án þess að reka sölustarfsemi, þarf á hinn bóginn ekki slíkt leyfi en ber eftir sem áður að skrá sig. Skráningin og leyfið þjóna því ólíkum tilgangi.
Í 1. mgr. er skráningarskyldan afmörkuð og bundin við að skráning liggi fyrir áður en viðkomandi leggur fram viðskiptafyrirmæli eða á viðskipti sem gagnaskilaskylda skv. 20. gr. i tekur til. Í 2. mgr. er talið upp hvaða upplýsingar skulu koma fram í umsókn. Í 3. mgr. er kveðið á um að markaðsaðili sem þegar er skráður hjá eftirlitsyfirvaldi annars EES-ríkis þurfi ekki að skrá sig að nýju heldur tilkynna um skráninguna, á hverjum skráningarskyldan hvílir þegar viðskipti eru gerð í umboði annars, og um skyldu til að tilkynna breytingar og lok viðskipta. Í 4. mgr. er mælt fyrir um að Raforkueftirlitið haldi skrá yfir markaðsaðila og setji nánari reglur um framkvæmd skráningar.
Gert er ráð fyrir að ákvæðið komi til framkvæmda þremur mánuðum eftir gildistöku laganna með samþykkt frumvarpsins, sbr. gildistökuákvæði frumvarpsins. 

Um 9. gr.
Í 1. málslið 1. mgr. 21. gr. raforkulaga kemur fram að landeiganda og umráðamanni lands sé skylt að veita vinnslufyrirtæki, flutningsfyrirtæki og dreifiveitum óhindraðan aðgang að eignarlandi því sem í hlut á ef nauðsyn krefur vegna undirbúnings að starfsemi samkvæmt lögunum. Með 1. gr. frumvarpsins er lagt til að nýr málsliður komi í kjölfarið þar sem tekið verði fram til áréttingar að þessi heimild taki meðal annars til þess að framkvæma byrjunarathuganir sem nauðsynlegar eru við undirbúning starfseminnar, en sambærilegt ákvæði er í 34. gr. vegalaga nr. 80/2007. Tilgangur ákvæðisins er að framkvæmdir gangi greiðar fyrir sig þegar öll nauðsynleg leyfi liggja fyrir. Sem dæmi um byrjunarathuganir má nefna mælingar og að koma niður merkingum. Ekki er átt við rannsóknir sem krefjast rannsóknarleyfis, en um slík leyfi gilda lög nr. 57/1998.  

Um 10. gr.
Með ákvæðinu er lagt til að á eftir 21. gr. a komi 21. gr. b, sem taki til lagningar rafstrengja innan veghelgunarsvæða og 21. gr. c sem tryggi aukna réttarvernd fyrir raflínur.
Lagt er til að í nýrri 21. gr. b verði sérstaklega tilgreint að veghelgunarsvæði skuli að jafnaði nýtt sem lagnaleið við lagningu jarðstrengja og uppbyggingu annarra raforkuinnviða þar sem því verður við komið. Með ákvæðinu er þessari framkvæmd settur skýrari lagarammi og nýting veghelgunarsvæða gerð að almennu viðmiði við val á lagnaleið, með fyrirvara um aðstæður hverju sinni. Markmiðið er að greiða fyrir uppbyggingu raforkukerfisins með samnýtingu innviðasvæða, draga úr þörf fyrir nýjar lagnaleiðir og takmarka rask og kostnað. Megináhersla ákvæðisins er á samræmingu framkvæmda og samráð við veghaldara, en ekki á öflun nýrra landréttinda með eignarnámi. Með orðalaginu „að jafnaði“ og „þar sem því verður við komið“ er tekið mið af því að aðstæður geta mælt gegn nýtingu veghelgunarsvæðis. Við val á lagnaleið þarf meðal annars að líta til tæknilegra aðstæðna, kostnaðar, umferðaröryggis, rekstrar og viðhalds vegar, fyrirhugaðra vegaframkvæmda, umhverfisáhrifa og hagsmuna rétthafa. Ákvæðið er ekki bundið við að vegaframkvæmdir og lagning raforkuinnviða fari fram samtímis. Gert er ráð fyrir að úrlausn mála samkvæmt ákvæðinu felist fyrst og fremst í samráði við veghaldara og öflun leyfis hans. Í samráðinu verði ákveðin lega innviða, tilhögun framkvæmda og frágangur þannig að framkvæmdin samrýmist öryggi og þörfum vegarins og rask verði sem minnst. Áður en framkvæmdir hefjast skal jafnframt kynna rétthöfum fyrirhugaða legu, framkvæmd og umfang landnota og veita þeim hæfilegan frest til athugasemda. Með kynningunni er stuðlað að því að unnt sé að bregðast tímanlega við ábendingum þeirra og komast hjá óþarfa raski eða skerðingu hagsmuna. Almennt er gert ráð fyrir að framkvæmdir verði, eftir því sem unnt er, innan þeirra landréttinda sem þegar liggja fyrir og þannig úr garði gerðar að þær valdi ekki bótaskyldu tjóni eða kalli á eignarnám. Að því marki sem fyrirliggjandi réttindi taka til framkvæmdarinnar og hún veldur ekki sannanlegu tjóni leiðir ákvæðið ekki eitt og sér til nýrrar bótaskyldu. Við undirbúning þarf þó að ganga úr skugga um umfang réttindanna. Veghelgun ein og sér felur ekki í sér að veghaldari hafi yfir að ráða öllum þeim réttindum sem lagning raforkuinnviða kann að krefjast og leyfi hans kemur ekki í stað frekari réttinda þegar þeirra er þörf. Framkvæmdir innan veghelgunarsvæðis eru háðar leyfi veghaldara og samráði við hann. Með því er tryggt að tekið sé tillit til öryggis og reksturs vegar, viðhalds hans og framtíðaruppbyggingar. Skylda til að nýta veghelgunarsvæði veitir því ekki sjálfstæðan rétt til framkvæmda án leyfis veghaldara. Tilvísun til eignarnáms er einnig varnaglaákvæði en ekki meginleið við framkvæmd greinarinnar. Aðeins er gert ráð fyrir að til eignarnáms komi í undantekningartilvikum, þegar afla þarf réttinda umfram þau sem þegar liggja fyrir og samkomulag næst ekki um þau. Þá þarf að fullnægja skilyrðum eignarnáms samkvæmt raforkulögum. Vísun ákvæðisins til bóta og eignarnáms eru varnaglaákvæði vegna þeirra tilvika þar sem framkvæmdin veldur rétthafa sannanlegu tjóni. Tilvísunin til tímabundins rasks og skerðingar á mögulegri nýtingu fasteignar tekur til tjóns sem kann að leiða af slíkum áhrifum, en felur ekki í sér að allt rask eða óþægindi leiði sjálfkrafa til bótagreiðslu. Meta þarf áhrif framkvæmdarinnar og tjón í hverju tilviki. Markmiðið er að koma í veg fyrir tjón með viðeigandi leiðarvali, samráði, tilhögun framkvæmda og frágangi, en bótaréttur er óskertur ef tjón verður engu að síður.
Með b-lið er lagt til að í nýrri 21. gr. c verði tryggð réttarvernd raforkuinnviða til samræmis við þá vernd sem fjarskiptavirki njóta skv. 86. gr. laga nr. 70/2022 um fjarskipti. Mikilvægi raforkukerfisins er óumdeilt fyrir þjóðaröryggi, almannahagsmuni og efnahagslíf. Hingað til hefur verið byggt á almennum reglum skaðabótaréttarins (sakarreglunni) um tjón á rafstrengjum. Með ákvæði þessu er lögfest strangari bótaábyrgð þeirra sem valda tjóni á raforkuvirkjum með jarðraski eða öðrum framkvæmdum. Í gildandi löggjöf er ekki að finna skýr ákvæði sem tryggja vernd rafveituinnviða með þeim hætti að óheimilt sé að reisa mannvirki eða gera aðrar ráðstafanir sem geta valdið skemmdum á þeim eða truflað rekstur þeirra.
Í 4. og 5. mgr. 21. gr. c eins og hún er lögð til með frumvarpinu er mælt fyrir um sérstakar ráðstafanir til verndar raflínum í sjó (sæstrengjum). Markmiðið er að draga úr hættu á skemmdum af völdum veiðarfæra og akkerislagna og tryggja þannig rekstraröryggi raforkukerfisins. Eiganda sæstrengs ber að veita Landhelgisgæslu Íslands nákvæmar upplýsingar um legu hennar og breytingar á henni. Með því er stuðlað að því að réttar upplýsingar liggi til grundvallar sjókortagerð og upplýsingagjöf til sjófarenda. 
Helgunarsvæði sæstrengs er afmarkað sem sjómílufjórðungsbelti hvorum megin við strenginn. Á svæðinu skulu sjófarendur gæta varúðar og þar er bannað að veiða með veiðarfærum sem fest eru í botni eða dregin eftir honum, svo sem netum og botnvörpum. Skipum er einnig bannað að leggjast við akkeri á svæðinu. Takmarkanirnar fela ekki í sér almennt bann við siglingum um helgunarsvæðið. Jafnframt er lagt til bann við því að staðsetja á helgunarsvæðinu botnfestingar fyrir sjókvíaeldi og önnur mannvirki eða annan búnað sem líklegur er til að raska öryggi sæstrengja. Með þessu er sérstaklega brugðist við hættu sem strengjum getur stafað af festingum og búnaði vegna annarrar nýtingar hafsvæða. . Takmarkanirnar beinast þannig að athöfnum sem geta valdið skemmdum á sæstrengjum en fela ekki í sér almennt bann við siglingum um svæðið. Undanþáguheimild ráðherra er ætlað að gera kleift að taka tillit til staðbundinna aðstæðna og eiginleika veiðarfæra eða mannvirkja þegar ekki er talið líklegt að notkun þeirra raski öryggi sæstrengja. Mælt er fyrir um rétt eiganda akkeris eða veiðarfæra til bóta úr hendi eiganda sæstrengs þegar búnaðinum er fórnað til að koma í veg fyrir skemmdir á raflínu í sjó. Réttur til bóta er háður því að nauðsynlegt hafi verið að fórna búnaðinum og að stjórnendur skipsins hafi ekki stofnað til hættunnar af ásetningi eða gáleysi. Bótareglu 4. mgr. er ekki ætlað að breyta reglum IX. kafla siglingalaga, nr. 34/1985, um takmörkun ábyrgðar. Þótt kveðið sé á um skyldu til að bæta beint og óbeint fjártjón getur því komið til takmörkunar bótafjárhæðar þegar skilyrði siglingalaga eru uppfyllt.

Um 11. gr.
Tilgangur þessa ákvæðis er að setja skýrari ramma en nú er um samningaviðræður í aðdraganda eignarnáms. Líkt og rakið er í almennum athugasemdum frumvarpsins gildir sú meginregla að eignarnámi verður ekki beitt nema fyrirtæki hafi reynt að ná samkomulagi við landeiganda um kaup þeirra réttinda sem um er að tefla og er lagt til að í 1. mgr. þessa lagaákvæðis verði sú meginregla tíunduð. 
Í 2. mgr. er lagt til að kveðið verði á um skyldu fyrirtækis til að tilkynna landeiganda um fyrirhugaðar framkvæmdir á grundvelli laganna. Tilkynningin til landeiganda skal vera skrifleg og skal henni fylgja greinargóð lýsing á fyrirhugaðri framkvæmd og tillaga að bótum. Lýsingin á þannig að bera með sér umfang framkvæmdarinnar og áhrif hennar á hagsmuni landeiganda. Þá er æskilegt að í tilkynningunni sé rökstutt hvers vegna nauðsynlegt er talið að framkvæmdin fari um land viðkomandi landeiganda. Ekki er í ákvæðinu tekin afstaða til þess hvenær í ferlinu sé rétt að fyrirtæki sendi tilkynninguna, en ætla verður að það ráðist af atvikum. Almennt er eðlilegt að ekki sé ráðist í viðræður við landeigendur fyrr en útfærsla framkvæmdar liggur fyrir í öllum aðalatriðum, svo sem þegar skipulagsferli er lokið og umhverfismat liggur fyrir. Ef landeigandi hefur athugasemdir við tilhögun framkvæmda er algengt að þau sjónarmið hafi komið fram á fyrri stigum, svo sem í skipulagsferlinu. Tilgangur tilkynningar er þannig fyrst og fremst að búa til farveg um milliliðalaus skoðanaskipti milli fyrirtækisins og landeiganda. Þá er rétt að taka fram að eðlilegt er að fyrirtæki bíði ekki of lengi með að senda tilkynningu til landeiganda. Ekki er æskilegt að aðilar séu í tímaþröng að ræða þessa hluti, þar sem fyrirtæki getur freistast til þess að slíta viðræðum of snemma af ótta við að fyrirhuguð framkvæmd tefjist. Sannast þá hið fornkveðna að ekki er ráð nema í tíma sé tekið.
Líkt og rakið er í almennum athugasemdum frumvarpsins er það álitaefni að hvaða marki löggjafinn getur bundið hendur aðila um efni og tímaramma samningaviðræðna. Þá er dómaframkvæmd ekki afgerandi um það hvort og þá að hvaða marki samningaviðræðurnar geta snúið að tilhögun eða umfangi viðkomandi framkvæmdar. Ljóst er þó að réttmætar athugasemdir landeiganda um útfærslu eða fyrirkomulag framkvæmda geta vakið sjálfstæða rannsóknarskyldu hjá eignarnema og viðeigandi stjórnvöldum samkvæmt 10. gr. stjórnsýslulaga. Hefur það verið orðað svo í fræðaskrifum að eignarnemi þurfi að lágmarki að sýna fram á raunhæfa skoðun af sinni hálfu á þeim möguleikum sem landeigandi hefur nefnt eða kallar eftir, séu þeir ekki fjarstæðukenndir (Karl Axelsson og Ásgerður Ragnarsdóttir: Eignarnám, bls. 73). Þetta endurspeglast einna best í 37. gr. og 38. gr. vegalaga þar sem fyrst er gert ráð fyrir því að Vegagerðin taki afstöðu til athugasemda rétthafa varðandi tilhögun framkvæmda áður en leitað er samninga við þá um eignarnámsbætur. 
Í 2. mgr. er lagt til, í því skyni að flýta ferlinu, að tilkynning til landeiganda taki bæði til tilhögunar framkvæmda og tillögu að eignarnámsbótum og geti landeigandi komið að athugasemdum um hvoru tveggja. Frestur til athugasemda skal vera sanngjarn og fara eftir umfangi og atvikum máls og skal að jafnaði ekki vera skemmri en átta vikur. Í undantekningartilvikum mætti kveða á um skemmri frest, til dæmis þegar framkvæmd er nauðsynleg vegna ástands sem ógnar almannahag, raforkuöryggi eða öðrum brýnum hagsmunum. Í því sambandi má til hliðsjónar nefna 1. mgr. 3. gr. laga nr. 84/2023 um vernd mikilvægra innviða á Reykjanesskaga, áður en ákvæðið féll úr gildi 1. janúar 2026, en í athugasemdum við frumvarpsákvæðið var í dæmaskyni nefnt að vegna hinna sérstöku aðstæðna gæti verið forsvaranlegt að frestur til viðbragða væri innan við sólarhringur. 
Loks er í 2. mgr. lagt til að fyrirtæki sé „rétt að líta svo á að samningaviðræður varði aðeins fjárhæð bóta“ ef ekki berast athugasemdir um tilhögun framkvæmda innan þess frests sem landeiganda er gefinn. Tilgangur ákvæðisins er fyrst og fremst sá að hvetja landeiganda til þess að koma á framfæri athugasemdum og sjónarmiðum varðandi tilhögun og útfærslu framkvæmdarinnar strax á fyrstu stigum viðræðna. Raunar má ráða af fyrirliggjandi dómaframkvæmd að skylda eignarnema til skoðunar á öðrum valkostum fari, a.m.k. að nokkru marki, eftir því á hvaða stigi verkefnið er þegar fram koma ábendingar um aðra tilhögun framkvæmda. Í dómi Hæstaréttar 12. maí 2016 í máli nr. 541/2015 var til dæmis lögð áhersla á að landeigendur hafi andmælt framkvæmdum frá fyrstu stigum og „margítrekað“ gert athugasemdir við ráðagerð Landsnets hf. um að leggja línur í lofti og lýstu því að strengir í jörðu yrðu síður íþyngjandi. Til samanburðar var lögð á það áhersla í dómi Hæstaréttar 15. júní 2017 í máli nr. 193/2017 að ákvarðanir um annað línustæði eða annars konar línur hefðu „þá fyrir löngu verið teknar“ og landeigendur hafi átt þess kost að koma að andmælum og athugasemdum um það á fyrri stigum. Þannig verður að líta svo á að landeigandi beri ákveðna tillitsskyldu gagnvart fyrirtæki í þessu tilliti og eigi ekki að bíða með að koma á framfæri ábendingum um aðra valkosti þar til á síðari stigum. Samningaviðræður verða með öðrum orðum að fara fram í góðri trú og með hliðsjón af almennum trúnaðar- og tillitsskyldum samningaréttar. 
Hér verður þó að gæta þess að næsta ómögulegt er að setja almennt viðmið fyrir fram um atriði sem þessi og þótt í ákvæðinu komi fram að fyrirtæki sé „rétt“ að líta svo á að samningaviðræður varði aðeins bótafjárhæð, ef ekki koma fram athugasemdir innan frestsins um tilhögun framkvæmda, leysir það hvorki fyrirtækið né ráðherra undan rannsóknarreglu 10. gr. stjórnsýslulaga. Athugasemdir um tilhögun framkvæmda geta því komið fram á síðari stigum, til dæmis ef réttlætanlegt er að landeigandi hafði ekki fullnægjandi upplýsingar á því stigi um fýsileika annars valkosts eða nýjar upplýsingar renna stoðum undir hagkvæmni hans. 
Í 3. mgr. frumvarpsákvæðisins er lagt til að flutningsfyrirtækinu og dreifiveitum sé heimilt að birta tilkynningar í stafrænu pósthólfi samkvæmt lögum nr. 105/2021 um það efni. Bæði flutningsfyrirtækið og dreifiveitur hafa komið þeirri ábendingu til ráðuneytisins að stundum geti reynst erfitt að ná í landeigendur, sérstaklega þeirra sem búa erlendis, sem getur verið bagalegt og tafið verulega fyrirhugaðar framkvæmdir. Þá er óljóst hvort fyrirtækin geti í öllum tilvikum talist birtingaraðili samkvæmt 1. mgr. 6. gr. laga nr. 105/2021. Lagt er til að taka af allan vafa í þessum efnum, þannig að flutningsfyrirtækið og dreifiveitur megi birta tilkynningar í stafrænu pósthólfi með þeim réttaráhrifum sem leiða af lögum nr. 105/2021. Ef landeigandi hefur ekki aðgang að stafrænu pósthólfi er heimilt að auglýsa áformaða framkvæmd í Lögbirtingablaði og skora á landeiganda að lýsa sjónarmiðum sínum innan frests sem ekki skal vera skemmri en fjórar vikur. Þeir sem ekki hafa „aðgang“ að stafrænu pósthólfi eru einstaklingar sem ekki hafa fengið útgefna kennitölu og lögaðilar sem ekki eru skráðir í fyrirtækjaskrá, sbr. gagnályktun frá 3. mgr. 2. gr. laga nr. 115/2021. Skortur á aðgengi miðast ekki við það hvort viðkomandi einstaklingur eða lögaðili hafi sannarlega nýtt eða opnað stafræna pósthólfið sitt. 
Í 4. mgr. ákvæðisins er lagt til að einfaldur meiri hluti sameigenda geti að jafnaði gert samninga við dreifiveitu ef um er að ræða framkvæmd sem er ekki matsskyld og nauðsynleg til að dreifiveitan geti sinnt skyldum sínum samkvæmt 16. gr. raforkulaga. Af raforkulögum er ljóst að dreifiveitur gegna ríku samfélagslegu hlutverki og er mikilvægt að uppbygging dreifikerfis gangi snurðulaust fyrir sig. Að öðrum kosti er markmiðum laganna stefnt í voða. Nokkuð hefur borið á því að erfitt reynist að semja við eða ná í lítinn hluta sameigenda til þess að ganga frá samningum við dreifiveitur og hefur það í einstaka tilvikum leitt til þess að dreifiveitur hafa ákveðið, í því skyni að forðast átök, að leggja línur með öðrum og óhagkvæmari hætti en að var stefnt, sem samræmist illa 1. mgr. 16. gr. raforkulaga. Hér verður að hafa í huga að verulegur munur er á flutnings- og dreifiveitumannvirkjum. Flutningsmannvirki geta verið stór og fyrirferðarmikil möstur sem valda sjónmengun og verulegri jarðvegsröskun. Til samanburðar eru tilfæringar dreifiveitu yfirleitt í formi minni háttar jarðstrengja sem liggja í eða nálægt veghelgunarsvæðum og er það því sjaldnast óvenjuleg eða meiri háttar ráðstöfun lands sem þarf samþykki allra sameigenda, eða eftir atvikum aukins meiri hluta ef um er að ræða réttindi sem falla undir jarðalög nr. 81/2004 og 3. mgr. 7. gr. c laganna á við. Í tilviki jarða er væntanlega jafn ósennilegt að umboð fyrirsvarsmanns taki til framkvæmda af þessum toga, sbr. 2. mgr. 7. gr. a jarðalaga. Tilgangur 4. mgr. er að árétta að í tilviki þeirra framkvæmda sem falla undir ákvæðið sé um að ræða ráðstöfun sem þarf samþykki einfalds meiri hluta sameigenda, miðað við hlutfallstölur. Sá fyrirvari er þó í ákvæðinu að slíkt samþykki sé „að jafnaði“ fullnægjandi og kunna því að koma upp tilvik sem krefjast samþykkis allra sameigenda, eða eftir atvikum aukins meiri hluta, en ætla verður að sá beri sönnunarbyrðina sem heldur því fram að víkja beri frá meginreglunni um samþykki einfalds meiri hluta sameigenda. Sem dæmi um slík tilvik mætti nefna ef dreifiveituframkvæmd er sérstaklega fyrirferðarmikil eða tekur til landsvæðis sem er óvenjulega viðkvæmt.

Um 12. gr.
Lagt er til að gildandi 23. gr. fái nýtt laganúmer og verði 23. gr. a, en með því er tryggt að lögin endurspegli aðgerðaröð eignarnáms, þannig að fyrst sé kveðið á um samningaviðræður áður en fjallað er um ferli eignarnáms. Sú eina efnisbreyting er lögð til að ákvæðið sem nú er í 5. mgr. 23. gr. a færist til og verði að 5. mgr. 23. gr. c. Greinin þarfnast ekki frekari skýringa. 

Um 13. gr.
Um a- lið (23. gr. b).
 Í 1. mgr. frumvarpsákvæðisins er lagt til að kveðið verði á um það með skýrum hætti hvað skuli að lágmarki koma fram í beiðni fyrirtækis um eignarnám, en mikilvægt er að beiðnin veiti sem skýrastar og fyllstar upplýsingar til þess að einfalda meðferð málsins og tryggja réttaröryggi landeiganda. Stafliðirnir segja sig að mestu sjálfir, auk þess sem í 2. mgr. er gert ráð fyrir því að ráðherra geti kveðið nánar á um það í reglugerð hvað koma skuli fram í eignarnámsbeiðni. Þá þótti óþarft að lögfesta sérstök ákvæði um andmælarétt landeiganda, enda má leiða hann af almennum reglum, sbr. 13. gr. stjórnsýslulaga. Ef eignarnámsbeiðni er ófullnægjandi eða óskýr er eðlilegt, í ljósi 7. gr. og 10. gr. stjórnsýslulaga, að ráðherra gefi eignarnema kost á að bæta úr. Hafi landeigandi þegar komið andmælum sínum á framfæri gætu viðbótarupplýsingar fyrirtækis kallað á að landeiganda gefist á ný kostur á andmælum. 
Líkt og rakið er í almennum athugasemdum frumvarpsins er ekki ljóst af almennum reglum á hvaða stigi megi afgreiða beiðni um eignarnám. Aðgerðaröð eignarnema er þannig um sumt óljós og skörun getur verið milli mismunandi leyfisveitinga. Þótt eignarnám sé lokaúrræði er ekki þar með sagt að ákvörðun um það efni verði að vera síðasta aðgerðin hjá eignarnema. Ákveðin rök mæla raunar með því að það sé hagur beggja aðila að tekin sé sem fyrst afstaða til atriða sem snerta lögmæti eignarnáms. 
Í 3. mgr. og 4. mgr. frumvarpsákvæðisins er lagt til að tekið verði af skarið um nokkur atriði í þeim efnum, sem miða að því að tryggja jafnvægi milli almanna- og einkahagsmuna. Þannig er lagt til að ekki sé tímabært að taka afstöðu til eignarnáms matsskyldrar framkvæmdar fyrr en álit Húsnæðis-, mannvirkja- og skipulagsstofnunar um umhverfismat framkvæmdar liggur fyrir, sbr. 24. gr. laga nr. 111/2021 um umhverfismat framkvæmda og áætlana. Ef framkvæmd er ekki háð umhverfismati nægir að fyrir liggi ákvörðun stofnunarinnar um það efni, sbr. 20. gr. laganna. Við þær aðstæður verður fyrirtækið þó að lágmarki í beiðni sinni að lýsa mati á raunhæfum valkostum sem það hefur kannað og rökstyðja þann kost sem valinn er, sbr. og einnig f-lið 1. mgr. frumvarpsákvæðisins. Ekki er tekin afstaða til þess í frumvarpinu hvernig ráðherra skuli bregðast við ef ákvörðun Húsnæðis-, mannvirkja- og skipulagsstofnunar hefur verið kærð til úrskurðarnefndar umhverfis- og auðlindamála, sbr. 30. gr. laga nr. 111/2021, en viðbrögðin ráðast af almennum reglum. 
Í 4. mgr. er lagt til að tekinn verði af vafi um að útgáfa framkvæmda- eða byggingarleyfis sé ekki skilyrði fyrir því að ákvörðun um eignarnám sé afgreidd. Þótt eignarnám sé lokaúrræði er áhættulítið fyrir landeiganda að sæta þessari aðgerðaröð, enda verður ekki ráðist í framkvæmdir á grundvelli raforkulaga fyrr en fullnægjandi heimildir eru fyrir framkvæmdunum, sbr. 13. gr. skipulagslaga nr. 123/2010 og 9. gr. laga nr. 160/2010 um mannvirki. Þá er við meðferð þeirra mála gengið úr skugga um að fyrirhugaðar framkvæmdir samræmist skipulagsáætlunum, sbr. 4. mgr. 13. gr. skipulagslaga og 2. mgr. 10. gr. laga nr. 160/2010. Jafnframt mæla ákveðin skilvirknis- og hagkvæmnisrök með þessari aðgerðaröð, enda falla framkvæmda- og byggingarleyfi úr gildi ef ekki er hafist handa við framkvæmdir innan 12 mánaða frá útgáfu þeirra, sbr. 2. mgr. 15. gr. skipulagslaga og 1. mgr. 14. gr. laga nr. 160/2010. Ef slík leyfi væru forsenda fyrir því að beiðni um eignarnám yrði afgreidd gæti þurft að hefja meðferð þeirra mála á nýjan leik ef eftirfarandi málsmeðferð vegna eignarnámsbeiðni reynist tímafrek. 
Loks ber að geta þess að forðast ber að gagnálykta frá 3. mgr. og 4. mgr. þannig að tiltekin leyfi eða heimildir séu nauðsynlegar eða óþarfar við afgreiðslu eignarnámsbeiðni. Ákvæðin taka aðeins afstöðu til þeirra atriða sem þar er fjallað um og fer um önnur tilvik eftir almennum reglum og atvikum hverju sinni. Þá ber ekki að túlka 4. mgr. ákvæðisins þannig að ráðherra sé skylt að taka ákvörðun um eignarnám óháð framkvæmda- og byggingarleyfum. Atvik og aðstæður geta réttlætt að ráðherra, í samræmi við almennar reglur, fresti því um sinn að taka ákvörðun um eignarnám ef uppi er ágreiningur milli aðila sem vekur upp réttmætan vafa um heimild framkvæmdarinnar. Má í dæmaskyni nefna ef ráðherra metur það svo að verulegur vafi séu uppi um að framkvæmd samræmist skipulagsáætlunum, meðal annars ef dómsmál hefur verið höfðað í því skyni og niðurstaða þess getur haft úrslitaáhrif á afgreiðslu eignarnámsbeiðninnar, sbr. til hliðsjónar þau sjónarmið sem búa að baki 3. mgr. 102. gr. laga nr. 91/1991 um meðferð einkamála.

Um b- lið (23. gr. c).
Í 1. mgr. frumvarpsákvæðisins er kveðið á um sérstaka málshraðareglu um að ráðherra skuli taka ákvörðun um eignarnám svo fljótt sem verða megi og eigi síðar en fjórum vikum frá því að öll nauðsynleg gögn liggja fyrir. Er þá átt við að málsmeðferð og rannsókn ráðherra á grundvelli stjórnsýslulaga sé lokið, en á þeim tímapunkti liggja fyrir sjónarmið og andmæli aðila og eftir atvikum önnur gögn sem rétt þótti að afla við meðferð málsins. Það hefur í sjálfu sér ekki afleiðingar fyrir aðila málsins þótt farið sé fram úr umræddum fresti, en ráðherra skal upplýsa aðila ef fyrirsjáanlegt er að fresturinn náist ekki og hvenær niðurstöðu verður að vænta. Tilgangur ákvæðisins er fyrst og fremst að brýna það gagnvart ráðherra að taka ákvörðun um leið og kostur gefst. 
Í 2. mgr. og 3. mgr. frumvarpsákvæðisins er mælt fyrir um það við hvaða aðstæður ráðherra getur í eignarnámsákvörðun kveðið á um umráðatöku samhliða ákvörðun um eignarnám. Samkvæmt gildandi rétti er meginreglan sú að umráðataka fer ekki fram fyrr en mat á eignarnámsbótum liggur fyrir og eignarnemi hefur greitt matsfjárhæð og kostnað af mati, sbr. 13. gr. laga nr. 11/1973. Í undantekningartilvikum er heimilt að taka umráð verðmætis áður en mati er lokið, sbr. 14. gr. laganna og dóm Hæstaréttar 13. maí 2015 í máli nr. 53/2015. Eins og áður er rakið verður ekki séð að þessar ströngu kröfur leiði fortakslaust af 1. mgr. 72. gr. stjórnarskrárinnar og hlýtur löggjafinn að hafa nokkurt svigrúm til þess að haga þessum málefnum eins og hann telur að best verði á kosið hverju sinni, en þó þannig að ekki sé gengið of hart fram gegn hagsmunum landeigenda. Í samræmi við fyrrnefndan dóm Hæstaréttar 8. apríl 2016 í máli nr. 202/2016 verður að líta svo á að landeigendur hafi almennt rétt á því að láta reyna til hlítar á lögmæti eignarnáms áður en kemur að umráðatöku, enda geta framkvæmdir valdið óafturkræfu tjóni á hagsmunum þeirra. Þá getur verið skynsamlegt af hálfu eignarnema að bíða með framkvæmdir þar til leyst hefur verið úr lögmæti eignarnáms í ljósi þess að ógilding eignarnámsákvörðunar getur haft verulegt tjón í för með sér fyrir hann, til dæmis ef honum er í kjölfarið gert að fjarlægja mannvirki og bæta jarðrask. 
Í 2. mgr. og 3. mgr. er lagt til að ráðherra hafi heimild til þess að ákvarða umráðatöku í þröngt skilgreindum tilvikum, en að 13. gr. og 14. gr. laga nr. 11/1973 gildi að öðru leyti um umráðatöku vegna eignarnáms. Ef ágreiningur aðila er bundinn við fjárhæð bóta er ástæðulaust að bíða eftir meðferð matsnefndar eignarnámsbóta til þess að koma fram umráðatöku og er í 2. mgr. lagt til að ráðherra geti sparað aðilunum sporin með því að kveða á um umráðatökuna í ákvörðun sinni. Hér verður þó að taka fram að heimildin er háð því að ekki sé ágreiningur um lögmæti eignarnámsins að öðru leyti, svo sem um það hvort skilyrðin um almenningsþörf eða meðalhóf séu uppfyllt. Við þær aðstæður bæri ráðherra að synja kröfu um umráðatöku, enda myndi reyna á lögmæti eignarnámsins í dómsmáli sem höfðað væri eftir 5. mgr. frumvarpsákvæðisins. Eignarnemi gæti þó áfram freistað þess að koma á framfæri kröfu um umráðatöku við meðferð matsnefndar eignarnámsbóta, sbr. 14. gr. laga nr. 11/1973. Þá verður að horfa til þess að 2. mgr. frumvarpsákvæðisins mælir fyrir um heimild en ekki skyldu ráðherra til þess að kveða á um umráðatöku. Þannig er ekki útilokað að atvik máls eða rök landeiganda mæli gegn umráðatöku, þrátt fyrir að enginn ágreiningur sé milli aðila um lögmæti eignarnámsins. Í dæmaskyni mætti nefna ef veruleg óvissa er uppi um bætur fyrir hið eignarnumda og erfitt að leggja mat á fullnægjandi tryggingu. Loks er í ákvæðinu mælt fyrir um að fyrirtæki geti þurft að setja fullnægjandi tryggingu fyrir bótum ef fram kemur krafa um það af hálfu landeiganda. Efnislega sambærilegt ákvæði er í 2. og 3. málslið 1. mgr. 14. gr. laga nr. 11/1973. 
Í 3. mgr. er kveðið á um að heimila megi umráðatöku ef framkvæmd er nauðsynleg vegna ástands sem ógnar almannahag, raforkuöryggi eða öðrum brýnum hagsmunum. Ekki er mögulegt að skýra í eitt skipti fyrir öll hvenær umrætt ákvæði getur átt við. Um er að ræða vísireglu sem er ætlast til þess að verði mótuð í framkvæmd. Til leiðbeiningar má þó nefna að eðlilegt er að skýra ákvæðið þröngt og að fyrirtæki beri sönnunarbyrðina fyrir því að skilyrði til beitingar þess séu uppfyllt. Þannig er ekki nægjanlegt til beitingar ákvæðisins að fyrirhuguð framkvæmd sé í almannaþágu, enda er það grundvallarskilyrði eignarnáms að almenningsþörf búi því að baki. Meira þarf að koma til og verður fyrirtæki að færa rök fyrir því hvers vegna tafarlaus umráðataka sé nauðsynleg, sbr. til hliðsjónar dóm Hæstaréttar 13. maí 2015 í máli nr. 53/2015. Ákvæðið byggir á ákveðnum neyðarsjónarmiðum, án þess þó að ætlast sé til þess að það verði skýrt svo þröngt að það eigi eingöngu við um aðstæður sem jafna má til stjórnskipulegs neyðarréttar. Sem dæmi um tilvik þar sem beiting ákvæðisins kæmi til greina má nefna ef náttúruöfl, eins og eldgos, jarðskjálftar eða ofsaveður, hafa eyðilagt flutnings- eða dreifikerfi raforku í heild eða að hluta og nauðsynlegt er að ráðast í endurbyggingu mannvirkjanna. Þá ber að geta þess að um er að ræða heimildarákvæði og er ráðherra því ávallt skylt að meta hvort atvik réttlæti beitingu þess. Loks má nefna að við beitingu ákvæðisins má hafa nokkra hliðsjón af 29. gr. laga nr. 111/2021 um umhverfismat framkvæmda og áætlana, þótt svið þess ákvæðis sé nokkru þrengra en frumvarpsákvæðið.
Samkvæmt 4. mgr. er lagt til að heimilt verði að fylgja réttindum samkvæmt 2. og 3. mgr. eftir með beinni aðfarargerð samkvæmt 12. kafla laga nr. 90/1989 um aðför. Efnislega sambærilegt ákvæði er í 2. málslið 13. gr. laga nr. 11/1973. 
Í 5. mgr. er lagt til að mál sem höfðuð eru vegna ákvörðunar ráðherra séu háð málshöfðunarfresti og sæti flýtimeðferð. Um er að ræða eitt þýðingarmesta ákvæði frumvarpsins, enda er mikilvægt frá sjónarhorni aðila og samfélagsins að leyst sé úr álitaefnum um lögmæti eignarnáms sem allra fyrst, sbr. og það sem einnig segir að framan um 2. mgr. og 3. mgr. frumvarpsákvæðisins. Þannig er almennt gert ráð fyrir því að beðið sé með umráðatöku og framkvæmdir þar til niðurstaða liggur fyrir um lögmæti eignarnáms og er því mikilvægt að skorið sé úr um það sem allra fyrst hvort eignarnámið samræmist kröfum stjórnarskrár og laga. Víða í lögum er mælt fyrir um sex mánaða málshöfðunarfrest þegar stjórnvaldsákvarðanir eru bornar undir dóm, sbr. til dæmis 41. gr. samkeppnislaga nr. 44/2005 og 2. mgr. 15. gr. laga nr. 30/1992 um yfirskattanefnd. Í ljósi þeirra brýnu hagsmuna sem oft eru í húfi í málum sem þessum er ekki ætlast til þess að mat fari fram á því hvort mál sæti flýtimeðferð, sbr. til hliðsjónar 3. mgr. 8. gr. laga nr. 151/2020 um stjórnsýslu jafnréttismála og 2. mgr. 24. gr. upplýsingalaga nr. 140/2012, heldur er um skyldubundna flýtimeðferð að ræða. Sem dæmi um sams konar ákvæði um skyldubundna flýtimeðferð má nefna 53. gr. b barnaverndarlaga nr. 80/2002, 3. mgr. 40. gr. hjúskaparlaga nr. 31/1993, 4. mgr. 23. gr. laga nr. 68/2023 um framkvæmd alþjóðlegra þvingunaraðgerða og frystingu fjármuna, 4. mgr. ákvæðis II til bráðabirgða við lög nr. 54/2021 um íslensk landshöfuðlén og 6. mgr. 22. gr. kosningalaga nr. 112/2021. Samkvæmt þessu fer ekki fram mat á því hvort uppfyllt séu skilyrði 1. mgr. 123. gr. laga nr. 91/1991 um meðferð einkamála fyrir því að mál sæti flýtimeðferð. Að öðru leyti gilda ákvæði XIX. kafla laga nr. 91/1991 um meðferð málsins, meðal annars það skilyrði að sá sem höfðar dómsmál til ógildingar á eignarnámsákvörðun ráðherra verður að fá útgefna réttarstefnu dómstjóra, sbr. 2. mgr. 123. gr. laganna. 
Í lok 5. mgr. er tekið af skarið um að fyrirtæki geti ekki fengið umráð hins eignarnumda á meðan málið er rekið fyrir dómi. Er þá átt við að umráðataka geti ekki farið fram fyrr en lokaniðurstaða er fengin í dómsmál, svo sem með endanlegri niðurstöðu um frávísun frá dómi eða endanlegum efnisdómi. Þessi varnagli er til hagsbóta fyrir landeiganda og tryggir að hann geti að meginreglu látið reyna til hlítar á lögmæti eignarnáms áður en ráðist er í framkvæmdir sem geta valdið óafturkræfu tjóni. Umráðataka getur þó farið fram, þrátt fyrir málshöfðun samkvæmt ákvæðinu, ef ráðherra hefur heimilað umráðatöku samkvæmt 2. og 3. mgr. ákvæðisins eða matsnefnd eignarnámsbóta samkvæmt 14. gr. laga nr. 11/1973. Þá verður að taka fram að höfðun dómsmáls hefur ekki litis pendens gagnvart meðferð matsnefndar eignarnámsbóta, sem getur úrskurðað um bætur til handa landeiganda þrátt fyrir rekstur dómsmáls um lögmæti ákvörðunar ráðherra, enda um að ræða annað málefni en reyna myndi á fyrir dómi. 
Ákvæði 6. mgr. þarfnast ekki ítarlegra skýringa, en efnislega sambærilegt ákvæði er nú í 5. mgr. 23. gr. laganna. Þegar eignarnámsheimild frá ráðherra er fengin getur eignarnemi óskað eftir mati matsnefndar eignarnámsbóta á fjárhæð bóta, sbr. 4. gr. laga nr. 11/1973. Frumvarp þetta hefur ekki áhrif á framkvæmd laga nr. 11/1973 að öðru leyti en því að í 2. og 3. mgr. þessa frumvarpsákvæðis er lagt til að ráðherra geti við nánar tilgreindar aðstæður heimilað umráðatöku samhliða ákvörðun um eignarnám.

Um 14. gr.
Lagt er til að skýrlega verði kveðið á um að Raforkueftirlitið meti hvort ábending eða erindi gefi nægilegt tilefni til rannsóknar og um heimild þess til að forgangsraða málum eftir málefnalegum sjónarmiðum. Þ.e. markmiðum laganna, umfangi og alvarleika mögulegs brots, áhrifum á raforkuöryggi, samkeppni og neytendur, fordæmisgildi og væntanlegum árangri miðað við umfang eftirlits. Eftirlitið getur á þeim grundvelli ákveðið að hefja ekki rannsókn, fresta henni eða ljúka henni án efnislegrar niðurstöðu. Eftirlitsstjórnvöld þurfa eðli máls samkvæmt að meta hvaða ábendingar og erindi gefa tilefni til frekari athugunar og hvernig eftirlitsverkefnum verður best forgangsraðað. Svigrúm þeirra að þessu leyti ræðst meðal annars af lögbundnu hlutverki þeirra, eðli viðkomandi mála og þeim skyldum sem á þeim hvíla samkvæmt lögum og almennum reglum stjórnsýsluréttar.
Með tillögunni er leitast við að skýra það svigrúm sem Raforkueftirlitið hefur við framkvæmd eftirlits og skapa skýrari lagagrundvöll fyrir málefnalegri forgangsröðun. Markmiðið er að stuðla að markvissri nýtingu mannafla og fjármuna og gera eftirlitinu kleift að beina kröftum sínum að þeim málum þar sem eftirlitsaðgerðir eru líklegastar til að skila árangri með hliðsjón af markmiðum raforkulaga. 
Í 3. mgr. er áréttað að heimildin raskar ekki rétti notanda til að leggja fram kvörtun né skyldu eftirlitsins til að leysa úr henni þegar lög gera ráð fyrir því. Þetta skiptir sérstaklega máli um ágreining um skyldur flutningsfyrirtækis og dreifiveitna, þar sem EES - réttur gerir ráð fyrir að eftirlitsyfirvald leysi úr kvörtun innan lögbundins frests, sbr. 11. mgr. 37. gr. tilskipunar 2009/72/EB. Rétt er að orðalag 3. mgr. vísi skýrt til þeirra ákvæða raforkulaga sem leggja úrlausnarskyldu á eftirlitið, svo að enginn vafi leiki á að slík mál njóta forgangs og falla ekki undir heimildina til að hefja ekki rannsókn.
Um 15. gr.
Með ákvæðinu eru gerðar breytingar á 26. gr. b raforkulaga vegna skráningarskyldu markaðsaðila samkvæmt nýrri 20. gr. k.
Með lögum nr. 45/2026 var 26. gr. b raforkulaga breytt þannig að Raforkueftirlitinu er heimilt að leggja stjórnvaldssektir á aðila sem brjóta gegn tilteknum ákvæðum laganna um heildsöluorkumarkað, þar á meðal 20. gr. i um gagnaskil til Raforkueftirlitsins. Brot gegn 20. gr. i geta varðað stjórnvaldssekt að fjárhæð allt að 72 millj. kr. þegar um einstakling er að ræða og allt að 1% af heildarársveltu samkvæmt síðasta samþykkta ársreikningi þegar um lögaðila er að ræða.
Lagt er til að brot gegn skráningarskyldu samkvæmt 20. gr. k falli undir sama viðurlagaflokk og brot gegn 20. gr. i. Í því skyni er 20. gr. k annars vegar bætt við upptalningu 3. mgr. 26. gr. b á þeim ákvæðum sem geta varðað stjórnvaldssektum og hins vegar við 3. tölul. 4. og 5. mgr. greinarinnar um fjárhæð slíkra sekta.
Skráning markaðsaðila og gagnaskil samkvæmt 20. gr. i eru nátengdar skyldur, enda er skráningunni ætlað að gera Raforkueftirlitinu kleift að auðkenna markaðsaðila og tengja við þá viðskipti og gagnaskil á heildsöluorkumarkaði. Um ákvörðun stjórnvaldssekta fer að öðru leyti samkvæmt 26. gr. b og 26. gr. c raforkulaga.

Um 16. gr.
Samkvæmt 1. mgr. 39. gr. raforkulaga nr. 65/2003 leggur ráðherra á tveggja ára fresti fyrir Alþingi skýrslu um raforkumálefni. Í níu töluliðum er tilgreint efni sem skýrslan skal meðal annars taka til, svo sem sölu og notkunar raforku, raforkuþarfar, rannsókna orkulinda, raforkuöryggis, flutningskerfis, gæða raforku, þjóðhagslegra áhrifa og eftirfylgni með stefnu stjórnvalda um orkuöflun. 
Lagt er til að 1. mgr. ákvæðisins verði felld brott. Markmiðið er að einfalda skýrslugjöf, draga úr tvíverknaði við samantekt upplýsinga og nýta betur þá gagnasöfnun, greiningu og upplýsingamiðlun sem þegar fer fram á sviði raforkumála.
Þegar raforkulögin voru upphaflega sett var gert ráð fyrir að með skýrslugjöf ráðherra mundi skapast ákveðið aðhald með það fyrir augum að safna reynslu af nýskipan raforkumála. Í framkvæmd hefur skýrslan gjarnan orðið að umfangsmikilli samantekt sem skiptist annars vegar í almenna pólitíska frásögn um málefni líðandi stundar og hins vegar endurbirtingu upplýsinga sem þegar liggja fyrir hjá Umhverfis- og orkustofnun, Raforkueftirlitinu, Landsneti og öðrum aðilum. 
Í dag er þeim tæknilegu og tölfræðilegu upplýsingum sem talin eru upp í töluliðum ákvæðisins safnað og þeim miðlað með mun tíðari og markvissari hætti af hálfu fagstofnana og Landsnets. Samkvæmt 2. mgr. 39. gr. raforkulaga safnar Umhverfis- og orkustofnun og varðveitir gögn um orkulindir, nýtingu þeirra og orkubúskap og miðlar upplýsingum til stjórnvalda og almennings. Samkvæmt 1. gr. a skal stofnunin í samvinnu við flutningsfyrirtækið meta raforkuöryggi og birta matið ársfjórðungslega. Matið nær frá langtímaframboði orkukosta til framleiðsluöryggis og rauntímaöryggis. Flutningsfyrirtækinu er, skv. 5. tl. 3. mgr. 9. gr. falið að sjá til þess að fyrir liggi spá um raforkuþörf. Flutningsfyrirtækið vinnur kerfisáætlun og leggur fyrir Raforkueftirlitið til samþykktar skv. 9. gr. a. Í kerfisáætlun felst m.a. mat á þjóðhagslegri hagkvæmni styrkingar raforkukerfisins sbr. reglugerð nr. 870/2016 un kerfisáætlun fyrir uppbyggingu flutningskerfis raforku.
Áréttað er að þrátt fyrir brottfall 1. mgr. 39. gr. raforkulaga getur ráðherra lagt fram  skýrslu um raforkumálefni á grundvelli laga um þingsköp Alþingis nr. 55/1991. Samkvæmt 53. gr. þeirra getur ráðherra að eigin frumkvæði gefið Alþingi skriflega eða munnlega skýrslu um opinbert málefni og fengið hana tekna til umræðu. Þá geta þingmenn eða ráðherra kallað eftir sérstakri umræðu á grundvelli 60. gr. Þá gæti ráðherra, á grundvelli 61. gr., gefið sérstaka yfirlýsingu á fundartíma til að lýsa yfir stefnu í orkumálum eða bregðast við breyttum aðstæðum á markaði.
Samkvæmt 39. gr. a og 39. gr. b raforkulaga leggur ráðherra á fjögurra ára fresti fyrir Alþingi tillögur til þingsályktunar annars vegar um uppbyggingu flutningskerfis raforku og hins vegar um orkuöflun til næstu 25 ára. Í 8. mgr. 45. gr. laga nr. 55/1991, um þingsköp Alþingis, er mælt fyrir um að forsætisráðherra leggi í október ár hvert fram skýrslu um framkvæmd þeirra ályktana sem Alþingi samþykkti á næstliðnu ári og kalla á viðbrögð ráðherra eða ríkisstjórnar, auk yfirlits um framkvæmd þingsályktana síðustu þrjú ár.
Tillagan dregur því ekki úr upplýsingagjöf um raforkumálefni eða aðhaldi Alþingis með framkvæmd opinberrar stefnu í málaflokknum. Þvert á móti er lagt til að horfið verði frá lögbundinni skyldu til að taka saman umfangsmikla skýrslu á tveggja ára fresti, enda er upplýsingum um raforkumálefni þegar miðlað með fjölbreyttum hætti og sérstök lögbundin umgjörð til staðar um stefnumörkun og eftirfylgni á sviði raforkumála. Áfram verður unnt að upplýsa Alþingi um einstök málefni eftir því sem tilefni er til, án þess að sú upplýsingagjöf sé bundin við fyrirfram ákveðið form eða tímamörk. Með breytingunni er þannig stefnt að því að draga úr óþarfri stjórnsýslubyrði og tvíverknaði, án þess að skerða möguleika Alþingis til að afla upplýsinga, fjalla um þróun raforkumála eða hafa eftirlit með framkvæmd stefnu stjórnvalda.

Um 17. gr.
Lagt er til að á eftir 39. gr. b bætist 39. gr. c og 39. gr. d sem fjalla um afmörkun viðkvæmra svæða og bakgrunnsathugun.

Um a-lið (39. gr. c)
Í 1. mgr. er flutningsfyrirtækinu, dreifiveitum og vinnslufyrirtækjum gert að greina í viðbragðsáætlunum sínum þau svæði, upplýsingar og stjórnkerfi sem nauðsynlegt er að vernda sérstaklega. Afmörkun aðgangsstýrðra svæða og trúnaðarupplýsinga skal fullnægja skilgreiningum 3. gr. og byggjast á skjalfestu áhættumati sem sýnir fram á tengsl aðgangsins við þá hættu sem fyrirbyggja á. Við matið skal meðal annars horft til mikilvægis viðkomandi mannvirkis, búnaðar eða stjórnkerfis fyrir raforkuafhendingu og mögulegra afleiðinga misnotkunar upplýsinga. Jafnframt skal tilgreina þau störf eða hlutverk sem fela í sér aðgang og tengja þannig aðgangsheimildir við raunveruleg verkefni og ábyrgð viðkomandi.
Í 2. mgr. er mælt fyrir um að aðgangsheimildir skuli takmarkaðar við það sem nauðsynlegt er vegna viðkomandi starfs eða hlutverks. Reglan tekur bæði til umfangs aðgangs og þess hvort þörf fyrir hann sé enn fyrir hendi. 
Í 3. mgr. er kveðið á um skyldu ráðherra til að setja í reglugerð nánari ákvæði um framkvæmd áhættumats og afmörkun aðgangsstýrðra svæða og trúnaðarupplýsinga. Markmiðið er að tryggja samræmda framkvæmd og að verndarráðstafanir taki mið af áhættu og mikilvægi viðkomandi starfsemi fyrir öryggi raforkukerfisins. Jafnframt er heimilt að undanþiggja tiltekna flokka fyrirtækja skyldum samkvæmt greininni og 39. gr. d, að hluta eða öllu leyti, þar á meðal skyldum vegna bakgrunnsathugana. Heimildinni er ætlað að koma í veg fyrir óþarfa byrðar, meðal annars á smærri fyrirtæki, þegar eðli starfseminnar og takmörkuð áhætta réttlæta undanþágu. Við afmörkun undanþága verði einkum litið til eðlis og umfangs starfseminnar og mögulegra afleiðinga óheimils aðgangs. Stærð fyrirtækis ein og sér ráði því ekki undanþágu.

Um b-lið (39. gr. d)
Samkvæmt 1. mgr. skal fyrirtæki óska eftir bakgrunnsathugun lögreglu áður en aðgangur að aðgangsstýrðu svæði eða trúnaðarupplýsingum er veittur. Skriflegt samþykki viðkomandi einstaklings er skilyrði þess að óskað verði eftir athuguninni. Skyldan miðast við eðli aðgangsins og nær því jafnt til starfsmanna, verktaka og annarra sem þurfa slíkan aðgang vegna verkefna sinna. Sérstaklega er tekið fram að fjaraðgangur að stjórnkerfi falli undir ákvæðið ef hann veitir sambærilega möguleika til að raska starfsemi.
Í 2. mgr. eru taldar upp þær skrár og upplýsingakerfi sem lögreglu er heimilt að afla upplýsinga úr. Öflun upplýsinga verður í hverju tilviki að þjóna þeim tilgangi að meta öryggishæfi vegna fyrirhugaðs aðgangs og takmarkast við það sem nauðsynlegt er í því skyni. Ákvæðið veitir fyrirtækinu sem óskar athugunarinnar ekki aðgang að þessum skrám.
Í 3. mgr. er öflun upplýsinga úr skrám lögreglu samkvæmt a-lið 2. mgr. takmörkuð við síðustu fimm ár. Jafnframt er mælt fyrir um að bakgrunnsathugun skuli endurtekin að minnsta kosti á fimm ára fresti og áréttað að ekki megi ganga lengra við athugun en þörf er á hverju sinni. Lögreglu ber að leggja heildstætt mat á fyrirliggjandi upplýsingar.
Í 4. mgr. eru sett sérstök skilyrði fyrir því að upplýsingar úr málaskrá lögreglu verði lagðar til grundvallar neikvæðri umsögn. Upplýsingarnar þurfa að varða viðkomandi með beinum hætti og gefa rökstudda ástæðu til að telja að aðganginum fylgi óásættanleg áhætta. Líta skal til áreiðanleika upplýsinganna, aldurs þeirra og tengsla við fyrirhugaðan aðgang. Skráning ein og sér nægir ekki, enda getur einstaklingur komið við sögu í lögreglumáli í margvíslegu hlutverki. Matið beinist að öryggisáhættu vegna aðgangsins en felur ekki í sér úrlausn um refsiverða háttsemi. Heimild til viðtals er ætlað að gera lögreglu kleift að upplýsa nánar um atriði sem fram koma við athugunina.
Í 5. mgr. er mælt fyrir um heimild lögreglu til að óska eftir fíkniefnaprófi á kostnað viðkomandi. Heimildin er bundin því að upplýsingar úr þeim gögnum eða viðtali sem tilgreind eru gefi ástæðu til að ætla að viðkomandi neyti fíkniefna og að niðurstaða prófs geti haft áhrif á niðurstöðu athugunarinnar.
Í 6. mgr. er skýrð verkaskipting lögreglu og fyrirtækis. Lögregla framkvæmir bakgrunnsathugun og metur öryggishæfi viðkomandi, en fyrirtækið tekur endanlega ákvörðun um aðgang. Ákvæðið verður að lesa með 9. mgr., samkvæmt henni er gild jákvæð umsögn lögreglu nauðsynlegt skilyrði aðgangs.
Í 7. mgr. er kveðið á um andmælarétt áður en neikvæð umsögn er veitt og rétt einstaklings til rökstuðnings. Jafnframt er tryggður kæruréttur vegna neikvæðrar umsagnar og afturköllunar jákvæðrar umsagnar.
Samkvæmt 8. mgr. getur einstaklingur dregið til baka samþykki sitt fyrir miðlun neikvæðrar umsagnar til fyrirtækisins. Það breytir þó ekki því að fyrirtækið má ekki veita eða viðhalda aðgangi án gildrar jákvæðrar umsagnar
Í 9. mgr. er skilyrðið um gilda jákvæða umsögn tekið skýrt fram og gildistími hennar takmarkaður við fimm ár. Falli umsögn úr gildi eða sé hún afturkölluð skal fyrirtækið án tafar fella viðkomandi aðgangsheimild úr gildi. 
Loks er í 10. mgr. mælt fyrir um setningu reglugerðar um framkvæmd athugananna, meðal annars upplýsingaöflun, áhættumat, miðlun niðurstaðna og meðferð persónuupplýsing

Um 18. gr.
Með greininni er lagt til að 41. gr. raforkulaga, um ársreikninga og bókhaldslegan aðskilnað, verði endurskoðuð í heild. Markmiðið er að skýra framkvæmd aðskilnaðarins, tryggja að kostnaður og eignir séu færð á þá starfsemi sem þau tilheyra og styrkja eftirlit með því að sérleyfisstarfsemi standi ekki undir kostnaði annarrar starfsemi.
Samkvæmt núgildandi 41. gr. skal gera sérstaka grein í ársreikningi fyrir hverri starfsemi sem fyrirtæki ber samkvæmt raforkulögum að halda aðskildri í bókhaldi. Sameiginlegum rekstrartekjum, rekstrarkostnaði, afskriftum og fastafjármunum skal skipt samkvæmt viðtekinni reikningsskilavenju og skiptireglum sem eftirlitsaðili samþykkir. Fallist eftirlitsaðili ekki á skiptireglurnar skal hann taka rökstudda ákvörðun innan sex vikna og ákvarða skiptireglur samkvæmt lögbundnum hlutfallsviðmiðum. Sérstök viðmið gilda um jarðvarmaorkuver sem vinna bæði raforku og aðra orku. 
Tillagan felur einkum í sér nánari útfærslu þessara skyldna, breytingu á viðmiðum um kostnaðarskiptingu og skýrari heimildir til eftirfylgni. Tilefnið er að aðskildir reikningar tryggja ekki einir og sér að hver starfsemi beri réttan kostnað. Skipting sameiginlegra liða og verðlagning innri viðskipta geta haft veruleg áhrif á afkomu einstakra rekstrarþátta og þann kostnað sem lagður er til grundvallar gjaldtöku. Ófullnægjandi aðskilnaður getur þannig leitt til þess að notendur sérleyfisþjónustu beri kostnað annarrar starfsemi og að samkeppni raskist. Breytingunni er ætlað að draga úr þeirri hættu og auðvelda sannprófun á framkvæmd aðskilnaðarins. Markmiðið er að skýra og styrkja reglur um aðskilnað rekstrarþátta, tryggja gagnsæi og koma í veg fyrir krossniðurgreiðslu milli sérleyfisstarfsemi og samkeppnisstarfsemi, í samræmi við 31. gr. tilskipunar 2009/72/EB.
Breytingarnar eru bæði lagatæknilegar og efnislegar. Lagatæknilegu breytingarnar felast einkum í því að greinin er endurrituð í heild og efni hennar raðað á skýrari hátt. Reglur um bann við krossniðurgreiðslu og aðskilið bókhald, sem nú eru í einstökum greinum laganna, eru samræmdar í þessari grein. Þá er Raforkueftirlitið nefnt í stað eftirlitsaðila, svo ekki leiki vafi á hvaða stjórnvald fer með eftirlit samkvæmt greininni. Efnislegu breytingarnar felast í ríkari kröfum um aðskilnað og sundurliðun, í því að almenn regla um skiptingu sameiginlegs kostnaðar kemur í stað fastra hlutfallsreglna, í nýrri reglu um viðskipti milli rekstrarþátta og við tengda aðila og í auknum heimildum Raforkueftirlitsins til að samþykkja skiptireglur, krefjast leiðréttinga og setja nánari reglur. Gerð er nánari grein fyrir þessum breytingum hér á eftir. 
Í 1. mgr. er kveðið á um að fyrirtæki haldi sérstaka innri reikninga fyrir hverja aðskilda starfsemi, svo sem hún væri rekin af sjálfstæðu fyrirtæki. Þetta er efnisleg herðing frá gildandi kröfu um að gera grein fyrir hverri starfsemi í ársreikningi.  
Í 2. mgr. eru taldir upp þeir rekstrarþættir sem sundurgreina skal, þ.m.t. kerfisstjórnun, og mælt fyrir um að sundurliðunin nái einnig til viðskipta við tengda aðila svo unnt sé að leggja sjálfstætt mat á hvern rekstrarþátt. Sundurliðunin skal ná til tekna, kostnaðar, eigna, skulda, afskrifta og fjármagnskostnaðar, og Raforkueftirlitið getur krafist þess að hún sé staðfest af endurskoðanda. 
Í 3. mgr. kemur almenn regla um beina heimfærslu og skiptingu sameiginlegra liða eftir orsakatengslum, sem leysir af hólmi hlutfallsreglur gildandi greinar. Fastar hlutfallsreglur geta leitt til þess að kostnaði sé skipt á annan hátt en raunveruleg nýting gefur tilefni til. Þá er kveðið á um að sömu skiptireglum skuli beitt milli ára nema Raforkueftirlitið samþykki breytingu. 
Í 4. mgr. er bann við krossniðurgreiðslu áréttað berum orðum, en það gildir nú samræmt um alla rekstrarþætti og kemur í stað sambærilegra ákvæða sem áður voru í einstökum greinum.
Í 5. mgr. er mælt fyrir um að viðskipti milli rekstrarþátta og við tengda aðila skuli vera gagnsæ og byggjast á málefnalegum forsendum. Slík regla er ekki í gildandi lögum. Viðskiptakjör skulu miðast við markaðskjör þegar sambærileg markaðsviðskipti liggja fyrir. Liggi markaðsverð ekki fyrir skulu þau byggjast á hlutlægri kostnaðargreiningu, þannig að viðskiptin leiði ekki til krossniðurgreiðslu milli starfsemi.
Með hugtakinu tengdir aðilar, sem kemur fyrir í 2., 5. 7. og 10. mgr., er átt við tengda aðila í skilningi laga um ársreikninga, sbr. tilvísun 1. mgr. til þeirra laga.
Í 6. mgr. er mælt fyrir um að fyrirtæki leggi skiptireglur sínar fyrir Raforkueftirlitið til samþykktar. Fallist eftirlitið ekki á skiptireglur fyrirtækis tekur það rökstudda ákvörðun og getur ákveðið þær skiptireglur sem beita skal. Þetta er í samræmi við gildandi lög. Nýmæli er að breytingar á samþykktum skiptireglum eru einnig háðar samþykki eftirlitsins. Þá fellur brott sex vikna frestur gildandi laga til að taka ákvörðun um skiptireglur, enda getur mat á þeim verið umfangsmikið. Um málshraða fer þá samkvæmt stjórnsýslulögum.
Í 7. mgr. er Raforkueftirlitinu veitt heimild til að krefjast leiðréttingar og leiðrétts uppgjörs ef reikningsskil, kostnaðarskipting, eignaskipting eða viðskipti samræmast ekki ákvæðum greinarinnar eða samþykktum skiptireglum. Eftirlitið getur jafnframt leiðrétt fjárhæðir við ákvörðun tekjumarka, mat á gjaldskrá og aðrar ákvarðanir samkvæmt lögunum. Þessar heimildir eru nýmæli. Leiðréttingarvaldið nær bæði til viðskipta milli rekstrarþátta og viðskipta við tengda aðila. Úrræði eftirlitsins ná þannig til sömu viðskipta og efnisregla 5. mgr. tekur til.
Í 8. og 9. mgr. er fjallað um aðskilnað raforkuvinnslu og annarrar orkuvinnslu í jarðvarmaorkuveri. Í gildandi 41. gr. eru sérstakar reglur um slík orkuver. Þar er meðal annars mælt fyrir um viðmið sem eftirlitsaðili skal beita ef hann fellst ekki á skiptireglur fyrirtækisins. Samkvæmt þeim er sameiginlegum kostnaði skipt í hlutfalli við verðmæti afhentrar orku. Raforka er þá metin á meðalverði við stöðvarvegg og önnur orka út frá verði til kaupenda, að frádregnum kostnaði við flutning, dreifingu og sölu. Þessi viðmið falla brott og í stað þeirra gilda almennar reglur greinarinnar um beina heimfærslu og skiptingu sameiginlegs kostnaðar. Við skiptinguna skal einkum tekið mið af raunverulegri nýtingu sameiginlegra mannvirkja og aðfanga og þeim rekstrarlegu þáttum sem valda kostnaði við hvorn rekstrarþátt. Þegar ákvarða þarf verðmæti orku sem afhent er milli rekstrarþátta skal miða við markaðsverð ef sambærileg viðskipti liggja fyrir. Liggi slíkt verð ekki fyrir getur Raforkueftirlitið ákvarðað viðmiðunarverð á grundvelli hlutlægra og sannreynanlegra forsendna, þar á meðal kostnaðar við vinnsluna og hæfilegrar ávöxtunar þess fjármagns sem bundið er í starfseminni. Viðmiðunarverðið er eingöngu ætlað til innri skiptingar kostnaðar. Um verðlagningu varmaorku sem afhent er hitaveitu fer samkvæmt 7. gr., sbr. 4. gr. frumvarpsins.
Í 10. mgr. er Raforkueftirlitinu veitt heimild til að setja, að undangengnu samráði, nánari reglur um bókhaldslegan aðskilnað og framkvæmd greinarinnar, þar á meðal um sundurliðað reikningsuppgjör, skiptireglur, viðskipti milli rekstrarþátta og tengdra aðila, kostnaðarskiptingu við samþætta orkuvinnslu og þau gögn sem fyrirtækjum ber að leggja fram. Samkvæmt gildandi 41. gr. er heimild til að setja nánari fyrirmæli hjá ráðherra. Breytingin er gerð þar sem reglurnar eru tæknilegar og tengjast beint framkvæmd eftirlitsins, sem Raforkueftirlitið annast sjálfstætt, sbr. 3. gr. b laganna. 

Um 19. gr.
Með 18. gr. Er lagt til að birting álits og ákvörðunar Húsnæðis-, mannvirkja- og skipulagsstofnunar um umhverfismat framkvæmda og áætlana teljist opinber birting í skilningi 2. mgr. 27. gr. stjórnsýslulaga, nr. 37/1993, og 2. mgr. 4. gr. laga um úrskurðarnefnd umhverfis- og auðlindamála, nr. 130/2011.
Markmiðið er að eyða vafa um réttaráhrif birtingar álita og ákvarðana stofnunarinnar í gagna- og samráðsgátt. Sérstaklega er stefnt að fyrirsjáanlegu upphafi kærufrests vegna kæranlegra ákvarðana, án þess að breyta kæruheimildum, lengd kærufrests eða heimildum til að taka síðbúna kæru til meðferðar.
Í 7. gr. laga nr. 111/2021 er mælt fyrir um birtingu gagna, ákvarðana og umsagna í gáttinni. Í lokamálslið 1. mgr. 20. gr. er mælt fyrir um að gera hlutaðeigandi grein fyrir niðurstöðu um matsskyldu og hafa hana aðgengilega á netinu. Ágreiningur hefur orðið um hvort þessi fyrirmæli jafngildi lögbundinni opinberri birtingu með réttaráhrifum fyrir kærufrest.
Á þetta reyndi í úrskurði úrskurðarnefndar umhverfis- og auðlindamála nr. 80/2026 frá 23. júní 2026, í máli vegna ákvörðunar um matsskyldu framkvæmda við Þjórsárkvísl. Meirihluti nefndarinnar taldi að kærufrestur hefði ekki hafist við miðlun ákvörðunarinnar í Skipulagsgátt. Kæran var engu að síður talin hafa borist að liðnum kærufresti miðað við hvenær kæranda mátti vera kunnugt um ákvörðunina, en tekin til efnismeðferðar á grundvelli 28. gr. stjórnsýslulaga. Í séráliti var talið að ákvörðunin hefði sætt opinberri birtingu. Niðurstaðan og ágreiningurinn innan nefndarinnar sýna þörf á skýrari lagareglu um réttaráhrif birtingarinnar.

Um 20. gr.
Í 8. gr. laga um umhverfismat framkvæmda og áætlana er fjallað um forsamráð. Lagt er til að í 2. mgr. 8. gr. verði sérstaklega tilgreint að forsamráð sé ekki skilyrði þess að skýrslugerð og/eða kynning verði sameinuð.
Samkvæmt 2. mgr. 8. gr. skal við forsamráð taka afstöðu til þess hvort sameina skuli skýrslugerð og/eða kynningu samkvæmt 9.–11. gr. laganna. Þá er í reglugerð um umhverfismat framkvæmda og áætlana mælt nánar fyrir um tilhögun forsamráðs og samþættrar málsmeðferðar. Af samspili þessara ákvæða kann að verða dregin sú ályktun að forsamráð þurfi ávallt að fara fram áður en ákveðið er að nýta heimildir 9.–11. gr. til samþættingar. Með breytingunni er tekið af skarið um að svo sé ekki.
Markmið forsamráðs er að stuðla að samræmdu og skilvirku ferli umhverfismats, skipulags og leyfisveitinga og getur slíkt samráð verið sérstaklega gagnlegt þegar þörf er á að samræma ólíka málsmeðferð, verkaskiptingu, gagnaöflun eða tímaáætlanir. Forsamráði var hins vegar ekki ætlað að vera sjálfstætt viðbótarskref í málsmeðferð þegar ekki er þörf á slíku samráði. Tillagan miðar að því að tryggja að krafa um forsamráð leiði ekki sjálfkrafa af þeirri ákvörðun einni að samþætta skýrslugerð eða kynningu.
Breytingin hefur sérstaka þýðingu þegar um er að ræða matsþætti sem eðlilegt og hagkvæmt er að vinna samhliða umhverfismati framkvæmdar. Með lögum nr. 30/2026 var m.a. kveðið á um að umhverfismatsskýrsla skuli innihalda upplýsingar um áhrif framkvæmdar á vatnshlot samkvæmt lögum um stjórn vatnamála. Í slíkum tilvikum kann að vera unnt að samþætta mat á áhrifum á vatnshlot umhverfismati framkvæmdar og eftir atvikum kynna niðurstöðurnar samhliða. Ekki er ástæða til þess að slík samþætting kalli ein og sér á sérstakt forsamráðsferli ef fyrir liggur hvernig standa skuli að samþættingunni og ekki er þörf á að leysa úr álitaefnum um tilhögun málsmeðferðar.

Um 21. gr.
Í 11. gr. laga um umhverfismat framkvæmda og áætlana er mælt fyrir um heimild til samþættingar skýrslugerðar og umsóknar um starfs- og rekstrarleyfi. Sambærilegt ákvæði var að finna í 3. mgr. 17. gr. eldri laga um mat á umhverfisáhrifum nr. 106/2000 en með lögum nr. 111/2021 varð sú breyting að heimildin náði til allra starfs- og rekstrarleyfa, ekki aðeins samkvæmt lögum um hollustuhætti og mengunarvarnir. Tilefni breytinganna er að erfiðlega hefur gengið að koma samþættingu í framkvæmd. Með skýrari fyrirmælum um samræmingu tímaáætlana og samhliða vinnslu mála er leitast við að stuðla að því að heimildin nýtist í reynd og draga úr bið milli umhverfismats og leyfisveitingar.
Í 1. mgr. er lagt til að heimild til samþættingar nái til allra leyfa til framkvæmda í skilningi 5. tölul. 3. gr. laganna. Heimildin verður því ekki lengur bundin við starfs- og rekstrarleyfi. Meginreglan er áfram sú að samþætting sé háð samþykki viðkomandi leyfisveitanda. Að fengnu því samþykki getur framkvæmdaraðili lagt fram leyfisumsókn samhliða umhverfismatsskýrslu, þannig að undirbúningur leyfisveitingar fari fram meðan skýrslan er til kynningar og unnið er að áliti um umhverfismat framkvæmdarinnar. Með þessu er stefnt að því að sá hluti undirbúnings leyfisveitingar sem ekki er háður endanlegu áliti geti farið fram áður en álitið liggur fyrir.
Í 2. mgr. er mælt fyrir um sérreglu sem miðar að samþættingu vegna framkvæmda á sviði umhverfis- og orkumála. Vegna þeirra framkvæmda sem falla undir málsgreinina skal undirbúningur álits um umhverfismat að jafnaði samþættur undirbúningi leyfisveitingar. Felur ákvæðið þannig í sér að samþætting verði almennt viðhöfð í þessum tilvikum, en ráðist ekki eingöngu af því hvort framkvæmdaraðili óskar eftir henni og leyfisveitandi samþykkir. Með orðalaginu „alla jafna“ er þó gert ráð fyrir að aðstæður einstakra mála geti réttlætt aðra tilhögun. Við mat á því skal hafa að leiðarljósi markmið ákvæðisins um samræmda málsmeðferð og styttingu ferla.
Í 3. mgr. er nánar lýst framkvæmd samþættingar og verkaskiptingu Húsnæðis-, mannvirkja- og skipulagsstofnunar, leyfisveitanda og framkvæmdaraðila. Stofnuninni og leyfisveitanda er falið að samræma tímaáætlun málsmeðferðar í samráði við framkvæmdaraðila og skipuleggja vinnuna þannig að meðferð umhverfismatsskýrslu og undirbúningur álits fari fram samhliða meðferð leyfisumsóknar. Stofnunin annast áfram lögbundna meðferð umhverfismatsins og gerð álits, en leyfisveitandi undirbýr ákvörðun um leyfi og metur hvort skilyrði leyfisveitingar séu uppfyllt. Framkvæmdaraðili leggur fram umhverfismatsskýrslu og leyfisumsókn ásamt nauðsynlegum gögnum og tekur þátt í samráði um framvindu málsins. Líkt og fyrr segir þarf við samþættingu málsmeðferðar að samræma tímaáætlanir. Getur það m.a. falið í sér að tímasetja þurfi kynningu á umhverfismatsskýrslu með tilliti til stöðu leyfisumsóknar. Því getur samþætting leitt til þess að seinka þurfi kynningu umhverfismatsskýrslu en engu að síður ætti samþætting að leiða til aukinnar skilvirkni í undirbúningi framkvæmda og stytta málsmeðferðartíma í heild sinni. Með því skilyrði að önnur skilyrði leyfisveitingar séu uppfyllt er áréttað að samþætt málsmeðferð hefur ekki áhrif á þær efnislegu kröfur sem gilda um útgáfu viðkomandi leyfis. Þannig þarf framkvæmd eftir sem áður að samræmast gildandi skipulagi, eftir því sem við á, og uppfylla önnur skilyrði leyfisveitingar samkvæmt viðkomandi lögum.

Um 22. gr.
Markmið þessa ákvæðis er að skýra hvernig haga skuli kynningu á gögnum og upplýsingum sem koma fram að loknum kynningartíma umhverfismatsskýrslu þannig að tryggja megi raunhæfa þátttöku almennings og viðeigandi samráð við umsagnaraðila í umhverfismatsferlinu. Þá er ákvæðinu ætlað að skýra hvernig farið skuli með þegar breytingar á framkvæmd koma fram eftir að kynning umhverfismatsskýrslu hefst. Jafnframt er leitast við að afmarka viðbótarkynningu eins og hægt er við þau atriði sem hafa þýðingu, svo að ekki þurfi að endurtaka kynningu umhverfismatsins í heild.
Tilefni breytingatillögunnar er meðal annars úrskurður úrskurðarnefndar umhverfis- og auðlindamála frá 20. nóvember 2025 í máli nr. 57/2025 um framkvæmdaleyfi fyrir stækkun Sigöldustöðvar. Nefndin taldi að farið hefði fram ófullnægjandi umfjöllun um áhrif á vatn í umhverfismatsskýrslu. Síðbúið ítarlegra áhrifamat hafði ekki sætt kynningu en skortur á kynningu og samráði um nýjar upplýsingar leiddi, ásamt fleiri ástæðum, til þess að sá þáttur umhverfismatsins sem varðaði áhrif á vatn var talinn ófullnægjandi grundvöllur leyfisveitingar. Tillögunni er einnig ætlað að leysa úr réttaróvissu eftir úrskurð úrskurðarnefndar umhverfis- og auðlindamála í máli nr. UUA2512007 sem felldi úr gildi ákvörðun Skipulagsstofnunar um að breyting á framkvæmdinni „Þróun Sundahafnar“ skyldi ekki háð mati á umhverfisáhrifum. Komst úrskurðarnefndinn að þeirri niðurstöðu að ekki hafi verið heimilt að fara með erindið sem breytingu á framkvæmd skv. 2. mgr. 19. gr. lag nr. 111/2021, sbr. lið 13.02 í 1. viðauka við lögin.
Með 1. mgr. er lagt til að í nýrri 4. mgr. 23. gr. verði mælt fyrir um að komi fram ný gögn eða upplýsingar sem ekki lágu fyrir við kynningu umhverfismatsskýrslu og kunni að hafa verulega þýðingu fyrir umhverfismat framkvæmdarinnar skuli Húsnæðis-, mannvirkja- og skipulagsstofnun kynna þau almenningi. Ákvæðið felur ekki í sér auknar kröfur til kynningar umfram það sem leiðir af núgildandi lögum og Árósasamningnum og tekur því eingöngu til þeirra gagna og upplýsinga sem nauðsynlegt er að hljóti kynningu svo þátttökuréttur almennings sé virtur og að umhverfismat og álit verði lagt til grundvallar við leyfisveitingar. 
Með 2. mgr. er lagt til að ný 5. mgr. 23. gr. afmarki efni viðbótarkynningar og umsagnarfrestur sem lagt er til að afmarkist við að minnsta kosti 30 daga. Viðbótarkynning getur skarast við fyrri kynningu, en almenningur og umsagnaraðilar skulu ávallt fá þann lágmarkstíma sem sérstaklega er tryggður vegna viðbótargagnanna.
Þrátt fyrir framangreint, getur verið ástæða til að kynna umhverfismatsskýrslu að nýju í samræmi við 1. mgr. 23. gr., gefi umfang og eðli breytinga eða nýrra gagna tilefni til. Með 3. mgr. er því lagt til að það verði sérstaklega tekið verði fram. 

Um 23. gr.
Lögð er til breyting á 27. gr. sem fjallar um afgreiðslu leyfis fyrir matsskylda framkvæmd.
Tillagan er liður í því að tryggja að umhverfismat framkvæmdar eigi enn við þegar ákvörðun er tekin um leyfi til framkvæmdarinnar. Hún tekur mið af 6. mgr. 8. gr. a tilskipunar 2011/92/ESB, eins og henni var breytt með tilskipun 2014/52/ESB, um að lögbært stjórnvald fullvissi sig við leyfisveitingu um að rökstudd niðurstaða um umhverfisáhrif eigi enn við.
Ákvæðið tekur til athugunar leyfisveitanda við afgreiðslu leyfisumsóknar en ekki til þeirrar sérstöku málsmeðferðar samkvæmt 28. gr. sem á við þegar framkvæmd hefst ekki innan tíu ára frá því að álit um umhverfismat framkvæmdarinnar lá fyrir. Innan þess tíu ára tímabils getur engu að síður verið ástæða til uppfærslu vegna verulegra breytinga á forsendum umhverfismatsins.
 Með greininni er skýrt hvernig leyfisveitandi getur brugðist við ef hann telur að forsendur umhverfismats framkvæmdar hafi breyst verulega frá því að álit Húsnæðis-, mannvirkja- og skipulagsstofnunar samkvæmt 24. gr. laganna lá fyrir. Með verulega breyttum forsendum er átt við forsendubreytingar sem eru þess eðlis að álitið og umhverfismatið geti ekki lengur talist lögmætur grundvöllur til leyfisveitingar. Því er ekki gert ráð fyrir að forsendubreytingar leiði almennt til þess að þörf sé á að uppfæra umhverfismat. Í því ljósi er rétt að hafa í huga að það er ekki óalgengt að ýmsar frekari upplýsingar um væntanleg umhverfisáhrif framkvæmdar komi fram eftir að álit Húsnæðis-, mannvirkja- og skipulagsstofnunar liggur fyrir eða að frávik hafi orðið við endanlega hönnun framkvæmdar áður en sótt er um leyfi. 
Tillagan byggist á þeirri verkaskiptingu að framkvæmdaraðili ber ábyrgð á umhverfismati framkvæmdar og er jafnframt sá aðili sem óskar eftir því að leyfi verði veitt. Það er því eðlilegt að leyfisveitandi, sem þarf að taka afstöðu til þess hvort fyrirliggjandi gögn séu fullnægjandi grundvöllur leyfisveitingar, geti tilkynnt framkvæmdaraðila að uppfæra þurfi umhverfismatið áður en unnt er að afgreiða leyfisumsóknina.

Um 24. gr.
Með greininni eru lagðar til breytingar á 28. gr. laganna um endurskoðun umhverfismats. Markmið breytinganna er að einfalda og flýta málsmeðferð þegar taka þarf fyrirliggjandi umhverfismat til frekari umfjöllunar og greiða þannig fyrir leyfisveitingum og uppbyggingu. Lögð er áhersla á að nýta þá matsvinnu sem þegar hefur farið fram og beina frekari gagnaöflun, mati og samráði að þeim atriðum sem þarfnast endurskoðunar eða uppfærslu. Með því er dregið úr tvíverknaði og komið í veg fyrir að endurtaka þurfi málsmeðferð vegna þátta sem fullnægjandi gögn og niðurstöður liggja þegar fyrir um.
Í 6. mgr. 8. gr. a tilskipunar 2011/92/ESB eins og henni var breytt með tilskipun 2014/52/ESB kemur fram að leyfisveitandi skuli, þegar hann tekur ákvörðun um að veita leyfi fyrir framkvæmdum, fullvissa sig um að rökstudd niðurstaða hins lögbæra stjórnvalds um umhverfisáhrif framkvæmdarinnar sé enn í fullu gildi. Framangreint ákvæði tilskipunar 2011/92/ESB er innleitt í núgildandi lög í 27. gr. þar sem fjallað er um afgreiðslu leyfis til matsskyldra framkvæma og í 28. gr. þar sem fjallað er um endurskoðun umhverfismats. Í núgildandi 1. mgr. 28. gr. laganna er kveðið á um að framkvæmdaraðili eða viðkomandi leyfisveitandi skuli óska eftir áliti HMS um hvort endurskoða skuli umhverfismat framkvæmdar í hluta eða heild ef framkvæmdir hefjast ekki innan tíu ára frá því að álit Húsnæðis-, mannvirkja- og skipulagsstofnunar um umhverfismat framkvæmdarinnar liggur fyrir. Jafnframt gerir ákvæðið ráð fyrir að bæði framkvæmdaraðili og leyfisveitandi geti óskað eftir áliti Húsnæðis-, mannvirkja- og skipulagsstofnunar um hvort endurskoða þarf umhverfismat framkvæmdarinnar óháð því hvort tíu ár séu liðin frá því að álit Húsnæðis-, mannvirkja- og skipulagsstofnunar lá fyrir, telji viðkomandi að forsendur umhverfismatsskýrslu hafi breyst verulega frá því álit Húsnæðis-, mannvirkja- og skipulagsstofnunar lá fyrir. Í framkvæmd hefur undirbúningur álits um endurskoðun umhverfismats þótt óþarflega flókinn og málsmeðferðin íþyngjandi, sér í lagi í tilvikum þar sem ekki eru liðin tíu ár frá því álit Húsnæðis-, mannvirkja -og skipulagsstofnunar um umhverfismat framkvæmdar lá fyrir. Því er gerð sú tillaga að hin almenna skylda leyfisveitanda til að tryggja að umhverfismat sé enn í fullu gildi verði aðgreind frá hinni skyldubundu beiðni um álit Húsnæðis-, mannvirkja- og skipulagsstofnunar um hvort endurskoða þurfi umhverfismat ef framkvæmdir hefjast ekki innan 10 ára frá því álit lá fyrir. Tillagan gerir ráð fyrir að einungis þurfi að óska eftir áliti Húsnæðis-, mannvirkja- og skipulagsstofnunar um hvort endurskoða þurfi umhverfismat í þeim tilvikum þar sem framkvæmdir hefjast ekki innan 10 ára. Þar fyrir utan getur leyfisveitandi, sem hefur móttekið umsókn um leyfi til framkvæmda, tilkynnt framkvæmdaraðila að uppfæra þurfi umhverfismat framkvæmdarinnar ef hann telur að forsendur umhverfismats hafi breyst verulega svo umhverfismatið geti ekki talist lögmætur grundvöllur leyfisveitingar. Með breytingunni er því horfið frá þeirri sérstöku málsmeðferð sem endar með áliti Húsnæðis-, mannvirkja- og skipulagsstofnunar um endurskoðun umhverfismats. Enda má ætla að lögmætisathugun leyfisveitanda við afgreiðslu leyfis leiði í ljós hvort fyrirliggjandi umhverfismat geti talist lögmætur grundvöllur fyrir veitingu leyfis. Breytingin leiðir því til mikillar einföldunar á því hvernig tryggja má að umhverfismat eigi enn við.
Í a-lið er lagt til að 1. mgr. 28. gr. taki til skyldubundinnar athugunar á endurskoðunarþörf þegar framkvæmd hefur ekki hafist innan tíu ára frá áliti Húsnæðis-, mannvirkja- og skipulagsstofnunar. Tíu ára tímamarkið felur ekki í sér að endurtaka beri umhverfismatið sjálfkrafa, heldur að afla skuli álits stofnunarinnar á því hvort endurskoðunar sé þörf að hluta eða í heild. Skyldan til að óska slíks álits er lögð á framkvæmdaraðila. Beiðnina skal leggja fram áður en umsókn um leyfi er afgreidd. Æskilegt er að í reglugerð verði nánar tilgreint hvaða gögn og upplýsingar skuli fylgja beiðni um álit á því hvort endurskoða þurfi umhverfismat. Þar verði einkum horft til upplýsinga um breytingar á framkvæmdinni, forsendum umhverfismatsins og umhverfisaðstæðum, auk nýrra gagna sem kunna að hafa þýðingu fyrir matið. Heimild til slíkrar útfærslu er í k-lið 1. mgr. 33. gr. laganna, sem felur ráðherra að setja nánari ákvæði í reglugerð um málsmeðferð við endurskoðun umhverfismats.
Með b-lið er lagt til að kveðið verði með skýrari hætti á um málsmeðferð við athugun á endurskoðunarþörf. Tillagan er í samræmi við ákvæði reglugerðar um umhverfismat framkvæmda og áætlana og er því ekki um efnislega breytingu að ræða.
Í c-lið felst sú einföldun að álit stofnunarinnar um þörf á endurskoðun afmarki jafnframt þá matsvinnu sem fram undan er og komi í stað álits um matsáætlun. Því er vísað til málsmeðferðar samkvæmt 22.–24. gr. í stað 21.–24. gr. Ekki þarf þannig að fara í sérstakt matsáætlunarferli eftir að niðurstaða liggur fyrir um endurskoðunarþörf. Stofnunin skal í álitinu leiðbeina framkvæmdaraðila um umfang endurskoðunarinnar og vinnslu, efni og framsetningu umhverfismatsskýrslu, með hliðsjón af framkomnum umsögnum. Við afmörkun endurskoðunar er gert ráð fyrir að fyrirliggjandi rannsóknir, gögn og niðurstöður séu nýtt eftir því sem þau eru enn viðeigandi og fullnægjandi. Sé talið nauðsynlegt að endurtaka rannsóknir eða endurmeta atriði sem áður hafa verið tekin til umfjöllunar þarf að gera grein fyrir ástæðum þess í álitinu. Þannig verði framkvæmdaraðila ljóst frá upphafi hvaða viðbótarvinnu er þörf á og unnt að beina henni að þeim þáttum sem raunverulega þarfnast endurskoðunar.
Í d-lið er lagt til sérstakt fyrirkomulag við uppfærslu umhverfismats þegar forsendur þess hafa breyst þannig að fyrra álit verður ekki lengur lagt til grundvallar leyfisveitingum. Tilgangurinn er að skapa skýra og afmarkaða leið til að leggja fram viðbótargögn og endurmeta viðkomandi þætti framkvæmdar án þess að hefja þurfi matsferlið að nýju. Mikilvægar nýjar upplýsingar um umhverfisáhrif framkvæmdar geta kallað á slíka uppfærslu. Jafnframt er stefnt að því að unnt sé að nýta fyrirkomulagið til að bæta úr afmörkuðum annmörkum á umhverfismati, svo sem þegar leyfi til framkvæmda hefur verið fellt úr gildi af þeim sökum. Umfang úrbóta verður þá að taka mið af eðli annmarkans og þeirri niðurstöðu sem liggur fyrir um hann. Framkvæmdaraðili leggur samkvæmt tillögunni fram viðbót við fyrri umhverfismatsskýrslu sem tekur til þeirra atriða sem uppfæra þarf. Ekki er gert ráð fyrir nýrri matsáætlun. Viðbótin er kynnt almenningi og umsagna aflað hjá viðeigandi umsagnaraðilum. Almenningi skal veittur að lágmarki 30 daga umsagnarfrestur og umsagnaraðilum sami frestur. Kynning og umsagnir beinast að viðbótinni og þeim atriðum sem uppfærslan varðar. Sú afmörkun tekur einnig til áhrifa nýrra upplýsinga eða breyttra forsendna á fyrri niðurstöður um aðra þætti framkvæmdarinnar, eftir því sem við á. Að lokinni málsmeðferð gefur stofnunin út viðauka við fyrra álit sitt eða nýtt álit. Miðað er við að það verði gert innan fjögurra vikna frá því að umsagnarfresti lýkur og svör framkvæmdaraðila við framkomnum umsögnum liggja fyrir. Til að auðvelda leyfisveitendum að byggja á niðurstöðunni er gert ráð fyrir að skýrt komi fram hvaða niðurstöður fyrra álits standi óbreyttar og að hvaða leyti forsendum þess eða niðurstöðum hafi verið breytt. Með þessu er stuðlað að skýrari grundvelli leyfisveitinga og dregið úr óvissu um áhrif uppfærslunnar.
Loks er lagt til að sama málsmeðferð gildi þegar framkvæmdaraðili áformar breytingar á framkvæmd eftir að álit um umhverfismat liggur fyrir en áður en leyfi hafa verið veitt. Almenna reglan er að framkvæmd sem hlýtur leyfi til framkvæmda skal vera í samræmi við þá framkvæmd sem fjallað var um í viðkomandi umhverfismati. Þó kann endanleg hönnun framkvæmdar  að fela í sér útfærslur eða frávik frá hönnun framkvæmdar samkvæmt umhverfismatsskýrslu, sem víkja þó ekki í meginatriðum frá framkvæmdalýsingu sem fram kemur í umhverfismatsskýrslu og álit Húsnæðis-, mannvirkja og skipulagsstofnunar byggist á. Í núgildandi lögum er ekki skýrt hvernig fara skuli með þær breytingar sem teljast fela í sér slík frávik frá þeirri framkvæmdalýsingu sem kemur fram í umhverfismatsskýrslu að sú framkvæmd sem sótt er um leyfi fyrir teljist ekki lengur í samræmi við þá framkvæmd sem fjallað var um í umhverfismati. Hingað til hefur verið byggt á 2. mgr. 19. gr. lag nr. 111/2021, sbr. lið 13.02 í 1. viðauka við lögin. Í úrskurði úrskurðarnefndar umhverfis- og auðlindamála í máli nr. UUA2512007 komst úrskurðarnefndin að þeirri niðurstöðu að ekki væri heimilt að fara með slíkar breytingar með framangreindum hætti. Því er lagt til að í lögunum verði skýrt kveðið á hvernig fara skuli með breytingar á framkvæmd í þeim tilvikum þar sem umhverfismati er lokið en leyfi hafa ekki verið veitt. Ekki er gert ráð fyrir að allar breytingar falli undir ákvæðið heldur að ákvæðið taki til breytinga sem að öðrum kosti myndu falla undir tölulið 13.01 eða 13.02 í 1. viðauka laganna.

Um 25. gr.
Samkvæmt 1. mgr. 3. gr. laga nr. 48/2011 leggur ráðherra fram tillögu til þingsályktunar um verndar- og orkunýtingaráætlun eða breytingar á henni á grundvelli tillagna verkefnisstjórnar. Við meðferð slíkrar tillögu getur Alþingi ákveðið að flokka virkjunarhugmynd í biðflokk þótt verkefnisstjórn hafi lagt til flokkun hennar í orkunýtingarflokk eða verndarflokk.
Með greininni er lagt til að kveðið verði á um heimild ráðherra til að leggja síðar fram tillögu um að færa slíka virkjunarhugmynd úr biðflokki í orkunýtingarflokk eða verndarflokk án nýrrar flokkunartillögu verkefnisstjórnar. Tilgangurinn er að koma í veg fyrir óþarfa tvíverknað vegna virkjunarhugmynda sem þegar hafa sætt faglegu mati og verkefnisstjórn áður lagt til að verði flokkaðar í annan hvorn þessara flokka. Ákvörðun Alþingis um biðflokk á þannig ekki ein og sér að leiða til þess að endurtaka þurfi faglega matið áður en ráðherra getur á ný lagt fram tillögu um breytta flokkun, svo sem þegar þær ástæður sem lágu að baki ákvörðun Alþingis hafa breyst eða eru ekki lengur fyrir hendi. Heimild 1. mgr. nær eingöngu til virkjunarhugmynda sem verkefnisstjórn hefur lokið faglegu mati á og lagt til að verði flokkaðar í orkunýtingarflokk eða verndarflokk en Alþingi ákveðið að flokka í biðflokk. Hún nær því hvorki til virkjunarhugmynda sem ekki hafa sætt slíku mati né til hugmynda sem verkefnisstjórn hefur lagt til að verði flokkaðar í biðflokk en ekki hafa fengið umfjöllun á Alþingi.
Með 2. mgr. er ráðherra veitt heimild til að afla umsagnar verkefnisstjórnar um hvort fyrra mat hennar sé enn fullnægjandi grundvöllur flokkunar, telji hann þörf á því. Meðal þeirra atriða sem geta gefið tilefni til að óska umsagnar eru breytingar á virkjunarhugmyndinni, nýjar upplýsingar eða breyttar aðstæður sem geta haft þýðingu fyrir matið. Ekki er settur hámarksaldur á fyrra mat, en tíminn sem liðinn er frá því að það fór fram getur haft þýðingu við ákvörðun um að afla umsagnar. Ekki er heldur gert ráð fyrir að afla þurfi umsagnar verkefnisstjórnar í öllum tilvikum heldur er það mat ráðherra í hvert sinn. Þá felur umsagnarbeiðni ekki í sér að verkefnisstjórn skuli endurtaka fyrra mat eða leggja fram nýja flokkunartillögu. Umsögninni er einungis ætlað að varpa ljósi á hvort fyrra mat sé áfram fullnægjandi eða hvort tilefni geti verið til endurmats. Umsögn verkefnisstjórnar er ráðgefandi og það er ráðherra sem tekur afstöðu til þess hvort þörf sé á endurmati áður en tillaga er lögð fram. Telji ráðherra unnt að byggja á fyrra mati þrátt fyrir efasemdir verkefnisstjórnar þarf sú afstaða að styðjast við fullnægjandi gögn og efnisleg rök. Telji ráðherra hins vegar, að fenginni umsögn verkefnisstjórnar, að fyrra mat sé ekki lengur fullnægjandi skal virkjunarhugmyndin sæta endurmati samkvæmt 9. og 10. gr. áður en tillagan er lögð fram á Alþingi.
Í 3. mgr. er áréttað að ráðherra gangi frá tillögu í samræmi við 3. gr. laganna. Greinin er ekki bundin við að ráðherra leggi til sama flokk og verkefnisstjórn lagði áður til. Sé fyrirhuguð flokkun önnur skal hins vegar leita umsagna þeirra aðila sem greinir í 3. mgr. 10. gr. og veita þeim að minnsta kosti sex vikna frest til athugasemda áður en tillagan er lögð fram á Alþingi. Er það í samræmi við gildandi reglur um breytingu ráðherra á flokkunartillögu verkefnisstjórnar.  Færsla úr biðflokki í þann flokk sem verkefnisstjórn lagði áður til kallar hins vegar ekki á þetta sérstaka samráð.
Alþingi tekur endanlega ákvörðun um flokkun virkjunarhugmyndarinnar. Þar til Alþingi hefur samþykkt breytingu á flokkuninni gilda réttaráhrif biðflokks áfram.

Um 26. gr.
Samkvæmt 1. málsl. 3. mgr. 3. gr. laga nr. 48/2011 tekur verndar- og orkunýtingaráætlun til landsvæða og virkjunarhugmynda og virkjana sem verkefnisstjórn hefur fjallað um og hafa uppsett rafafl 10 MW eða meira eða uppsett varmaafl 50 MW eða meira. Jafnframt gildir sérstök regla um vindorku sem tekur mið af bæði uppsettu rafafli og hæð mannvirkja.
Með greininni er lagt til að almenna rafaflsviðmiðið hækki úr 10 MW í 25 MW og varmaaflsviðmiðið hækki úr 50MW í 125MW. Hugmyndir með að minnsta kosti 10 MW rafafl en minna en 25 MW uppsett rafafl og með að minnsta kosti 50MW varmaafl en minna en 125MW varmaafl mundu þannig ekki falla undir áætlunina eingöngu á grundvelli þeirra viðmiða. Þær geta þó fallið undir hana vegna sérákvæðis um vindorku. Virkjunarhugmynd með nákvæmlega 25 MW uppsett rafafl eða nákvæmlega 125MW varmaafl fellur áfram undir almennu aflmörkunina.

Um 27. gr.
Ákvæðinu er ætlað að taka af allan vafa um áhrif hækkunar aflmarka á kosti í biðflokki sem vegna breytinga á 3. gr. falla utan gildissviðs laganna. Ákvæðið mælir fyrir um að flokkunin falli niður frá gildistöku laganna þegar virkjunarhugmynd fellur vegna breytingarinnar ekki lengur undir verndar- og orkunýtingaráætlun. Ekki þarf þá sérstaka breytingu á þingsályktun um áætlunina til að aflétta réttaráhrifum biðflokkunarinnar gagnvart þeirri hugmynd.

Um 28. gr. 
Með ákvæðinu er lagður til styrkari grundvöllur fyrir samræmda málsmeðferð og afgreiðslu leyfa á sviði umhverfis- og orkumála. Markmið breytingarinnar er að fylgja eftir breytingum sem urðu með lögum nr. 30/2026 með því að greiða fyrir sameiningu leyfisveitinga, draga úr tvíverknaði og stuðla að því að mismunandi leyfisferli fari fram samhliða.
Í 1. mgr. er lagt til að lögbundnir frestir til lokaafgreiðslu leyfis reiknist frá lokum síðasta lögboðna kynningar- eða umsagnarfrests þegar um er að ræða sameinaða leyfisveitingu eða kynningu leyfistillögu samhliða umhverfismatsskýrslu. Með þessu er tekið mið af því að við samþættingu leyfisferla geta einstakir þættir málsmeðferðar farið fram samhliða og að markmið slíkrar samþættingar er meðal annars að stytta heildartíma leyfisveitingar. Í gildandi lögum er víða mælt fyrir um tiltekna fresti til afgreiðslu leyfis að lokinni kynningu leyfistillögu. Má þar nefna ákvæði laga nr. 7/1998 um hollustuhætti og mengunarvarnir og laga nr. 55/2003 um meðhöndlun úrgangs, þar sem gert er ráð fyrir að ákvörðun um útgáfu starfsleyfis sé tekin innan fjögurra vikna frá lokum athugasemdafrests. Tillagan miðar að því að eyða þeirri óvissu sem af þessu kann að leiða og tryggja að lögbundnir afgreiðslufrestir taki mið af þeirri samþættingu málsmeðferðar sem lögin heimila. Jafnframt er lagt til að heimilt verði að framlengja afgreiðslufrest einu sinni um allt að fjórar vikur þegar þess gerist þörf vegna samræmingar leyfisskilyrða eða frekari kynningar. Heimildin er afmörkuð við tilteknar aðstæður og er ekki ætlað að verða almenn heimild til að fresta afgreiðslu leyfisumsókna. Henni er einkum ætlað að mæta þeim tilvikum þar sem samræming skilyrða mismunandi leyfa eða niðurstöður umhverfismats kalla á frekari vinnu áður en unnt er að ljúka leyfisveitingu. Til að tryggja fyrirsjáanleika skal umsækjanda tilkynnt um framlenginguna og ástæður hennar áður en upphaflegur frestur rennur út.
Með 2. mgr. er lagt til að ráðherra verði veitt heimild til að setja reglugerð um sameinaða leyfisveitingu og málsmeðferð, að höfðu samráði við Umhverfis- og orkustofnun. Reglugerðarheimildinni er ætlað að skapa grundvöll fyrir nánari samræmingu þeirra leyfisferla sem stofnunin fer með, meðal annars vegna starfsemi sem er háð fleiri en einu leyfi samkvæmt mismunandi lögum. Í reglugerð verður meðal annars unnt að mæla fyrir um sameiginlegar umsóknir og umsóknargögn, frumathugun umsókna, samræmda gagnaöflun og umsagnarmeðferð, sameiginlega kynningu leyfistillagna og samræmda birtingu ákvarðana. Einnig verður unnt að útfæra nánar hvernig samræma skuli undirbúning leyfisveitinga, skilyrði einstakra leyfa og samskipti við umsækjendur. Reglugerðarheimildin tekur meðal annars til starfsleyfa vegna mengandi starfsemi og meðhöndlunar úrgangs, virkjunarleyfa og leyfa til nýtingar jarðrænna auðlinda. Upptalningin er ekki tæmandi og verður unnt að láta reglugerðina ná til fleiri leyfistegunda eftir því sem við á. Þá er sérstaklega gert ráð fyrir að reglur um samræmda málsmeðferð geti einnig átt við þegar aðeins er sótt um eitt leyfi. Þannig verður unnt að nýta samræmdar verklagsreglur við afgreiðslu leyfa almennt, óháð því hvort um sameinaða leyfisveitingu er að ræða. Áréttað er að reglugerðarheimildinni er ætlað að taka til fyrirkomulags og framkvæmdar málsmeðferðar. Sameiginleg málsmeðferð þarf eftir sem áður að uppfylla þær kröfur sem leiða af viðkomandi lögum. Með breytingunni er þannig leitast við að nýta betur það svigrúm sem þegar er til staðar til samræmingar leyfisferla. 

Um 29. gr. 
Með ákvæðinu er lagt til að samræma almennan lagagrundvöll fyrir framkvæmd eftirlits með starfsemi sem stofnuninni er þegar falið að hafa eftirlit með samkvæmt lögum. Breytingin er liður í samhæfingu stjórnsýslu í kjölfar þess að verkefni Orkustofnunar og hluta Umhverfisstofnunar voru sameinuð hjá Umhverfis- og orkustofnun. Markmiðið er að fylgja skipulagsbreytingunni eftir með samræmdum lagagrundvelli og verklagi, draga úr tvíverknaði og auka fyrirsjáanleika fyrir eftirlitsskylda aðila. Sameiginleg ákvæði auðvelda stofnuninni að samræma gagnaöflun, vettvangsathuganir og eftirfylgni þegar sama starfsemi fellur undir fleiri en ein lög. Þannig má nýta betur sérþekkingu og mannafla stofnunarinnar og draga úr endurteknum beiðnum um sömu upplýsingar. Meginmarkmiðið er samræming eftirlits og beitingar úrræða, en ekki breyting á því hvaða starfsemi er eftirlitsskyld eða hvaða efnislegar kröfur hún þarf að uppfylla. Sérákvæði viðkomandi laga um eftirlit og þvingunarúrræði gilda áfram
Í a-lið er lagt til að 6. gr. c bætist við lög um umhverfis- og orkustofnun. Í greininni er fjallað um framkvæmd eftirlits og heimildir stofnunarinnar til að afla upplýsinga og gagna. Gert er ráð fyrir að stofnunin hafi aðgang að starfsstöðvum eftirlitsskyldra aðila og öðrum stöðum eftir því sem nauðsynlegt er vegna eftirlitsins. Jafnframt er mælt fyrir um heimildir til sýnatöku og til að leggja hald á gögn og muni í þágu eftirlits. Beiting þessara heimilda verður að tengjast tilteknu lögbundnu eftirlitsverkefni og takmarkast við það sem nauðsynlegt er til að sinna því. Ekki skal ganga lengra við öflun eða varðveislu gagna og muna en eftirlitshagsmunir krefjast. Samkvæmt ákvæðinu er eftirlitsskyldum aðilum er gert að veita nauðsynlegar upplýsingar og aðgang að gögnum og geta sýnt fram á að skilyrðum leyfis sé fullnægt. Tilgangurinn er að tryggja að stofnunin geti sannreynt að starfsemi sé í samræmi við þær kröfur sem um hana gilda. Þá er kveðið á um aðstoð lögreglu við eftirlit og heimild til að afla nauðsynlegra upplýsinga og gagna frá öðrum stjórnvöldum, þrátt fyrir þagnarskyldu þeirra. Sú heimild er bundin við upplýsingar og gögn sem nauðsynleg eru vegna lögbundins eftirlits og leysir stofnunina ekki undan skyldum um trúnað og vernd persónuupplýsinga. Einnig er lagt til að stofnunin geti fyrirskipað stöðvun starfsemi til bráðabirgða þegar svo alvarleg hætta stafar af starfsemi eða notkun að aðgerð þolir enga bið. Um er að ræða úrræði til að bregðast við brýnni hættu. Umfang og tímalengd stöðvunar þurfa að taka mið af þeirri hættu sem fyrir hendi er og ekki ganga lengra en nauðsynlegt er til að afstýra henni.
Í b-lið er lagt til að við lögin bætist 6. gr. d sem fjalli um úrræði til að knýja á um að eftirlitsskyldir aðilar uppfylli skyldur sínar. Mælt er fyrir um áminningu og hæfilegan frest til úrbóta og heimild til að leggja á dagsektir ef fyrirmælum er ekki sinnt innan tiltekins frests. Dagsektum er ætlað að knýja fram efndir og skal fjárhæð þeirra ákveðin með hliðsjón af atvikum máls og þeim viðmiðum sem tilgreind eru í ákvæðinu. Þá er stofnuninni heimilt að láta vinna verk á kostnað hins vinnuskylda þegar fyrirmæli um framkvæmd eru vanrækt. Mælt er fyrir um aðfararhæfi ákvarðana um dagsektir og kostnað, gjalddaga og innheimtu. Jafnframt er mælt fyrir um heimild til afturköllunar leyfis vegna ítrekaðrar vanrækslu leyfishafa eða þegar ljóst er að hann getur ekki staðið við skyldur sínar samkvæmt leyfinu. Áður skal veita skriflega aðvörun og hæfilegan frest til úrbóta. Við mat á afturköllun ber að gæta meðalhófs og kanna hvort vægara úrræði geti náð tilætluðum árangri. Afturköllun getur takmarkast við tiltekna hluta leyfis, sem hefur meðal annars þýðingu þegar fleiri en ein leyfisveiting hefur verið sameinuð í eitt leyfi og vanræksla varðar aðeins afmarkaðan þátt starfseminnar.
Með c-lið lagt til að við bætist 6. gr. e sem mæli fyrir um að stofnunin geti, að undangengnu samþykki ráðherra, samið við önnur stjórnvöld, skoðunarstofur eða aðra aðila um framkvæmd einstakra þátta eftirlits. Markmiðið er að gera stofnuninni kleift að nýta sérhæfða þekkingu og aðstöðu og haga framkvæmd eftirlits með hagkvæmum hætti. Gert er ráð fyrir að samningar af þessu tagi afmarki skýrt verkefni viðkomandi aðila, kröfur til framkvæmdar þeirra og upplýsingagjöf til stofnunarinnar.
Loks er með d-lið lagt til að setja í lög um Umhverfis- og orkustofnun skýra, almenna heimild til gagnaöflunar um eldsneyti, óháð tegund þess og því til hvaða nota það er ætlað. Heimildinni er ætlað að tryggja að stofnunin geti aflað nauðsynlegra upplýsinga vegna lögbundinna verkefna sinna, meðal annars vegna orkutölfræði, orkuspáa, áætlanagerðar, skýrslugjafar og eftirlits.  Fram til ársloka 2024 aflaði Orkustofnun gagna um innflutning, geymslu og sölu alls eldsneytis á grundvelli 5. mgr. 2. gr. laga nr. 87/2003 um Orkustofnun. Reglugerð nr. 870/2013 um söfnun gagna um eldsneyti byggði meðal annars á framangreindu lagaákvæði. Lög nr. 87/2003 féllu úr gildi 1. janúar 2025 þegar lög nr. 110/2024 um Umhverfis- og orkustofnun tóku gildi. Í 6. mgr. 2. gr. laga nr. 87/2003 var jafnframt heimild til að leggja dagsektir á þá sem skiluðu ekki gögnum innan tilgreinds frests, og 8. gr. reglugerðar nr. 870/2013 útfærði hana. Með 8. gr. laga nr. 110/2024 voru sambærilegar heimildir færðar inn í sérlög, til dæmis 21. gr. laga nr. 57/1998 um rannsóknir og nýtingu á auðlindum í jörðu. Þær heimildir eru hins vegar bundnar við gildissvið viðkomandi laga. Heimildin til að krefjast gagna um innflutning, geymslu og sölu jarðefnaeldsneytis var ekki flutt og féll því brott án þess að annað kæmi í staðinn.  
Lagt er til að upplýsingaskyldan nái til þeirra aðila sem stunda framleiðslu, innflutning, útflutning, geymslu, dreifingu, afhendingu eða sölu eldsneytis hér á landi. Sérstaklega er tekið fram að upplýsingaskyldan geti náð til þess sem ræður ráðstöfun eldsneytis og selur það hér á landi, þótt annar aðili sé skráður innflytjandi. Með því er leitast við að tryggja að upplýsingaskyldan hvíli á þeim aðilum sem hafa nauðsynlegar upplýsingar undir höndum eða ber að varðveita þær vegna starfsemi sinnar. Ábyrgð hvers aðila á upplýsingaskilum tekur mið af eigin starfsemi og þeim gögnum sem hann hefur eða ber að hafa aðgang að vegna hennar. Ekki er gert ráð fyrir að skráður innflytjandi beri sjálfkrafa ábyrgð á afhendingu allra gagna sem eingöngu eru á forræði annars aðila. Í greininni er enn fremur mælt sérstaklega fyrir um heimild til reglubundinna gagnaskila, þar á meðal mánaðarlegra og árlegra skila, samkvæmt nánari ákvæðum reglugerðar. Við útfærslu heimildarinnar hefur verið höfð hliðsjón af úrskurði atvinnuvega- og nýsköpunarráðuneytisins frá 30. nóvember 2016, þar sem ákvörðun Orkustofnunar um tíðari og ítarlegri gagnaskil var felld úr gildi. Í því máli hafði stofnunin krafist mánaðarlegra gagnaskila og frekari upplýsinga en mælt var fyrir um í reglugerð nr. 870/2013, sem gerði ráð fyrir árlegum skilum. Niðurstaðan byggðist á því að hin aukna upplýsingaskylda hefði ekki fullnægjandi stoð í gildandi stjórnvaldsfyrirmælum, en ekki því að almennt væri óheimilt að mæla fyrir um mánaðarleg gagnaskil. Með ákvæðinu er leitast við að tryggja skýra lagaheimild fyrir slíkum gagnaskilum og jafnframt að nánari skyldur séu útfærðar í reglugerð. Í því skyni er sérstaklega tekið fram í reglugerðarheimildinni að ráðherra geti mælt fyrir um sundurliðun gagna og tíðni gagnaskila, meðal annars mánaðarleg og árleg skil. Gert er ráð fyrir að reglugerð nr. 870/2013 verði endurskoðuð á grundvelli hinnar nýju heimildar, þannig að umfang og tíðni gagnaskila komi skýrt fram í stjórnvaldsfyrirmælum. 
Í 2. mgr. er lagt til að tollyfirvöldum verði skylt að veita Umhverfis- og orkustofnun tilteknar upplýsingar um innflutning og útflutning eldsneytis. Er ákvæðið meðal annars byggt á fyrirmynd í 53. gr. efnalaga, nr. 61/2013. Markmiðið er að stofnunin geti sannreynt upplýsingar um innflutning og útflutning og greint hvaða aðilar eru upplýsingaskyldir samkvæmt greininni. Upplýsingaskylda tollyfirvalda er afmörkuð við þau gögn sem eru nauðsynleg vegna verkefna stofnunarinnar samkvæmt greininni. Ekki er gert ráð fyrir almennum aðgangi stofnunarinnar að öðrum skatta- eða tollaupplýsingum. 
Loks er lagt til að um þvingunarúrræði vegna vanrækslu á upplýsingaskyldu fari samkvæmt almennum ákvæðum laga um Umhverfis- og orkustofnun. Er með því stefnt að samræmingu þvingunarúrræða stofnunarinnar þvert á málaflokka hennar. 

Um 30 gr.
Með greininni er lagt til að regla 5. mgr. 7. gr. um fjögurra vikna frest til ákvörðunar um útgáfu starfsleyfis verði samræmd fyrirhuguðu ákvæði 4. mgr. 6. gr. a laga um Umhverfis- og orkustofnun, nr. 110/2024, um upphaf og framlengingu afgreiðslufrests. Markmiðið er að tryggja að fresturinn taki mið af sameiningu leyfisveitinga og, eftir atvikum, kynningu leyfistillögu samhliða umhverfismatsskýrslu. 

Um 31. gr.
Með breytingunni er lagt til að endurskoðuð verði sú verkaskipting sem mælt var fyrir um með lögum nr. 82/2026 varðandi staðbundin verkefni á sviði loftgæða. Markmiðið er að tengja gerð staðbundinna áætlana betur við undirbúning og framkvæmd aðgerða á vettvangi sveitarfélaga og stuðla þannig að markvissari viðbrögðum við loftmengun. Með því að fela sveitarstjórnum ábyrgð á áætlanagerðinni er jafnframt leitast við að nýta þekkingu þeirra á staðbundnum aðstæðum og tryggja samræmi við önnur verkefni sveitarfélaga sem hafa áhrif á loftgæði. Því er lagt til að sveitarstjórnir beri ábyrgð á gerð staðbundinna aðgerðaáætlana og viðbragðsáætlana um loftgæði, eftir atvikum í samráði við Umhverfis- og orkustofnun. Jafnframt er kveðið á um að viðkomandi sveitarstjórn, og, eftir atvikum, Umhverfis- og orkustofnun gefi út tilkynningar til almennings um loftgæði. 

Um 32. gr.
Hér er lögð til einföldun á 54. gr. laganna þar sem Umhverfis- og orkustofnun er ein eftirlitsaðili og gerir því ekki lengur eftirlitsáætlun sem heilbrigðisnefndir byggðu sínar áætlanir um reglubundið eftirlit á. 
Lagðar eru til breytingar á ákvæðinu þannig að tímabilið milli vettvangsheimsókna vegna starfsemi samkvæmt viðauka II sem veldur minnstri áhættu geti verið allt að fimm ár. Markmiðið er að stuðla að skilvirkri nýtingu fjármuna og mannafla við eftirlit og beina eftirlitinu að þeirri starfsemi sem veldur mestri umhverfisáhættu.

Um 33. gr.
Lagt er til að fella niður sérstaka starfsleyfisskyldu vegna brenna og flugeldasýninga samkvæmt a-lið viðauka II við lög um hollustuhætti og mengunarvarnir.  Markmiðið er að einfalda stjórnsýslu og draga úr álagi og kostnaðar vegna þess að afla þarf fleiri en einnar stjórnvaldsafgreiðslu vegna sama viðburðar. Brennur eru jafnframt háðar leyfi sýslumanns samkvæmt lögum um meðferð elds og varnir gegn gróðureldum og flugeldasýningar leyfi lögreglustjóra samkvæmt reglugerð um skotelda. Breytingin felur ekki í sér undanþágu frá almennum kröfum um mengunarvarnir, hávaða eða meðhöndlun úrgangs. Þær kröfur gilda áfram um framkvæmd viðburðanna. 
Lagt er til að bæta við framleiðslu á vatni, en hún féll þaðan brott við breytingar sem gerðar voru með lögum nr. 82/2026. 

Um 34. gr. 
Lagt er til að fella niður sérstaka starfsleyfisskyldu vegna daggæslu hjá dagforeldrum með sex börn eða fleiri samkvæmt b-lið viðauka II við lög um hollustuhætti og mengunarvarnir. Starfsemin verður áfram háð rekstrarleyfi Gæða- og eftirlitsstofnunar velferðarmála samkvæmt lögum um félagsþjónustu sveitarfélaga, og reglum settum á grundvelli þeirra. Markmið breytingarinnar er að einfalda leyfisveitingar vegna starfseminnar og draga úr stjórnsýslubyrði og kostnaði dagforeldra. Talið er nægilegt að starfsemin sé háð rekstrarleyfi Gæða- og eftirlitsstofnunar velferðarmála og að kröfum um húsnæði, hreinlæti og aðbúnað barna sé fylgt eftir innan þess leyfis- og eftirlitskerfis sem gildir um daggæslu barna í heimahúsum. Breytingin felur ekki í sér að dregið verði úr kröfum um öryggi, heilbrigði eða velferð barna.
Lagt er til að orðið "sambýli" verði leyst af hólmi með orðinu "húsnæðisúrræði" til samræmis við hugtakanotkun laga um þjónustu við fatlað fólk með langvarandi stuðningsþarfir, nr. 38/2018, sbr. skilgreiningu í 11. tölul. 2. gr. þeirra laga.

Um 35. gr.
Samkvæmt gildandi 6. mgr. 14. gr. laga um meðhöndlun úrgangs má ekki auglýsa tillögu að starfsleyfi fyrir matsskylda móttökustöð fyrr en niðurstaða mats á umhverfisáhrifum liggur fyrir. Ákvæðið kemur því í veg fyrir að kynning tillögu að starfsleyfi fari fram á sama tíma og kynning umhverfismatsskýrslu. Með breytingunni er þessari hindrun rutt úr vegi við samþætta málsmeðferð. Almenningi og umsagnaraðilum gefst þá kostur á að kynna sér fyrirhuguð starfsleyfisskilyrði í samhengi við upplýsingar um umhverfisáhrif framkvæmdarinnar og koma sjónarmiðum sínum á framfæri áður en niðurstaða liggur fyrir.


Um 36. gr.
Með greininni er lagt til að skylda til að gefa út starfsleyfi til tiltekins tíma samkvæmt 2. mgr. 16. gr. laga um meðhöndlun úrgangs verði felld brott en áfram verði heimilt að tímabinda starfsleyfi. Breytingin er til samræmis við breytingu sem gerð var á 2. mgr. 6. gr. laga um hollustuhætti og mengunarvarnir, nr. 7/1998, með 5. gr. laga nr. 30/2026. Sambærileg breyting var ekki gerð á lögum um meðhöndlun úrgangs við þá lagasetningu og er nú bætt úr því.

Um 37. gr.
Með ákvæðinu er lagt til að fella brott áskilnað í 1. mgr. 5. gr. laga um meðferð elds og varnir gegn gróðureldum, nr. 40/2015, um starfsleyfi eða skráningu samkvæmt lögum um hollustuhætti og mengunarvarnir, nr. 7/1998, vegna brennu bálkasta. Breytingin er til samræmis við tillögu frumvarpsins um að fella brennur af lista yfir starfsleyfisskylda starfsemi samkvæmt þeim lögum, sjá athugasemdir við 31. gr.

Um 38. gr.
Með greininni er lagt til að kveðið verði á um gjaldtöku vegna vinnslu og útgáfu leyfa samkvæmt 9. gr. laga um varnir gegn mengun hafs og stranda, nr. 33/2004. Ákvæðið tekur til leyfa til varps efna og hluta í hafið og samþykkis fyrir lagningu sæstrengja og neðansjávarleiðslna. Markmiðið er að standa straum af kostnaði Umhverfis- og orkustofnunar við afgreiðslu þessara mála.

Um 39. gr.
Lagt er til að lögin öðlist þegar gildi. 
Þó er lagt til að 8. gr. komi til framkvæmda þremur mánuðum eftir gildistöku laganna. Með þeim aðlögunartíma er hlutaðeigandi aðilum veitt svigrúm til að undirbúa framkvæmd ákvæðisins og gera nauðsynlegar ráðstafanir til að uppfylla þær kröfur sem af því leiða.
Þá er lagt til að ákvæði 17. gr. komi til framkvæmda tólf mánuðum eftir gildistöku laganna. Fresturinn er ætlaður til að tryggja stjórnvöldum og hlutaðeigandi fyrirtækjum hæfilegan tíma til undirbúnings. Á þeim tíma þarf meðal annars að setja reglugerð um framkvæmd bakgrunnsathugana, uppfæra viðbragðsáætlanir og verklag og útbúa eyðublöð og leiðbeiningar.

